text:
དེ་ཡང་བོད་གངས་ཅན་གྱི་དཔའ་བོའི་ལོ་རྒྱུས་བརྗོད་པའི་སྙན་རྩོམ་རིང་པོ་གླིང་རྗེ་གེ་སར་རྒྱལ་པོའི་སྒྲུང་ནི་ལོ་རྒྱུས་ཀྱི་ཆུ་རྒྱུན་རིང་པོའི་ནང་དུ་བོད་རིགས་དམངས་ཁྲོད་ཀྱི་སྒྲུང་པ་མཆོག་དམན་ཁྲི་སྟོང་མང་པོའི་བློ་གྲོས་ཀྱི་རྩལ་ལ་བརྟེན་ནས་གསར་རྩོམ་དང་འཛིན་སྐྱོང་འཕེལ་རྒྱས་སུ་བཏང་བ་ཞིག་ཡིན། རང་རེའི་གནའ་རབས་དང་དེང་རབས་ཀྱི་སྒྲུང་པ་རྣམས་ཀྱིས་བོད་རིགས་མི་དམངས་ཀྱི་བློ་རིག་གི་ནུས་རྩལ་དང་བླ་ན་མ་མཆིས་པའི་གསར་གཏོད་ཀྱི་སྙིང་རུས་མཚོན་པར་བྱས་ཡོད་ལ། ཁོང་རྣམ་པས་གངས་ལྗོངས་མི་རིགས་ཀྱི་དམངས་ཁྲོད་རྩོམ་རིག་ལས་དོན་འཕེལ་རྒྱས་ཡོང་བར་བསུབ་ཐབས་མེད་པའི་རླབས་ཆེན་གྱི་མཛད་རྗེས་བསྐྲུན་ཡོད། ད་ལྟ་རྒྱལ་ཁབ་ཕྱི་ནང་གི་བོད་ཀྱི་ཤེས་རིག་ཞིབ་འཇུག་ཁྱབ་ཁོངས་ཀྱི་མཁས་པ་རྣམས་ཀྱིས་གེ་སར་སྒྲུང་ཞིབ་འཇུག་བྱེད་པའི་བྱ་བ་སྔར་ལས་ཇེ་བཟང་དང་ཇེ་ཟབ་ཏུ་འགྲོ་བཞིན་ཡོད་པར་མ་ཟད། གེ་སར་སྒྲུང་གསར་རྩོམ་དང་རྒྱུན་འཛིན་གནང་མཁན་གྱི་སྒྲུང་པ་རྣམས་ཀྱི་རིན་ཐང་ཡང་ངོས་ཟིན་ཏེ་མཐོང་ཆེན་དང་ཞིབ་འཇུག་གནང་བཞིན་མཆིས་པ་འདི་ནི་རྒྱལ་ཁབ་ཕྱི་ནང་དུ་གེ་སར་སྒྲུང་ལ་ཞིབ་འཇུག་བྱེད་པའི་ལས་དོན་འཕེལ་རྒྱས་སུ་འགྲོ་བཞིན་ཡོད་པའི་མངོན་རྟགས་ཤིག་རེད། ང་ཚོས་ཕྱིས་སུ་གོམ་གང་མདུན་སྤོས་ཀྱིས་གེ་སར་རྒྱལ་པོའི་སྒྲུང་ལ་བརྟེན་ནས་བོད་གནའ་རབས་ཀྱི་ཆབ་སྲིད་དང་། དཔལ་འབྱོར། རིག་གནས། དམག་དོན། གོམས་སྲོལ། ཆོས་ལུགས་སོགས་ལ་ཞིབ་འཇུག་བྱེད་པར། ངོ་མཚར་ལྡན་པའི་སྒྲུང་པའི་ཁྲོད་ཀྱི་བསླབ་སྒྲུང་དང་ཐོས་སྒྲུང་། བརྒྱུད་སྒྲུང་། ཐང་སྒྲུང་བཅས་ལ་བརྟག་དཔྱད་དང་ཞིབ་འཇུག་བྱེད་དགོས་པ་ཙམ་དུ་མ་ཟད། གསང་བའི་མདུད་བརྒྱ་འགྲོལ་དཀའ་བའི་གཏེར་སྒྲུང་དང་། པྲ་སྒྲུང་། བབས་སྒྲུང་གི་རིགས་ལའང་ཞིབ་འཇུག་གང་ལེགས་བྱས་ཏེ་ཚན་རིག་དང་མཐུན་པའི་སྡོམ་ཚིག་ཅིག་འཇོག་རྒྱུ་ནི་དེ་བས་གལ་འགངས་ཤིན་ཏུ་ཆེ། ང་ཚོ་མཚོ་སྔོན་ཞིང་ཆེན་ལ་མཚོན་ན། ད་ལྟ་འཚོ་གཞེས་སྒྲུང་པ་བརྒྱ་ཕྲག་ལྷག་ཡོད་པའི་ནང་ནས་བབས་སྒྲུང་ཤོད་མཁན་ཚེ་རིང་དབང་འདུས་དང་ཟླ་བ་གྲགས་པ། གཏེར་སྒྲུང་འབེབས་མཁན་གུ་རུ་རྒྱལ་མཚན། བསླབ་སྒྲུང་གི་ཁོངས་སུ་གཏོགས་པའི་སྒྲུང་པ་ངག་རིག་སོགས་ནི་སྐད་གྲགས་ཤིན་ཏུ་ཆེ་སྟེ་ཁོང་ཚོས་སྒྲུང་བཤད་ན་རྫོགས་རྒྱུ་མེད་པ་དང་། བྲིས་ན་བྲིས་མི་ཚར་ཞེས་ཤོད་སྲོལ་ཡོད་པ་ནི་དངོས་འབྲེལ་དོན་ལ་གནས་པ་ཞིག་ཡིན། ང་ཚོས་སྒྲུང་པ་འདི་དག་གི་ལོ་རྒྱུས་དང་། སྒྲུང་པར་གྱུར་པའི་རྒྱུ་རྐྱེན། སྒྲུང་བཤད་པའི་ཁྱད་ཆོས་དག་ལ་ཞིབ་འཇུག་བྱེད་རྒྱུ་ནི་གེ་སར་སྒྲུང་ལ་ཞིབ་འཇུག་བྱེད་པའི་སྔོན་འགྲོའི་ལས་འགན་གཡོལ་ཐབས་མེད་པ་ཞིག་ཡིན་སྙམ། ཡིན་ནའང་། འདིར་ཁོ་བོས་ངོ་སྤྲོད་དཔྱད་བརྗོད་ཞུ་བ་ནི་ཁོ་བོ་དང་མི་ལོ་ཧྲིལ་པོ་བཞི་ལྷག་ལས་དོན་མཉམ་སྒྲུབ་ཀྱི་འདྲིས་ཆ་ཡོད་པའི་སྐད་གྲགས་ཅན་གྱི་སྒྲུང་པ་ཚེ་རིང་དབང་འདུས་ཀྱི་སྐོར་ཡིན།
དང་པོ། སྒྲུང་པ་ངོ་སྤྲོད་པའི་སྐོར།
དེ་ཡང་སྒྲུང་པ་གྲགས་ཅན་ཚེ་རིང་དབང་འདུས་ནི་1987ལོའི་མཚོ་སྔོན་ཞིང་ཆེན་གྱི་དམངས་ཁྲོད་སྒྲུང་བཤད་ཚོགས་འདུ་མ་བསྐོངས་གོང་དེར། ང་ཚོ་མཚོ་སྔོན་ཞིང་ཆེན་གེ་སར་སྒྲུང་ཞིབ་འཇུག་ཁང་གི་མི་སྣ་མཚོ་ནུབ་སོག་བོད་རང་སྐྱོང་ཁུལ་དུ་སོང་ནས་སྒྲུང་པར་བརྟག་དཔྱོད་བྱེད་པའི་སྐབས་སུ་མཚོ་ནུབ་ཁུལ་ཏུའུ་ལན་རྫོང་སྲིད་གྲོས་ཀྱི་སྤྲུལ་སྐུ་བྱ་འཕེལ་མཆོག་གིས་མཚམས་སྦྱོར་གནང་བར་བརྟེན་ནས་ངོ་ཤེས་པ་ལགས།
ཕུལ་དུ་བྱུང་བའི་སྒྲུང་པ་ཚེ་རིང་དབང་འདུས་ཀྱི་ཕ་ཡུལ་ནི། མཚོ་ནུབ་ཁུལ་གོར་མོ་གྲོང་ཁྱེར་གདང་ལ་ཞང་གི་རུ་ཁག་གཉིས་པ་ཡིན་ཞིང་། སྐབས་དེར་ཁོང་དགུང་ལོ་ང་ལྔའི་མཐར་ཟིན་པ་དང་ཡི་གེ་གཏན་ནས་མི་ཤེས། ཁྱིམ་མི་ཆེ་ཆུང་བཞི་ཡོད། 1987ལོར་མཚོ་སྔོན་པོའི་འགྲམ་དུ་བསྡུས་པའི་མཚོ་སྔོན་ཞིང་ཆེན་གྱི་དམངས་ཁྲོད་སྒྲུང་བཤད་ཚོགས་འདུ་ཐེངས་དང་པོའི་སྟེང་ཁོང་ཉིད་གདན་ཞུ་བས་པ་དང་སྒྲུང་བཤད་འགྲན་སྡུར་བརྒྱུད་ནས་བྱ་དགའ་ཨང་དང་པོ་ཐོབ་ལ། སྒྲུང་པའི་མཚན་སྙན་ཡང་སྐབས་དེ་ནས་བཟུང་སླར་ཡང་འཛིན་མའི་ཁྱོན་ཀུན་ཏུ་ཁྱབ། ལོ་དེ་ནས་བཟུང་མཚོ་སྔོན་ཞིང་ཆེན་གེ་སར་སྒྲུང་ཞིབ་འཇུག་ཁང་གིས་ཁོང་རང་གདན་འདྲེན་ཞུས་ནས་སྒྲུང་བཤད་དུ་བཅུག ཁོང་རང་ཉིད་ཀྱིས་བཤད་པ་ལྟར་ན། ཁོས་སྒྲུང་སྣ་མི་གཅིག་པ་ཆིག་བརྒྱ་ཉི་ཤུ་ལྷག་བཤད་ཤེས་ཟེར། ལོ་འདི་འགའི་རིང་ལ་ཁོང་གིས་འཇིག་རྟེན་ཐོག་ཁྱབ་མ་མྱོང་བའི་གེ་སར་སྒྲུང་བཅུ་གཅིག་བཤད་པ་དང་ད་ལྟ་སྒྲར་ཕབ་ཟིན་པ་ནི།《ཨ་སྟག་ཤ་རྫོང་》དང་། 《ཐོག་གླིང་གཡུལ་འགྱེད།》《ཕྱི་གླིང་གཡུལ་འགྱེད།》《གནམ་ཐེའུ་གཏེར་རྫོང་།》《བཀྲ་ཤིས་སྨོན་ལམ་ལྔ།》《མེ་མོ་ཤེལ་རྫོང་།》《མུ་མེན་མཆོང་རྫོང་།》《དུང་དཀར་སྟག་རྫོང་།》《སྒ་སྡེ་ཤེས་རབ་ཁྲོ་རྫོང་》བཅས་ཡིན་ལ་སྒྲ་ཐག697ལྷག་ཡོད། དེ་དག་ལས་《ཐོག་གླིང་གཡུལ་འགྱེད།》《བཀྲ་ཤིས་སྨོན་ལམ་ལྔ།》《ཕྱི་གླིང་གཡུལ་འགྱེད།》《ཨ་སྟག་ཤ་རྫོང་།》《དུང་དཀར་སྟེག་རྫོང་》ལྔ་ནི་ད་ལྟ་ཡི་གེར་བཀོད་ནས་དག་སྒྲིག་ཀྱང་བྱས་ཟིན་ལ།《ཐོག་གླིང་གཡུལ་འགྱེད་》ཞེས་པ་དེ་མི་རབས་བཞི་ལ་སྒྲུང་དཔེ་འབྲི་བའི་ལོ་རྒྱུས་ལྡན་པའི་རྒན་པོ་བུ་ཐུབ་དགའ་ཕ་བུ་གཉིས་ཀྱིས་དཀའ་ཚེགས་འོ་བརྒྱལ་ལ་མ་འཛེམས་པར་དག་སྒྲིག་གནང་བ་ཡིན་ཞིང་། ཟི་ལིང་གྲོང་ཁྱེར་དུ་ཡོད་པའི་གེ་སར་སྒྲུང་ལ་ཞིབ་འཇུག་གནང་མཁན་གྱི་འབྲེལ་ཡོད་མཁས་པ་མང་པོ་གདན་དྲངས་ཏེ་ཞིབ་བསྡུར་བྱས་པ་བརྒྱུད་ནས་རྒན་པོ་བུ་ཐུབ་དགས་དག་སྒྲིག་གནང་བའི་སྒྲུང་དཔེ་དེར་གདེང་འཇོག་ཚད་མཐོན་པོ་གནང་། དེ་ལས་གཞན་ད་དུང་སྒྲུང་ཁག་བཞི་ན་ནིང་མཚོ་སྔོན་ཞིང་ཆེན་གྱི་པར་སྐྲུན་འཆར་གཞིའི་ནང་བཞག་སྟེ་ད་ལོ་ཟླ་བཅུ་བའི་སྔོན་ལ་དངོས་སུ་པར་སྐྲུན་བྱ་རྒྱུ་ཐག་གཅོད་བྱས་ཡོད་ལ། ང་ཚོའི་འཆར་བཀོད་ལའང་ད་ལོ་ནས་བཟུང་ཚེ་རིང་དབང་འདུས་ཀྱིས་བཤད་པའི་སྒྲུང་གཅིག་རེ་ལོ་རེར་མཚོ་སྔོན་མི་རིགས་དཔེ་སྐྲུན་ཁང་ནས་པར་སྐྲུན་བྱ་རྒྱུ་བྱས་ཏེ། ད་ལྟ་《ཐོག་གླིང་གཡུལ་འགྱེད་》དང་《བཀྲ་ཤིས་སྨོན་ལམ་ལྔ།》《ཨ་སྟག་ཤ་རྫོང་》 《སྒ་སྡེ་ཤེས་རབ་ཁྲོ་རྫོང་།》 《གནམ་ཐེའུ་གཏེར་རྫོང་》སོགས་དངོས་སུ་པར་སྐྲུན་བྱས།
1989ལོར་པེ་ཅིན་དང་ཁྲིན་ཏུའུ་སོགས་གྲོང་ཁྱེར་དུ་སྐོང་འཚོགས་བྱས་པའི་རྒྱལ་སྤྱིའི་གེ་སར་རིག་གཞུང་གྲོས་ཚོགས་ཐེངས་དང་པོ་དང་ངོ་མཚར་ཅན་གྱི་སྒྲུང་པར་མཚན་སྙན་གནང་བའི་ཚོགས་ཆེན་བཅས་ཚོགས་འདུ་ཆེ་ཆུང་མང་པོར་ཁོང་ཕེབས་ཞུགས་ཀྱིས་སྒྲུང་བཤད་པ་དང་མཚམས་སྦྱོར་བྱས་པ་བརྒྱུད་ནས་རྒྱལ་ཁབ་ཕྱི་ནང་གི་མཁས་པ་རྣམས་ཀྱི་མིག་མཐོང་དང་རྣ་ཐོས་སུ་གྱུར་པར་མ་ཟད། ཁོང་གིས་བཤད་པའི་ཁ་སྒྲུང་ནི་བརྒྱུད་རིམ་ལྡན་ཞིང་བརྗོད་དོན་ཆ་ཚང་ལ་རྗོད་ཚིག་སྙན་ཞིང་ཡིད་འགུག་གི་ནུས་པ་ལྡན་པ། རིག་གཞུང་གི་རིན་ཐང་དང་རྩོམ་རིག་གི་རིན་ཐང་མཐོན་པོ་ཡོད་པ་མཐོང་བས། འདི་ནི་རྒྱལ་ཁབ་ཀྱི་གཅེས་ནོར་ཞིག་རེད་ཅེས་གདེང་འཇོག་གནང་བ་དང་། དེ་མིན་འབྲེལ་ཡོད་གོང་རིམ་ལས་ཁུངས་དང་འགོ་ཁྲིད་པའི་གཟིགས་སྐྱོང་འོག 1988ལོར་ཀྲུང་གོའི་དམངས་ཁྲོད་རྩོམ་རིག་སྒྱུ་རྩལ་ལྷན་ཚོགས་མཚོ་སྔོན་ཡན་ལག་ཚོགས་པའི་རྒྱུན་ལས་ཨུ་ཡོན་དང་། མཚོ་སྔོན་ཞིང་ཆེན་རྩོམ་རིག་སྒྱུ་རྩལ་ལྷན་ཚོགས་ཨུ་ཡོན་ལྷན་ཁང་གི་ཨུ་ཡོན་ལ་བདམས་ཐོན་བྱུང་བ་དང་། 1990ལོར་ཁོང་རང་རྒྱལ་ཁབ་ཀྱི་ལས་བྱེད་མི་སྣའི་གྲས་སུ་བླངས་ཏེ། མཐོ་རིམ་ལག་རྩལ་པའི་ཐོབ་ཐང་ཡང་གནང་བ་དང་། སྤྱི་ལོ2003ལོར་དམངས་ཁྲོད་རྩོམ་རིག་ཚོགས་པའི་མཚན་འཛིན་ཀྲུའུ་ཞིར་ཡང་བདམས་པ་རེད།
གཉིས་པ། སྒྲུང་པའི་ལམ་དུ་བགྲོད་པའི་བརྒྱུད་རིམ་གྱི་སྐོར།
སྒྲུང་པ་ཚེ་རིང་དབང་འདུས་ལགས་ཀྱི་ཐོག་མའི་ཕ་ཡུལ་བོད་ལྗོངས་ནག་ཆུའི་ཨ་མདོ་སྟོད་མ་ཡིན་ཞིང་། སྐབས་དེར་ཁྱིམ་ལ་ཕ་མ་གཉིས་དང་མིང་སྲིང་བསྡོམས་པས་བཅུ་གཅིག་ཡོད་པའི་ནང་། ཁོང་ཆུང་ཤོས་ཡིན། ཁོང་རང་ལོ་བརྒྱད་ལ་སོན་པའི་ལོ་དེར། གར་ཡོང་ཆ་མེད་ཀྱི་ཇག་ཚོགས་སྐོར་ཞིག་ཁོ་ཚོའི་ས་ཁུལ་དུ་ཐོན་ཏེ་སྙིང་རྗེ་མེད་པའི་འཕྲོག་བཅོམ་བྱས་ནས་རྟ་ནོར་ལུག་གསུམ་དེད་པ་མ་ཟད། ཁོང་གི་ཕ་རྒན་དང་མ་རྒན་ཕུ་བོ་ཆེ་བ་གཉིས་ཇག་ཚོགས་དང་འཐབ་པའི་སྐབས་སུ་ཚེ་སྲོག་ཤོར། དེ་ནས་བཟུང་སྔོན་གྱི་རྒྱུ་ནོར་ཟས་གསུམ་འཛོམས་པའི་ཁྱིམ་ཚང་སྐྱིད་ཅིང་བདེ་བ་དེ་རིམ་གྱིས་ཟས་རིགས་གོན་ཆས་མི་འདང་བའི་ཁྱིམ་ཚང་དབུལ་ཕོངས་ཤིག་ཏུ་གྱུར་པར་བརྟེན། མཐའ་མཇུག་མིང་སྲིང་རྣམས་ཀྱང་རང་ཡུལ་དང་ཁ་བྲལ་ནས་སོ་སོར་འཚོ་ལམ་འཚོལ་དུ་མི་འགྲོ་ཀ་མེད་བྱུང་ཞིང་། ཤུལ་ན་ལོ་ན་རྒས་པའི་ཨ་ཡས་རྒན་མོ་དང་རང་མགོ་མི་ཐོན་པའི་ཚེ་རིང་དབང་འདུས་གཉིས་ལུས། སྟབས་མ་ལེགས་པར་ལོ་དེ་ཕྱི་ལོར་ཁོང་གི་ཨ་ཡས་རྒན་མོ་ཡང་བཀྲེས་སྐོམ་གྱིས་མནར་ཁར་བཅོས་ཐབས་མེད་པའི་ནད་ཀྱིས་མནར་ཏེ། མཐའ་མར་འཇིག་རྟེན་འདི་དང་གཏན་དུ་བྲལ་བར་གྱུར། ལོ་ན་དགུ་ལས་མ་སོན་པའི་སྒྲུང་པ་ཚེ་རིང་དབང་འདུས་ཕ་མ་མིང་སྲིང་མེད་པའི་དྭ་ཕྲུག་ཏུ་གྱུར་ཏེ་ཅི་བྱ་ཐབས་མེད་ཀྱི་གནས་སུ་ལྷུང་པའི་སྐབས། ཁོང་གི་ཡིད་ལ་མ་རྒན་འཆི་ཁར་ང་རང་ཤི་རྗེས་བུ་ཁྱོད་གངས་ཏི་སེ་སོགས་བོད་གངས་ཅན་གྱི་གནས་འགངས་ཆེན་དག་ལ་མཇལ་སྐོར་དུ་སོང་སྟེ་སྡིག་བཤགས་དང་གསོལ་འདེབས་བྱོས་དང་དཀོན་མཆོག་གསུམ་གྱིས་ཁྱོད་ལ་ཐར་བའི་ལམ་ཞིག་གནང་ངེས་ཡིན་ཞེས་གསུངས་པ་གསལ་ལེར་ཤར་ཏེ། བློ་ཐག་རྦད་ཆོད་ཀྱིས་ཕ་ཡུལ་དང་ཁྱིམ་གཞིར་ཁ་བྲལ་ནས་རྒྱང་རིང་ལྷ་ལྡན་གྲོང་ཁྱེར་དང་། གཞིས་ཀ་རྩེ། ལྷོ་ཁ། ཆབ་མདོ། རྒྱལ་རྩེ། སྟོད་མངའ་རིས་སོགས་ཀྱི་ས་ཁུལ་རྒྱུས་མེད་དུ་འཁྱམས་ཏེ་ཟས་སློང་ཞོར་དུ་གནས་འགངས་ཆེན་ར་ས་འཕྲུལ་སྣང་དང་། སེ་འབྲས་དགེ་གསུམ། གཙང་བཀྲ་ཤིས་ལྷུན་པོ། ས་སྐྱ། བསམ་ཡས། རྭ་སྒྲེང་། སྲས་མཁར་དགུ་ཐོག་དྭགས་པོ་ཤེལ་གྱི་སྒྲུབ་ཕུག ཞྭ་སེར་བསྟན་པའི་བདག་པོ་རྗེ་ཙོང་ཁ་པའི་སྒྲུབ་ཕུག་བཅས་ལ་སྒོ་གསུམ་གུས་པས་མཇལ་སྐོར་ཞུས་ཤིང་། དེ་ནས་གནས་ཁྱད་འཕགས་ཅན་གངས་ཏི་སེའི་མདུན་དུ་སླེབས་ནས་ཟློག་མེད་དད་པས་བརྐྱང་ཕྱག་འཚལ་ནས་སྐོར་བ་བཅུ་གསུམ་ཚང་རྗེས་མ་ཕམ་གཡུ་མཚོར་བསྐོར་བ་བརྒྱབ་པ་སོགས་བྱས་མཐར་ཡུད་ཙམ་ལ་རང་ལོ་བཅུ་གསུམ་ལ་སོན། ལོ་དེར་གཉན་ཆེན་ཐང་ལྷ་དང་གནམ་མཚོ་ཕྱུག་མོའི་འགྲམ་དུ་སླེབས། གནམ་མཚོར་སྐོར་བ་གསུམ་བརྒྱབ་ནས་མཚོ་འགྲམ་གྱི་གནམ་མཚོའི་ཁྲུས་སྒོ་ཟེར་བ། རྟ་མཆོག་གི་ཁ་ལྟ་བུའི་བྲག་མཐོན་པོ་ཞིག་ལས་ཆུ་བོ་དྭངས་ཤིང་གཙང་བ་ཞིག་འབབ་ཀྱིན་ཡོད་པ་དེར་མགོ་ལུས་གཙང་འཁྲུས་ཀྱིས་གྲོགས་པོ་ཚོ་དང་ལྷན་དུ་ངལ་གསོ་བགྱིད་དེ་ས་རུབ་ལ་ཉེ་བའི་སྐབས་དེར། ཁོང་གི་མིག་ལམ་དུ་གློ་བུར་དུ་གནམ་མཚོ་ཕྱུག་མོ་ལས། ཁྲབ་རྨོག་འཁོར་གསུམ་གྱིས་བརྒྱན་པའི་དཔའ་རྒོད་ཅིག་རྟ་མཆོག་རྐྱང་དམར་ཞིག་ལ་བཅིབས་ཤིང་། དཀར་སེར་མདངས་ཀྱི་འཇའ་འོད་ཡིད་དུ་འོང་བས་སྤྲས་ཏེ་གློག་མྱུར་བ་བཞིན་ཕེབས་ཡོང་ནས་ཁོང་ལ་བསྐོར་བ་གསུམ་གནང་རྗེས་གཉན་ཆེན་ཐང་ལྷའི་གངས་ནང་དུ་འཐིམས་པ་ཞིག་མཐོང་བའི་ཚོར་སྣང་སྐྱེས་པ་དང་ཆབས་ཅིག་དབང་མེད་དུ་བརྒྱལ་ཏེ། ཉིན་ཞག་བདུན་ལ་གཉིད་ལས་སད་མ་བཏུབ་པས་ཅི་ཡིན་འདི་ཡིན་མ་ཤེས། དེ་ནས་ཉིན་ཞག་བདུན་སོང་རྗེས་གཉིད་ལས་སད་པ་ན་འཁོར་གསུམ་བརྒྱན་པའི་རྟ་དམག་ཁྲི་སྟོང་མང་པོ་གཡུལ་ངོར་མཆོང་བའི་རྣམ་པ་དང་། དཔའ་རྟུལ་འགྲན་ཟླ་བྲལ་བ་རྣམས་རྟ་འདེད་ནོར་འགྱེད་བགྱིད་པའི་རྣམ་པ། སྨན་མཆོག་མཛེས་ཤིང་ལྟ་ན་སྡུག་པ་མང་པོས་ཇ་འདྲེན་ཆང་འདྲེན་བྱེད་པའི་རྣམ་པ་ངོ་མཚར་བ་རྨི་ལམ་དུ་ཤར་པའི་ཚོར་སྣང་བྱུང་།
དེ་བས་ངོ་མཚར་བ་ཞིག་ནི། རྨི་ལམ་དེ་ལ་བརྟེན་ནས་ཁོང་གི་ངག་སྒོ་གློ་བུར་དུ་ཡངས་ཤིང་བདེ་བར་གྱུར་ཏེ་ལོ་རྒྱུས་ཐོག་ཐོས་མ་མྱོང་བའི་གཏམ་རྒྱུད་རྣམ་པ་སྣ་ཚོགས་ཆབ་རྒྱུན་འབབ་པ་ལྟར་རང་ཤུགས་སུ་བརྗོད་ཐུབ་པར་གྱུར་པ་ན། གཡས་གཡོན་གྱི་གྲོགས་པོ་གཉིས་ཧ་ལས་ཤིང་སེམས་འཚབ་ནས། ཁོང་ཉིད་ལམ་ཐག་ཉེ་བའི་དགོན་པ་ཞིག་ཡོད་སར་ཁུར་སོང་སྟེ། རྒྱུ་མཚན་རྣམས་གསང་བ་མེད་པར་དགོན་བདག་བླ་མར་གསལ་བོར་ཡར་ཞུས་ཚེ། བླ་མས་ཁོང་ལ་ཡང་བསྐྱར་བཤད་དུ་བཅུག་ནས་གསལ་བོར་གསན་ཏེ་བསམ་གཞིགས་རེ་ཞིག་བཏང་རྗེས། ཁོང་ནི་གདོན་འདྲེ་སུས་ཀྱང་བཟུང་བ་མིན། ཁོས་བཤད་པའི་གཏམ་རྒྱུད་དེ་དག་ནི་གླིང་གེ་སར་རྒྱལ་པོས་ཕྱོགས་བཞིའི་དགྲ་བཞི་བཏུལ་བའི་ལོ་རྒྱུས་བསྔགས་པར་འོས་པ་རྣམས་ཡིན། ཁོང་ལ་གེ་སར་རྒྱལ་པོས་མགོན་སྐྱབས་གནང་བཞིན་ཡོད་པར་མ་ཟད། གླིང་གི་དཔའ་རྟུལ་སུམ་ཅུ་ལས་འབྲུ་སྒ་སྡེ་ཆོས་སྐྱོང་བེར་ནག་གི་སྤྲུལ་པ་རེད་ཅེས་གསུངས་ནས། སྐྱ་སེར་མང་པོས་མཆོད་བཀུར་བསམ་གྱིས་མི་ཁྱབ་པ་བྱས།
དེ་ནས་ཉིན་འགའི་རྗེས་སུ་ཁོ་ཚོ་གྲོགས་པོ་དག་དགོན་པ་ནས་ཕྱིར་བུད་དེ། རྒྱུས་མེད་ཀྱི་ས་ཁུལ་མང་པོ་བརྒྱུད་དེ་སྒྲུང་བཤད་ཞོར་དུ་སླར་ཡང་ནག་ཆུའི་ཨ་མདོ་ཁུལ་ལ་སླེབས། དུས་དེར་ཐོག་མར་སྐྱེ་བོ་འགའ་ཞིག་གིས་སྒྲུང་ཉན་ཞིང་དེ་དག་ཕན་ཚུན་གཡས་གཡོན་ལ་བརྡ་བཏང་སྟེ་མ་འགྱངས་པར་ཁོར་ཡུག་གི་སྐྱེ་བོ་ཕལ་ཆེར་གྱིས་ཤེས་པས་མ་ཚད། སྤྲུལ་སྐུ་ཀརྨ་ཨོ་རྒྱན་དགྲ་འདུལ་གྱིས་ཀྱང་གསན་ཏེ། ཁོང་ཉིད་དགོན་པར་གདན་འདྲེན་ཞུས་ནས་སྒྲུང་བཤད་དུ་བཅུག ཚེ་རིང་དབང་འདུས་དགོན་པར་ལོ་གཅིག་བཞུགས་པའི་སྐབས་སུ་གླིང་རྗེ་གེ་སར་རྒྱལ་པོའི་རྣམ་ཐར་ལས་《ཁ་ཆེ་གཡུ་རྫོང་》ཁ་ཚང་ཞིག་བཤད་དེ། དགེ་འདུན་པ་གསུམ་གྱིས་ཟིན་བྲིས་བཏབ་ནས་དགོན་པས་བདག་གཉེར་བྱས། བླ་མས་ད་དུང་ཚེ་རིང་དབང་འདུས་ལ་སྒྲུང་པ་ཁྱད་པར་ཅན་ཡིན་པའི་རྟགས་མཚན་ལ་སྒྲུང་ཞྭ་མཛེས་ཤིང་རན་པ་ཞིག་བཟོས་ཏེ་གནང་ཞིང་ཁ་གཡང་ཕུན་སུམ་ཚོགས་པ་ཞིག་བོས་སོ།
དུས་སྐབས་དེ་ནས་བཟུང་ཁོང་ལ་སྒྲུང་བཤད་ཀྱི་སྤོབས་པ་རབ་ཏུ་རྒྱས་ཏེ་ལུས་ལ་སློག་པ་གྱོན། རྒྱབ་ཏུ་སྨྱུག་མའི་མདའ་གཞུ་དང་། རལ་གྲི། སྒྲུང་ཞྭ་སོགས་ཁུར་ནས་ཕྱོགས་བཞི་མཚམས་བརྒྱད་དུ་འཁྱམས་ནས་སྒྲུང་བཤད་ཅིང་། ལྷག་པར་དུ་རྟ་རྒྱུག་ཚོགས་འདུ་དང་། གཉེན་སྟོན། ཆོས་སྟོན་སོགས་ཀྱི་སྟེང་དུ་བཀྲ་ཤིས་པའི་སྒྲུང་སྣ་གང་མང་བཤད་པར་བརྟེན། སྒྲུང་ཕྲུག་སྐྱ་རིལ་ཞེས་པའི་མཚན་སྙན་གངས་ཅན་ལྗོངས་ཡོངས་སུ་ཁྱབ་འདུག
དེ་ནས1957ལོར་གཉེན་སྒྲིག་བྱས་ནས་ཡུན་རིང་མ་སོང་བའི་བཟའ་གྲོགས་དང་ལྷན་དུ་ཡུན་རིང་གི་འཚོ་རྟེན་ཞིག་འཚོལ་བའི་སླད་དུ་ད་ལྟའི་མཚོ་སྔོན་ཞིང་ཆེན་གྱི་གདང་ལ་ཆུང་བར་ཡོང་ནས་གཞིས་ཆགས་ཤིང་། སྤྲང་འཁྱམས་ཀྱི་ལོ་རྒྱུས་མཇུག་རྫོགས་ཏེ། མགོ་ན་སྦྲ་དང་སྒོ་ན་ཕྱུགས། སྣོད་དུ་ཟས། གྱོན་གོས་ལེགས་ཙམ་ཡོད་པའི་ཁྱིམ་ཚང་ཞིག་ཏུ་གྱུར་ལ། ཁོང་གིས་བླངས་པའི་གེ་སར་རྒྱལ་པོའི་སྒྲུང་གླུ་དེ་ཡང་སྡུག་བསྔལ་གྱི་འཆིང་རྒྱ་ལས་གྲོལ་ཏེ་རང་དབང་གིས་གདང་ལའི་རི་ལུང་ཀུན་ཏུ་ལྷང་ལྷང་དུ་གྲགས་འདུག
ཡིན་ནའང་ལོ་བཅུའི་ཟིང་ཆའི་སྐབས་སུ་ཚེ་རིང་དབང་འདུས་ལ་ཡང་གེ་སར་རྒྱལ་པོའི་སྒྲུང་པ་རེད་ཟེར་ནས་རྡུང་རྡེག་དྲག་པོ་བྱས་ཏེ་འཛིན་བཟུང་བྱས་ཤིང་། ལོ་འཁོར་གཅིག་རིང་ལ་ངལ་རྩོལ་བསྒྱུར་བཀོད་བྱེད་དུ་བཅུག་པ་མ་ཟད། ཁོང་གི་སྙིང་དང་འདྲ་བའི་སྒྲུང་ཞྭ་དག་ཡོ་ཆས་དང་ལྷན་དུ་མེ་ལ་བསྲེགས་ནས་རྨེག་མེད་བཟོས། འོན་ཀྱང་སྒྲུང་པ་ཚེ་རིང་དབང་འདུས་ཀྱིས་གོ་སྐབས་བཙལ་ནས་སྒྲུང་བཤད་པའི་བར་མཚམས་རྩ་བ་ནས་ཆད་མ་མྱོང་།
ཏང་གི་སྐབས་བཅུ་གཅིག་པའི་ཀྲུང་ཨུ་ཚང་འཛོམས་གྲོགས་ཚོགས་ཐེངས་གསུམ་པའི་རྗེས་སུ། སྒྲུང་པ་ཚེ་རིང་དབང་འདུས་ལ་བཅིངས་འགྲོལ་ཐེངས་གཉིས་པ་ཐོབ་སྟེ་སྒྲུང་བཤད་པའི་སྤོབས་པ་ཇེ་ཆེར་འཕེལ་ཞིང་། སྙན་ཞིང་འཇེབས་པའི་སྒྲུང་གླུ་མཐའ་ཡས་རྩྭ་ཐང་ཡོངས་སུ་ཁྱབ་སྟེ། མཚན་སྙན་གྱི་དབྱར་རྔ་སྔར་ལས་ཇེ་གསལ་དང་ཇེ་ཆེར་གྱུར།
གསུམ་པ། སྒྲུང་པར་གྱུར་པའི་རྒྱུ་རྐྱེན་གཙོ་བོ་འགའི་སྐོར།
གོང་དུ་བརྗོད་ཟིན་པའི་སྒྲུང་པའི་ལམ་དུ་བགྲོད་པའི་བརྒྱུད་རིམ་ལ་བརྟག་ན། སྒྲུང་པ་ཚེ་རིང་དབང་འདུས་ནི་རྨི་ལམ་ངོ་མཚར་ཅན་ཞིག་ལ་བརྟེན་ནས་ཕུལ་དུ་བྱུང་བའི་སྒྲུང་མཁན་ཞིག་ལ་གྱུར་པ་མངོན་གསལ་དུ་མཚོན་གྱི་ཡོད་པ་འདིར་རྒྱལ་ཁབ་ཕྱི་ནང་གི་མཁས་པ་བགྲེས་གཞོན་མང་པོས་བཞེད་པ་མི་མཚུངས་པ་སྣ་ཚོགས་ཤིག་བཟུང་ཡོད། འོན་ཏེ་ཁོ་བོའི་བསམ་པར་ཐོག་མར་ཁོ་རང་ཇི་ལྟར་སྒྲུང་པར་གྱུར་པའི་རྒྱུ་རྐྱེན་གཙོ་བོ་འགའ་ཚན་རིག་དང་མཐུན་པའི་སྒོ་ནས་སྤྱི་སྡོམ་བྱེད་རྒྱུ་དེ་གལ་འགངས་ཤིན་ཏུ་ཆེ་སྙམ། དེས་ན་གལ་བོ་ཆེ་ལ་ནན་ཏན་གྱི་དཔེ་བཞིན། གཤམ་དུ་བདག་གིས་དངོས་གཙོའི་ལྟ་བ་འཛིན་ཁུལ་བྱས་ཏེ་ཅུང་ཙམ་སྤྲོ་བར་བྱ་སྟེ།
གཅིག སྒྲུང་པ་ཚེ་རིང་དབང་འདུས་ལོ་ན་ཆུང་བའི་དུས་ནས་བློ་རིག་རྒོད་ཅིང་ཡིད་འཛིན་གྱི་ནུས་པ་གཞན་དང་མི་མཚུངས་པ་ཞིག་ཡོད་པར་འདུག་ལ། ཁོ་བོ་ཅག་ལོ་འཁོར་འགའི་རིང་ལ་ཁོང་དང་མཉམ་དུ་གླེང་མོལ་དང་བྱ་བ་སྒྲུབ་པའི་སྐབས་སུ་རྒྱུས་མངའ་བྱུང་གསལ་ལྟར་ན་ཁོང་གིས་གེ་སར་རྒྱལ་པོའི་སྒྲུང་འོ་གང་བཤད་ན་ཐོགས་པ་མེད་ཅིང་གང་དྲིས་ཀྱང་དེ་མ་ཐག་ལན་འདེབས་ཐུབ་པའི་བློ་རིག་ལྡན་པ་མ་ཟད། ད་དུང་ཁོང་རང་ལོ་བརྒྱད་སོན་པའི་རྗེས་ཀྱི་ལོ་རྒྱུས་ཡོད་དོ་ཅོག་མགོ་མཇུག་ཆ་ཚང་ཞིང་མ་ནོར་བར་བཤད་ཤེས་པའི་ཡིད་འཛིན་ཁྱད་པར་ཅན་ཞིག་འདུག ཁོང་ཉིད་ང་ཚོའི་ལས་ཁུངས་སུ་སླེབས་པའི་སྐབས་སུ། ཡིག་འབྲུ་གཅིག་མི་ཤེས་ཀྱང་ལོ་འཁོར་གཉིས་ཡས་མས་ལ་སྦྱངས་པ་བྱས་ཏེ་བོད་ཡིག་གི་སྒྲུང་དང་ཚགས་པར་དག་དལ་བུས་ཀློག་ཐུབ་པས་ཁོང་ནི་ངོ་མ་ལྷན་སྐྱེས་ཀྱི་ཡོན་ཏན་ལྡན་པའི་སྐྱེས་བུ་རིགས་བཟང་ཞིག་རེད་སྙམ་པའི་ཚོར་སྣང་བྱུང་ལ་འདི་ནི་ཁོང་གེ་སར་སྒྲུང་པར་འགྱུར་བའི་རྒྱུ་རྐྱེན་གཙོ་བོ་ཞིག་ཡིན་པར་སེམས།
གཉིས། སྒྲུང་པ་ཚེ་རིང་དབང་འདུས་ལོ་ན་གཞོན་པའི་དུས་ནས་དམངས་ཁྲོད་ཀྱི་གླུ་དང་། ལ་གཞས། ཤགས། འབྲས་དཀར། གཉེན་བཤད། སྟོན་བཤད། རྟ་བཤད། གཏམ་རྒྱུད། གཏམ་དཔེ་སོགས་ལ་ཤིན་ཏུ་དགའ་ཞིང་ལྕེ་ལྕག་ཤིན་ཏུ་བདེ་བ་ཞིག་ཡིན། ཁོང་ཡུལ་གང་དུ་ཆས་ཀྱང་གླུ་གཞས་སོགས་གཏོང་བ་དང་འབྲས་དཀར་གཏམ་རྒྱུད་དག་འཆད་པར་བྱེད་པ་ནི་གོམས་སྲོལ་ཞིག་ཏུ་གྱུར་ཡོད་ལ། ཁྱད་པར་དུ་རྟ་རྒྱུག་དགའ་སྟོན་སོགས་ཀྱི་ཁྲོད་དུ་མེད་དུ་མི་རུང་བ་ཞིག་ཡིན། ཁོས་བཤད་པའི་གཏམ་རྒྱུད་དང་བླངས་པའི་གླུ་གཞས་སོགས་ལ་སྐྱེ་བོ་ཀུན་གྱིས་ཉན་འདོད་ཧ་ཅང་ཆེ་ཞིང་། བསྔགས་བརྗོད་ཀྱི་མེ་ཏོག་དབང་མེད་དུ་ཐོར་བཞིན་ཡོད་པས་ཁོང་ཆུང་དུས་ནས་དམངས་ཁྲོད་རིག་གནས་ཀྱི་བང་མཛོད་ཅིག་ཡིན་པ་མགྲིན་པ་གཟེངས་སུ་བསྟོད་ནས་བརྗོད་ཆོག་པ་ལགས་ན་ཁོང་ཆུང་དུས་ནས་སྒྲུང་པ་ཞིག་ཏུ་འགྱུར་བར་རྗོད་བྱེད་ཚིག་གི་སྟེང་ནས་རྨང་གཞི་བརྟན་པོ་བཏིང་འདུག
གསུམ། སྒྲུང་པ་ཚེ་རིང་དབང་འདུས་ནི་མཐོང་རྒྱ་དང་ཤེས་རྒྱ་ཆེ་བའི་མི་ཁྱད་པར་ཅན་ཞིག་རེད། ཁོང་གི་མི་ཚེ་ཆེས་མང་ཤོས་ནི་ས་ཁུལ་གཞན་དུ་འཁྱམས་ཏེ་སྤྲུང་པོའི་འཚོ་བ་རོལ་ནས་དུས་འདས་ཤིང་། ཁོང་རང་ཆུང་བའི་དུས་ནས་དབུས་གཙང་ཁམས་གསུམ་དུ་མ་སོང་བའི་གནས་ཧ་ལམ་མེད་པ་མ་ཟད། རྒྱང་རིང་རྒྱ་གར་དང་བལ་པོ་སོགས་ཀྱི་ཡུལ་དུ་ཡང་སླེབས་མྱོང་། ཁོས་གནས་མི་འདྲ་བའི་ཡུལ་ལྗོངས་ལྟ་ན་སྡུག་པ་སྣ་ཚོགས་མཐོང་མྱོང་ལ། ཡུལ་སོ་སོའི་གོམས་སྲོལ་དང་ཆ་ལུགས་སྐད་རིགས་ཀྱང་མི་མཚུངས་པ་གྲངས་མང་མཐོང་ཞིང་ཐོས་མྱོང་བས་ད་ལྟ་མདོ་དབུས་ཁམས་གསུམ་གྱི་ཡུལ་སྐད་ལ་ཐོགས་པ་ཅི་ཡང་མེད། དེང་སང་ཡང་ཡུལ་གང་དུ་སླེབས་ན་ས་དེའི་སྒྲུང་པ་སྐད་གྲགས་ཅན་དང་དམངས་ཁྲོད་ཀྱི་གླུ་བ། གཏམ་རྒྱུད་བཤད་མཁན་སོགས་མང་པོ་དང་འཛོམ་རྒྱུར་དགའ་ཞིང་། ཁོ་ཚོ་དང་ལྷན་དུ་གེ་སར་སྒྲུང་དང་གླུ། གཏམ་རྒྱུད་བཅས་པ་མང་པོ་ཕན་ཚུན་ལ་བཤད་དེ་ཤེས་རྒྱ་ཆེ་རུ་གཏོང་གི་ཡོད་པ་དང་། ཡུལ་གང་དུ་སླེབས་ཀྱང་གེ་སར་རྒྱལ་པོའི་ཤུལ་རྟེན་གྱི་རིགས་ལ་མཇལ་སྐོར་དང་རྒྱུས་ལོན་བྱེད་པ་ནི་ཁོང་གི་རང་གཤིས་སུ་གྱུར་པ་བཅས་ཀྱིས་ཤེས་རྒྱ་དང་མཐོང་རྒྱ་ཇེ་ཆེར་གྱུར་པ་དེ། ཕྱིས་སུ་གེ་སར་རྒྱལ་པོའི་སྒྲུང་པར་འགྱུར་བ་ལ་རིན་ཆེན་ནོར་བུ་ལྟ་བུའི་ཐོག་མའི་དཔྱད་གཞི་མི་ཉུང་བ་གསོག་འཇོག་བྱུང་བར་སྣང་།
བཞི། སྒྲུང་པ་ཚེ་རིང་དབང་འདུས་ཉིད་ཀྱི་མི་ཚེའི་བརྒྱུད་རིམ་ནི་དཀའ་བ་ཆེ་ཞིང་ཀྱག་ཀྱོག་མང་བ་ཞིག་ཡིན་པས་ཁོང་གིས་འཚོ་ཐབས་ཀྱི་ཆེད་དུ་གླིང་རྗེ་གེ་སར་རྒྱལ་པོའི་སྒྲུང་བཤད་པ་ཕུད། ད་དུང་ཕྱུགས་འཚོ་མྱོང་། ལྕགས་མགར་དང་དངུལ་མགར། ལྷམ་བཟོ། འཚེམས་བཟོ་བཅས་ཀྱང་བྱེད་མྱོང་ལ། དེ་མིན་ད་རུང་མ་ཎི་བརྐོ་བ་དང་ཡུལ་ཐབས་སྨན་བཅོས་ཀྱང་ཤེས་ཤིང་བྱེད་མྱོང་བ་སོགས་ཆུང་དུས་ནས་ལས་རིགས་གང་སྦྱངས་ན་དེ་ཤེས་སླ་བའི་བློ་རིག་བཀྲ་བ་ཞིག་ཡིན། ཁོས་ད་ལྟ་ཡང་རང་རེའི་ལས་ཁུངས་སུ་གཞན་ལ་སྨན་སྟེར་བ་དང་རང་གི་གྱོན་ཆས་རང་གིས་བཟོ་བ་སོགས་བྱེད་བཞིན་ཡོད། ལས་རིགས་འདི་དག་གཉེར་བར་གེ་སར་སྒྲུང་ལ་ཐད་ཀར་གྱི་འབྲེལ་བ་མེད་སེམས་སྲིད་ཀྱང་། དེས་ཁོང་ཕྱིས་སུ་གེ་སར་གྱི་སྒྲུང་རྣམ་པ་སྣ་ཚོགས་གསར་རྩོམ་སྐབས་སུ་འཚོ་བ་རྒྱུས་ལོན་ཡོང་རྒྱུར་རོགས་འདེགས་ཀྱི་ཕན་འབྲས་རྒྱ་ཆེན་པོ་ཐོན་ཡོད་པར་གདོན་མི་ཟའོ། །
ལྔ། སྒྲུང་པ་ཚེ་རིང་དབང་འདུས་ཀྱི་ཕ་ཡུལ་དུ་གནའ་ནས་བཟུང་གེ་སར་རྒྱལ་པོའི་སྒྲུང་ལ་སངས་རྒྱས་ཀྱི་གསུང་རབ་ཇི་བཞིན་མཆོད་བཀུར་བགྱིད་པའི་སྲོལ་ཆགས་ཡོད་པས་ཡུལ་དེའི་ལུགས་སྲོལ་ལྟར་ན། ལོ་རེའི་ཧོར་ཟླ་དང་པོའི་ཚེས་བདུན་དང་ཧོར་ཟླ་བཞི་པའི་ཚེས་བཅོ་ལྔར་སྐྱེས་པ་ཐམས་ཅད་ལྷན་དུ་འཛོམས་ཏེ་གེ་སར་རྒྱལ་པོ་དང་དཔའ་རྟུལ་སུམ་ཅུ་ལ་བསང་མཆོད་དང་གསོལ་འདེབས་བྱེད་ཀྱི་ཡོད་ལ། ལྷག་པར་དུ་སྡེ་པ་དང་ཁྱིམ་ཚང་བཅས་ལ་མི་རུང་བའི་བགེགས་རྐྱེན་དང་ཆག་སྒོ་དག་བྱུང་བའི་སྐབས་སུ། གེ་སར་རྒྱལ་པོའི་སྒྲུང་བཤད་དེ་བགེགས་བར་ཆད་སེལ་བར་གསོལ་འདེབས་བགྱིད་པའི་སྲོལ་ཡང་ཡོད། དེ་འདྲའི་འཚོ་བའི་ཁོར་ཡུག་ནང་ཚེ་རིང་དབང་འདུས་ལ་བག་ཆགས་དང་ཤུགས་རྐྱེན་མི་ཐེབས་པ་ཅི་ལ་སྲིད། དེ་བས་ཁོང་རང་ལོ་བཅུ་བཞིའི་སྟེང་ནས་བཟུང་ད་ལྟའི་བར་དུ་གེ་སར་རྒྱལ་པོར་བསང་མཆོད་དང་མཆོད་མེ་སོགས་ཀྱི་མཆོད་སྤྲིན་རྒྱ་ཆེན་པོ་བྱེད་པ་གོམས་སྲོལ་ཞིག་ཏུ་གྱུར་འདུག་ལ། ཁོང་གིས་ད་དུང་ང་ཚོར་ཡང་ང་ལ་གེ་སར་རྒྱལ་པོ་མཆོག་ལ་མི་ཕྱེད་པའི་དད་པ་ཡོད་པས་གེ་སར་རིན་པོ་ཆེས་ང་ཕུལ་བའི་བུ་ལ་མགོན་སྐྱབས་གནང་ཞིང་། སྒྲུང་མི་གཅིག་ པ་མང་པོ་བཤད་ཤེས་པར་བཅུག་ཅེས་གསུང་གི་ཡོད། ཁོང་གི་འགྱུར་མེད་ཀྱི་དད་པའི་བསམ་བློ་དེར་བརྟག་ན་ཆོས་ལུགས་ཀྱི་སྟོབས་ཤུགས་དེས་ཁོང་རང་སྒྲུང་པར་འགྱུར་བའི་བསམ་པ་བརྟན་པོ་ཞིག་འཛུགས་སུ་བཅུག་པ་གསལ་པོ་ཤེས་ཐུབ་བོ། །
བཞི་པ། སྒྲུང་བཤད་ཀྱི་ཁྱད་ཆོས།
དེ་ཡང་སྤྱིར་གླིང་རྗེ་གེ་སར་རྒྱལ་པོའི་སྒྲུང་པའི་ཁྲོད་དུ་བསླབ་སྒྲུང་དང་ཐོས་སྒྲུང་། གཏེར་སྒྲུང་། པྲ་སྒྲུང་། བབས་སྒྲུང་བཅས་པ་རིགས་མི་འདྲ་བ་མང་པོ་མཆིས་པ་ལས་སོ་སོར་ཤོད་སྟངས་དང་འཁྲབ་སྟངས་ལེན་སྟངས་ཀྱང་མི་འདྲ་བ་རེ་ཡོད། སྒྲུང་པ་ཚེ་རིང་དབང་འདུས་ལ་ཆ་མཚོན་ན། བབས་སྒྲུང་གི་ཁོངས་སུ་གཏོགས་པའི་སྒྲུང་པའི་རིགས་ཡིན། ཡིན་ནའང་ཁོང་རང་ལ་སྒྲུང་བཤད་ཀྱི་ཁྱད་ཆོས་སྒྲུང་པ་གཞན་དང་མི་མཚུངས་པ་བཞི་ཡོད་པ་སྟེ།
གཅིག སྒྲུང་པ་ཚེ་རིང་དབང་འདུས་ཀྱིས་ཐེངས་རེར་གེ་སར་སྒྲུང་མ་བཤད་པའི་སྔོན་ལ་གེ་སར་རྒྱལ་པོ་མཆོག་དང་གླིང་གི་དཔའ་རྟུལ་སུམ་ཅུ་རྣམས་ལ་བསང་མཆོད་དང་། གསེར་སྐྱེམས། ཇ་ཕུད་སོགས་ཀྱི་མཆོད་བཀུར་བླ་ན་མ་མཆིས་པ་བྱས་རྗེས། རྡོ་རྗེ་སྐྱིལ་ཀྲུང་དུ་བཞུགས་ཏེ་སྤྱན་གཉིས་བཙུམ་ཞིང་ཕྱག་ཟུང་སྙིང་ཁར་སྦྱར་ནས་གསོལ་བ་ཕུར་ཚུགས་སུ་འདེབས་པ་བཅས་ཀྱི་ཆོ་ག་ཡོངས་སུ་རྫོགས་པའི་མཐར། སྒྲུང་བཤད་ཀྱི་འགོ་རྩོམ་པར་བྱེད་ལ། ད་དུང་སྒྲུང་ཁག་མི་འདྲ་བ་རེ་རེ་བཤད་ནས་མཇུག་གྲུབ་རྗེས། སྔར་བཞིན་མཆོད་པ་སྣ་ཚོགས་བཤམས་ཏེ་བཀྲ་ཤིས་ཕུན་སུམ་ཚོགས་པའི་སྨོན་ལམ་འདེབས་པའི་སྲོལ་གོམས་ནས་ཡོད། སྒྲུང་པ་ཚེ་རིང་དབང་འདུས་ང་ཚོའི་ལས་ཁུངས་སུ་སླེངས་ནས་ལོ་འཁོར་བཞིའི་ནང་དུ་གེ་སར་སྒྲུང་རིང་ཐུང་མི་འདྲ་བ་མང་པོ་བཤད་པ་ཐམས་ཅད་མ་བཤད་གོང་ལ་མཆོད་པ་དང་བཤད་པ་གྲུབ་རྗེས་སྨོན་ལམ་འདེབས་པ་སོགས་ཀྱི་ཆོ་ག་སྒྲུབ་པའི་རྒྱུན་ཆད་མ་མྱོང་། ཁོང་གིས་བཤད་པ་ལྟར་ན་གེ་སར་རྒྱལ་པོ་མཆོག་ལ་བློ་བསམ་ཟློག་མེད་ཀྱིས་མཆོད་བཀུར་མ་བྱས་ན་སྒྲུང་བཤད་ཀྱི་བར་ཆད་སེལ་མི་ཐུབ་ཟེར།
གཉིས། སྒྲུང་པ་ཚེ་རིང་དབང་འདུས་ལ་སྔོན་ཆད་སྒྲུང་བཤད་ཀྱི་ཡོ་ཆས་མདའ་མདུང་གྲི་གསུམ་དང་། སྒྲུང་ཞྭ། གེ་སར་རྒྱལ་པོའི་ཐང་ག་དང་དཔའ་རྟུལ་སུམ་ཅུའི་ཐང་ག་སོགས་ཡོད། ཁོང་རང་གིས་བཤད་པ་ལྟར་ན། སྒྲུང་བཤད་པའི་སྐབས་སུ། སྒྲུང་གི་མི་སྣའི་འགྱུར་བ་ལྟར་མདའ་མདུང་གྲི་གསུམ་གྱི་ཡོ་ཆས་བཀོལ་ནས་བཤད་ཚེ། གཅིག་ནས་སྒྲུང་བཤད་པར་སྤྲོ་བ་ལྡན་པ་དང་། གཉིས་ནས་རྒྱ་ཆེ་བའི་ཉན་མཁན་རྣམས་ཀྱི་ཡིད་འགུག་ཐུབ་པའི་ནུས་པ་ཡོད་ཟེར། ད་ལྟ་ཡང་ཁོང་རང་སྒྲུང་བཤད་ཀྱི་སྤྲོ་བ་རབ་ཏུ་རྒྱས་པའི་དུས་སུ། སྒྲུང་གི་མི་སྣའི་གླུ་ཚིག་གི་འགྱུར་བ་ལྟར་གདོང་ལས་དགའ་སྐྱོ་གཉིས་ལྡན་གྱི་འགྱུར་ལྡོག་མཐོང་ཐུབ་པ་མ་ཟད། རྐང་བས་བྲོ་འཁྲབ་པ་དང་ལག་པས་ཕྱག་རྒྱ་སྣ་ཚོགས་སྟོན་པའི་ཁྱད་ཆོས་ལྡན། ཁོང་གི་རྐང་ལག་གི་འགུལ་སྟངས་དེ་ཡང་མིག་ལ་མཛེས་ཤིང་རིམ་པ་ལྡན་པ་ཞིག་ཡོད།
གསུམ། སྒྲུང་པ་ཚེ་རིང་དབང་འདུས་ནམ་རྒྱུན་སྒྲུང་བཤད་པའི་སྐབས་སུ། རྒྱུན་ལྡན་གྱི་མི་དེ་དང་མི་མཚུངས་པར་རིག་པ་ཚད་མཐོན་པོས་བསྒྲིམས་ཏེ། མིག་ཟུང་གཡོ་བ་མེད་པར་མང་ཚོགས་ལ་ལྟ་བ་དང་། མཚམས་མཚམས་སུ་མིག་ཟུར་གྱིས་ལག་ཟུང་གི་ཕྱག་རྒྱར་ལྟ་བཞིན་འདུག དུས་དེར་བཤད་པའི་སྒྲུང་ནི་ཆུ་བཞུར་བ་ལྟར་ངག་སྒོ་ཡངས་ཤིང་སྨྲ་སྒོ་དག་ལ་མྱུར། གལ་སྲིད་སྒྲུང་བཤད་ཀྱི་མཚམས་འཇོག་དགོས་བྱུང་ན་གཞན་གྱིས་དཀྲོག་ཅིང་མ་བཀག་ན་རང་ཤུགས་སུ་མཚམས་མི་འཇོག མཚམས་བཞག་པ་ཡང་རིང་བ་ཟླ་འགའ་དང་ཐུང་བ་ཉིན་འགའ་འགྱངས་ཀྱང་སྔ་གཞུག་གི་མཚམས་མ་བརྗེད་པར་བཤད་ཀྱིན་འདུག དེ་མིན་ནམ་བཤད་ན་ཡུལ་དང་དུས་ཚོད་ཀྱི་ཁྱད་པར་སྤུ་ཙམ་ཡང་མེད་པ་འདི་ནི་བབས་སྒྲུང་རིགས་ཀྱི་ཁྱད་ཆོས་གཙོ་བོ་ཞིག་ཡིན་ལ་ཁོང་རང་གི་སྒྲུང་བཤད་ཀྱི་ཁྱད་ཆོས་ཀྱང་ཡིན།
བཞི། སྒྲུང་པ་ཚེ་རིང་དབང་འདུས་ལ་སྒྲུང་བཤད་ཀྱི་ངག་རྟ་ཕུན་སུམ་ཚོགས་པ་ཞིག་ཡོད། ཁོང་གིས་བཤད་པའི་སྒྲུང་ཁག་སོ་སོ་ལས་ཧོར་གླིང་མོན་འཇང་སོགས་ཀྱི་མི་སྣ་གཙོ་བོ་རྣམས་ལ་གླུ་རྟ་མི་འདྲ་བ་རེ་ཡོད་པ་མ་ཟད། གླིང་རྗེ་གེ་སར་རྒྱལ་པོར་མཚོན་ནའང་། ཁོང་གིས་ཕྱོགས་བཞིའི་དགྲ་བཞི་བཏུལ་ཏེ། རྫོང་ཆེན་བཅོ་བརྒྱད་ཆམ་ལ་ཕབ་པའི་སྐབས་སུ། གླུ་རྟ་མི་གཅིག་པ་རེ་མཆིས་པ་དཔེར་ན། བདུད་ཀླུ་བཙན་འདུལ་བའི་སྐབས་སུ། ངག་རྟ་མུན་པ་གསལ་བའི་དཀར་མོ་དྲུག་འགྱུར་དང་། ཧོར་བདུད་གུར་དཀར་འདུལ་བའི་སྐབས་སུ། ངག་རྟ་ཤ་ཟ་ཁྲག་འཐུང་ལྟ་བུ། འཇང་ས་དམ་རྒྱལ་པོ་འདུལ་བའི་སྐབས་སུ། ངག་རྟ་ཁུ་བྱུག་རྒྱང་སྒྲོག་ལྟ་བུ། མོན་ཤིང་ཁྲི་རྒྱལ་པོ་འདུལ་བའི་སྐབས་སུ། ངག་རྟ་ལྷ་ངག་ལྡེམ་དྲུག་ལྟ་བུ་བཅས་སོ། །སྒྲུང་པ་ཚེ་རིང་དབང་དུས་ཀྱིས་བླངས་པའི་གླུ་རྟ་དང་ད་ལྟ་དཔར་སྐྲུན་ཟིན་པའི་སྒྲུང་དཔེའི་གླུ་རྟ་གཉིས་བར་གྱི་མི་མཐུན་པའི་ཁྱད་ཆོས་གསུམ་ཡོད་པ་ལས་གཅིག་ནི་གེ་སར་དང་དཔའ་རྟུལ་རྣམས་ཀྱི་གླུ་རྟའི་མིང་འདོགས་ཚུལ་མི་མཚུངས་པ་དང་། གཉིས་ནི་བླངས་པའི་ངག་རྟའི་དབྱངས་མི་མཚུངས་པ། གསུམ་ནི་མི་སྣའི་གླུ་རྟའི་མང་ཉུང་མི་མཚུངས་པ་བཅས་ཡིན།
གཞན་ཡང་སྒྲུང་པ་ཚེ་རིང་དབང་འདུས་ཀྱིས་བཤད་པའི་སྒྲུང་ལ་རྒྱས་འབྲིང་བསྡུས་གསུམ་ཡོད་པ། དེ་ཡང་ཉན་མཁན་གྱི་རེ་འདུན་དང་དུས་ཚོད་ཀྱི་ཆ་རྐྱེན་ལ་གཞིགས་ཏེ་རྒྱས་པ་འདོད་ན་རྒྱས་བཤད་དང་བསྡུས་པ་འདོད་ན་བསྡུས་བཤད་ཆོག་པ་སྟེ། ད་ལྟ་ཁོང་གིས་བཤད་ཟིན་པའི་སྒྲུང་དཔེ་དྲུག་ལས《གནམ་ཐེའུ་གཏེར་རྫོང་》ལ་མཚོན་ན་རྒྱས་བཤད་བྱས་པ་ཡིན། སྒྲུང་འདིར་ཡིག་འབྲུ་འབུམ་ལྔ་ལྷག་ཡོད་ལ། སྒྲ་ཕབ་སྦྱིན་ཤོག་བརྒྱ་དང་ཉི་ཤུ་ལྷག་ཡོད་པ་དང་། 《བཀྲ་ཤིས་སྨོན་ལམ་ལྔ་》ལ་མཚོན་ན་བསྡུས་བཤད་བྱས་ཡོད་པ། དེར་སྒྲ་ཐག་སུམ་ཅུ་སོ་གསུམ་དང་ཡིག་འབྲུ་ཁྲི་ཁྲག་བཅུ་ལྷག་མཆིས། ཁོང་གིས་བཤད་པ་ལྟར་ན་རྟ་རྒྱུག་དགའ་སྟོན་ཚོགས་འདུའི་སྟེང་དུ་བཤད་པའི་སྒྲུང་ཐམས་ཅད་བསྡུས་བཤད་ཡིན་ཟེར།
ལྔ་པ། ཐུན་མོང་མ་ཡིན་པའི་ཁྱད་ཆོས་འགའ།
གཅིག སྒྲུང་པ་ཚེ་རིང་དབང་འདུས་ནི་བབས་སྒྲུང་གི་རིགས་ལ་གཏོགས་པའི་སྒྲུང་པ་ཕུལ་དུ་བྱུང་བ་ཞིག་ཡིན། བབས་སྒྲུང་ལ་གཏོགས་པའི་སྒྲུང་མཁན་ནི་སྒྲུང་པ་ཁྲི་སྟོང་མང་པོའི་ནང་ནས་ཅུང་དཀོན་པའི་གྲས་ཡིན་ལ། བཤད་པའི་སྒྲུང་ནི་སྒྲུང་མཁན་མི་མཚུངས་པ་བསླབ་སྒྲུང་དང་ཐོས་སྒྲུང་། པྲ་སྒྲུང་ལས་ལྡབ་ཁ་ཤས་ཀྱིས་མང་བ་ཡོད་པ་དཔེར་ན། སྒྲུང་པ་ཚེ་རིང་དབང་འདུས་ཡི་གེ་མི་ཤིས་ཀྱང་སྒྲུང་སྣ་མི་གཅིག་པ་བརྒྱ་དང་ཉི་ཤུ་ལྷག་བཤད་ཤེས་པ་ལྟ་བུ་ཡིན། ཁོང་གིས་ང་ཚོར་རྒྱུན་པར་བཤད་རྒྱུར། ང་རང་མ་ཤི་ན་གེ་སར་སྒྲུང་བཤད་དེ་རྫོགས་མཐའ་མེད་ཟེར་བ་ལྟར་ད་ལྟ་མདོ་དབུས་ཁམས་གསུམ་ན་ཡོད་པའི་སྒྲུང་མཁན་གྲགས་ཅན་ཇི་སྙེད་ཡོད་པའི་ནང་ནས་ཚེ་རིང་དབང་འདུས་ཀྱིས་བཤད་པའི་སྒྲུང་གྲངས་ནི་ཞྭ་མོའི་ཏོག་བཞིན་རྩེར་སོན་ཡོད་པ་དངོས་འབྲེལ་རེད།
གཉིས། སྒྲུང་པ་ཚེ་རིང་དབང་འདུས་ནི་ལོ་ཆུང་བྱིས་པའི་དུས་ནས་ཕ་མ་མིང་སྲིང་མེད་པའི་དྭ་ཕྲུག་ཏུ་གྱུར་ཏེ་བརྟན་ཆགས་ཀྱི་བཞུགས་གནས་ཤིག་མེད་པར་བརྟེན་དབུས་གཙང་ཁམས་གསུམ་གྱི་རི་ཀླུང་ཁྲི་འབུམ་མང་པོ་དང་། མཐའ་ཡས་རྩྭ་ཐང་གྲངས་མང་། ཚང་ཚིང་ནགས་ཀློང་བཅས་ལ་འཁྱམས་ནས་སྤྲང་པོའི་འཚོ་བ་རོལ་བ་ཞིག་ཡིན་པས། ཁོང་ཡུལ་གང་དུ་ཆས་ཀྱང་གེ་སར་རྒྱལ་པོའི་སྒྲུང་ལ་བརྟེན་ནས་ཟས་སློང་བ་ནི་ཐབས་ཤེས་འབའ་ཞིག་ཡིན། གལ་ཏེ་ཚེ་རིང་དབང་འདུས་ལ་ཆུང་བའི་དུས་ནས་ཁྱིམ་ཚང་གི་འཚོ་བའི་ཆ་རྐྱེན་ཕུན་སུམ་ཚོགས་པའི་ཁར། སྤྱི་ཚོགས་ཀྱི་གོ་གནས་དང་དཔལ་འབྱོར་གྱི་རྒྱབ་རྟེན་ཕྱུག་པོ་ཞིག་ཡོད་ཕྱིན། ད་ལྟའི་སྒྲུང་པ་སྐད་གྲགས་ཅན་ཞིག་ཏུ་འགྱུར་བའང་མི་སྲིད་པས་ཆུང་དུས་ནས་ཡུལ་གྱར་ལྟོ་སློང་གི་སྤྲང་པོའི་འཚོ་བ་རོལ་བ་དེ་ཡང་ཁོང་དང་བབས་སྒྲུང་ལ་གཏོགས་པའི་སྒྲུང་པ་ཚོའི་ཐུན་མོང་མ་ཡིན་པའི་ཁྱད་ཆོས་ཡིན་སྙམ།
གསུམ། སྒྲུང་པ་ཚེ་རིང་དབང་འདུས་ཀྱི་ཟས་རིགས་ཀྱི་དང་ག་སྐྱེ་བོ་ཕལ་པ་དང་གཏན་ནས་མི་མཚུངས། སྤྱིར་ན་སྐྱེ་བོ་ཕལ་པ་སུ་ཡིན་ཡང་ཉིན་གཅིག་ལ་ཟ་མ་ཐུན་གསུམ་ཟ་བ་ནི་རྒྱུན་སྲོལ་ཡིན་ནའང་། ངོ་མཚར་བ་ཞིག་ལ། ཚེ་རིང་དབང་འདུས་ནི། ཉིན་གཅིག་ལ་ཟས་ཐུན་གཅིག་མ་གཏོགས་ཟ་མི་དགོས་ལ། དེ་ཡང་ཕལ་ཆེར་དགོང་མོའི་ཆུ་ཚོད་བཅུ་གཅིག་ཡས་མས་སྐབས་སུ་མ་གཏོགས་མི་ཟ། ཁོང་གིས་བཤད་པ་ལྟར་ན། ཁོས་ཉིན་གང་ལ་ཟས་ཁམ་གང་ཟས་ཀྱང་ཟ་འདོད་ཀྱི་དང་ག་མི་སྐྱེ་ཟེར། སྤྱིར་འཇུ་སྟོབས་ཞན་པའི་ནད་སོགས་ཀྱིས་ཉིན་ཤས་དེ་འདྲ་ཡོང་བ་སྲིད་ཀྱང་ཚེ་རིང་དབང་འདུས་ནི་རྒྱུན་དུ་དེ་ལྟར་ཡིན།
བཞི། ཚེ་རིང་དབང་འདུས་ཀྱི་ངག་ལ་རྒྱུན་པར་གེ་སར་རྒྱལ་པོའི་སྒྲུང་གླུ་ལེན་པ་རྒྱུན་མི་ཆད། ཁོང་རང་གང་དུ་བསྡད་ཀྱང་རུང་། གང་དུ་ཆས་ཀྱང་རུང་ངག་ལས་རྒྱུན་པར་གླུ་རྟ་སྣ་ཚོགས་ཀྱི་དབྱངས་གྱེར་བའི་སྲོལ་ཞིག་གོམས་ཡོད་ཅིང་། ཁོས་རྒྱུན་པར་གེ་སར་སྒྲུང་དཔེ་སོ་སོའི་ལོ་རྒྱུས་དང་མི་སྣའི་ལོ་རྒྱུས་ཀྱང་འཆད་པར་ཤིན་ཏུ་སྤྲོ་ལ། འཆད་པ་ཡང་གོ་རིམ་ལྡན་ཞིང་ཉན་འདོད་ཆེ་བ་ཞིག་ལགས།
གཞན་ཡང་འདོད་ཆུང་ཆོག་ཤེས་དང་། དཀའ་སྤྱད་སྡུག་རུས་ཀྱི་བློ་སྟོབས་ལྡན་པའི་སྐྱེ་བོ་བསྔགས་པར་འོས་པ་ཞིག་ཡིན། ཁོང་ཉིད་འཚོ་བའི་ཁོར་ཡུག་ག་འདྲ་ཡིན་ཡང་སྡུག་རུས་ཀྱིས་བྱ་བ་སྒྲུབ་པ་ལས་ཚིམ་མེད་འདོད་བརྐམ་གྱི་རྣམ་འགྱུར་ནམ་ཡང་མི་སྟོན། སྤྱིར་བཏང་དུ་མི་ཚེ་ཕལ་ཆེར་ཡུལ་ལུང་དབེན་ཞིང་འབྲོག་ས་ཁོ་ནར་ཟད་པའི་རྒན་པོ་ཞིག་གྲོང་ཁྱེར་དུ་ཡོང་ནས་འཚོ་བ་སྐྱེལ་དགོས་པ་དེ་ལས་སླ་བོ་མིན་ནའང་ཁོང་གྲོང་ཁྱེར་དུ་སྡོད་རྒྱུ་གང་མགྱོགས་གོམས་པ་མ་ཟད། གྲོང་ཁྱེར་གྱི་ཟས་རིགས་ཀྱང་ཕལ་ཆེར་གོམས་ཡོད།
དྲུག་པ། མཐའ་མའི་དཔྱད་གཏམ།
ཉེ་བའི་ལོ་བཅུའི་ནང་ལ་ཏང་དང་རྒྱལ་ཁབ་ཀྱིས་གེ་སར་སྒྲུང་གི་བྱ་བར་སྔར་ལས་མཐོང་ཆེན་གནང་སྟེ། རྒྱལ་ཁབ་ཀྱི་ལོ་ལྔའི་འཆར་གཞི་ཨང་དྲུག་པ་དོང་བདུན་པའི་གནད་ཆེ་བའི་ཚན་རིག་ཞིབ་འཇུག་གི་རྣམ་གྲངས་སུ་བཞག་པ་གཙིགས་འཛིན་གནང་ཞིང་། རྒྱ་ཆེ་བའི་དམངས་ཁྲོད་ཀྱི་སྒྲུང་པ་རྣམས་ཀྱི་ཕུལ་བྱུང་ཡོན་ཏན་ལ་ཡང་བརྩི་བཀུར་རྒྱ་ཆེན་པོ་གནང་བས། ང་ཚོའི་ཞིང་ཆེན་གྱི་སྒྲུང་པ་ཚེ་རིང་དབང་འདུས་ལ་མཚོན་ན། སྤྱི་ཚོགས་ཀྱི་གོ་གནས་དང་དཔལ་འབྱོར་གྱི་ཐོབ་ཆ་སོགས་ལ་གཟིགས་སྐྱོང་གང་ལེགས་ཐོབ་པ་མ་ཟད། ད་དུང་ཆེད་ལས་མི་སྣ་དང་གྲོན་དངུལ་ཆེད་དུ་བཀོད་སྒྲིག་བྱས་ཏེ། ཁོང་གིས་བཤད་པའི་སྒྲུང་དག་མྱུར་སྐྱོབ་དང་ཞིབ་འཇུག་བྱེད་བཞིན་པའི་སྒང་ཡིན། སླད་ཕྱིན་ཡང་ང་ཚོའི་ཞིང་ཆེན་ལ་མཚོན་ན། མུ་མཐུད་དུ་གེ་སར་རྒྱལ་པོའི་སྒྲུང་དག་སྒྲིག་དང་། ཡིག་སྒྱུར། ཞིབ་འཇུག དཔར་སྐྲུན་བཅས་ཀྱི་བྱ་བ་དམ་འཛིན་བྱས་ཏེ། དམངས་ཁྲོད་ཀྱི་སྒྲུང་པ་རྣམས་ལ་བརྟག་དཔྱད་ཞིབ་འཇུག་བྱེད་པ་དང་། ལྷག་པར་དུ་སྒྲུང་པ་ཚེ་རིང་དབང་འདུས་ཀྱིས་བཤད་པའི་སྒྲུང་སྒྲ་ཕབ་དང་། དག་སྒྲིག དཔར་སྐྲུན་སོགས་ཀྱི་བྱ་བའི་གོམ་སྟབས་སྔར་ལས་ཇེ་མྱུར་དུ་གཏོང་རྒྱུ་དང་། གཞན་ཡང་བབས་སྒྲུང་གི་རིགས་ལ་གཏོགས་པའི་སྒྲུང་མཁན་གྱི་གསང་བ་ལྐོག་གྱུར་གྱི་གནས་དང་། གསར་རྩོམ་གནང་བའི་ཉམས་མྱོང་། མི་རིགས་དམངས་ཁྲོད་ཀྱི་རྩོམ་རིག་དར་རྒྱས་སུ་བཏང་བའི་རླབས་ཆེན་གྱི་ཕྱག་རྗེས་རྣམས་འཁྲུལ་མེད་ཀྱིས་སྤྱི་སྡོམ་བྱས་ཏེ། རྨི་ལམ་ངོ་མཚར་ཅན་ལ་བརྟེན་ནས་སྒྲུང་པར་གྱུར་པའི་གསང་རྒྱ་འདིར་ཚན་རིག་དང་མཐུན་པའི་སྒོ་ནས་དཔྱད་པ་གསལ་ཞིང་དག་པ་ཞིག་བྱ་རྒྱུ་ནི་གལ་འགངས་ཤིན་ཏུ་ཆེ་བ་ཞིག་ཡིན་ལ། ངེད་ཅག་གེ་སར་སྒྲུང་གི་བྱ་བ་སྒྲུབ་མཁན་རྣམས་ཀྱི་ཕྲག་པར་བབ་པའི་འདོར་ཐབས་མེད་པའི་ལས་འགན་གཟི་བརྗིད་ཅན་ཞིག་ཡིན་སྙམ།
གོང་དུ་ཁོ་བོས་སྒྲུང་པ་ཚེ་རིང་དབང་འདུས་ལགས་ཇི་ལྟར་སྒྲུང་པའི་ལམ་དུ་བགྲོད་པའི་ལོ་རྒྱུས་སོགས་རགས་ཙམ་གླེང་བ་འདི་ནི་ཁོང་དང་ཁོ་བོ་ལྷན་དུ་ཡུན་རིང་འགྲོགས་པའི་ཤེས་རྟོགས་ཙམ་དཔྱད་གཞིའི་ཡིག་ཆའི་ཚུལ་དུ་མཁས་པ་རྣམས་ཀྱི་མདུན་དུ་ཕུལ་བ་ཙམ་ཡིན་པས་མི་འོས་པ་དང་གོལ་བ་སོགས་ཀྱང་ཡོད་སྲིད་པས་རྣམ་དཔྱོད་ཀྱི་བློ་གྲོས་མཁའ་ལྟར་ཡངས་པ་རྣམས་ཀྱིས་ལྷག་བསམ་དྲི་མེད་ཀྱི་དགོངས་འཆར་དོགས་མེད་ཀྱིས་གནང་བར་ཐུགས་རྗེ་ཆེ་ཞུ། ད་ནི་ཚེ་རིང་དབང་འདུས་ལགས་ཀྱིས་བཤད་ཤེས་པའི་གེ་སར་སྒྲུང་གི་དཀར་ཆག་ཙམ་བཀོད་ན་འདི་ལྟ་སྟེ།
1《ལྷ་གླིང་གབ་ཙེ་དགུ་སྐོར།》 2《འགོག་གླིང་གཡུལ་འགྱེད།》 3《རྟ་རྒྱུག་རྒྱལ་འཇོག》 4《ཨ་སྟག་ལྷ་མོ།》 5《བདུད་འདུལ།》 6《ཧོར་གླིང་གཡུལ་འགྱེད།》 7《འཇང་གླིང་གཡུལ་འགྱེད།》 8《མོན་གླིང་གཡུལ་འགྱེད།》9《ཤན་འདན་ནང་འཁྲུག》 《སྟག་གཟིག་ནོར་འགྱེད།》 11《རྟ་དམར་ནོར་རྫོང་།》 12《སོག་སྟོད་རྟ་རྫོང་།》13《ཕྱི་སོག་རྟ་རྫོང་།》 14《བྱེ་རིའི་བྱུར་རྫོང་།》 15《རྒྱ་ནག་ཇ་རྫོང་།》16《རྒྱ་ནག་ཁྲིམས་རྫོང་།》17《རྒྱ་ནག་མཛོ་རྫོང་།》 18《ཚ་བའི་མདའ་རྫོང་།》 19《འདན་མ་མདའ་རྫོང་།》 20《སྒ་སྡེ་ཁྲོ་རྫོང་།》 21《རྒྱ་ཚ་ཤེལ་རྫོང་།》 22《བལ་བོའི་ལུག་རྫོང་།》 23《ཁྱུང་ཆེན་སྒྲོ་རྫོང་།》24《མེ་གླིང་གཡུལ་འགྱེད།》 25《གླང་རུ།》 26《གི་གུ་ཁྱི་རྫོང་།》 27《ཨ་བསེ་ར་རྫོང་།》 28《ཨོ་ལོའི་གཏེར་རྫོང་།》 29《གྲུ་གུ་གོ་རྫོང་།》 30《གྲུ་གུ་མུ་ཏིག་རྫོང་།》 31《ཨ་གྲགས་གཟི་རྫོང་།》 32《གནམ་ཐེའུ་གཏེར་རྫོང་།》 33《ཞང་ཞུང་མུ་ཏིག་རྫོང་།》34《སྨུག་གུ་དྲེལ་རྫོང་།》 35《རོང་པའི་འབྲས་རྫོང་།》 36《མི་ནུབ་དར་རྫོང་།》37《ཐོག་གླིང་གཡུལ་འགྱེད།》 38《ཁྲོ་ཐུང་ཟངས་རྫོང་།》39《གུང་པའི་གཟི་རྫོང་།》 40《ལི་ཁྲི་རྟ་རྫོང་།》41《སྲིན་པོའི་ཤ་རྫོང་།》42《ཕྱི་གླིང་གཡུལ་འགྱེད།》 43《མེ་རི་ཐོག་རྫོང་།》 44《སོ་རོའི་འཕུར་རྫས་རྫོང་།》 45《ཕྱི་གླིང་ཞགས་རྫོང་།》 46《ཉི་འབུམ་གསེར་རྫོང་།》47《སེང་སྟག་གྲི་རྫོང་།》 48《རྟ་ཁྲི་ཁྲབ་རྫོང་།》 49《གཡུ་ཐོག་གཏེར་རྫོང་།》 50《ཁྱུང་ཁྲིའི་འབྲི་རྫོང་།》 51《གེ་སར་ཆོས་རྫོང་།》52《འཇང་ཕྲུག་ཐོག་རྫོང་།》 53《ཙ་རི་སྨན་རྫོང་།》 54《གངས་རི་ཆོས་རྫོང་།》 55《དར་འཕེན་ཁྲབ་རྫོང་།》 56《རྒྱ་ཚའི་གོ་རྫོང་།》 57《མེ་གཡང་དྲག་ཆས་རྫོང་།》 58《རྒྱ་གར་སྨན་རྫོང་།》 59《དགྲ་ལྷའི་ཁྲབ་རྫོང་།》60《འདན་མའི་ནས་རྫོང་།》 61《འཇང་གི་མཐིང་རྫོང་།》 62《ཁྱུང་ཆེན་གཟི་རྫོང།》 63《མི་ཉག་གོ་རྫོང་།》 64《མི་ཉག་རྟ་རྫོང་།》 65《ཟི་ལིང་རྟ་རྫོང་།》 66《ཚ་དམར་ཙན་དན་རྫོང་།》 67《གངས་རིའི་ཆུ་རྫོང་།》68《ཤར་ཁྲི་ནག་པོའི་ཇ་རྫོང་།》 69《ཁྲོ་ཐུང་ལྕགས་རྫོང་།》 70《རོང་ཚའི་གོ་རྫོང་།》 71《སྟག་གཟིག་ནོར་རྫོང་།》 72《ཐོག་རིའི་མེ་རྫོང་།》73《ལྷོ་རི་རྒྱལ་པོའི་ཁྲབ་རྫོང་།》74 《སེང་ཁྲི་སྟག་རྫོང་།> 75《ནེ་ལོ་མུ་ཏིག་རྫོང་།》 76《མེ་འབར་སྟག་རྫོང་།》 77《སྟག་སེར་གྲོ་རྫོང་།》78《འབུམ་ཕྲུག་ཆང་རྫོང་།》 79《ཕྱི་ལོའི་དྲེལ་རྫོང་།》 80《ཨ་བསེ་འབྲི་རྫོང་།》 81《རྒྱ་ཁྲིའི་མདའ་རྫོང་།》 82《གངས་རི་དར་རྫོང་།》 83《རྒྱ་གར་མུ་ཏིག་རྫོང་།》 84《སྒ་སྡེ་ཤེས་རབ་རྫོང་།》 85《སེང་སྟག་ཤེས་རབ་རྫོང་།》 86《གུང་པའི་ཁྱུང་རྫོང་།》 87《ཨ་སྟག་ཤ་རྫོང་།》 88《རི་ནུབ།》89《མེ་ཁྲི་སྲིན་པོའི་ཞགས་རྫོང་།》 90《བྱང་སྲིན་མོའི་གཡུ་རྫོང་།》91《འཛམ་གླིང་གཏེར་བརྒྱད་བགོ་བཤའི་སྐོར།》 92《བལ་བོའི་ཀླུ་རྫོང་།》93《སྟག་རིའི་དུང་དཀར་རྫོང་།》 94《ཧ་རིའི་གསེར་རྫོང་།》 95《སྙེ་ཧ་རིའི་ལུག་རྫོང་།》 96《ཁྱུང་ཆེན་གསེར་རྫོང་།》 97《རྒྱ་ཚའི་དངུལ་རྫོང་།》98《རོང་ཚའི་ཇ་རྫོང་།》 99《བོང་བུ་ཙན་དན་རྫོང་།》100《ནེ་ལོའི་ཁྲབ་རྫོང་།》 101《མི་ཉག་ཆོས་རྫོང་།》 102《རྒྱ་གར་གསེར་བུམ་རྫོང་།》103《གཡུ་འབྲུག་ནས་རྫོང་།》 104《ཞང་ཞུང་སྨན་རྫོང་།》 105《བལ་བོའི་འབྲས་རྫོང་།》 106《ཙ་རིའི་སྨྱུག་རྫོང་།》 107《བསེ་ཁ་སེར་ར་རྫོང་།》108《སོག་ཧ་རིའི་རྟ་རྫོང་།》 109《རྟ་དམར་ཤེལ་རྫོང་།》 110《སྒ་སྟོད་གསེར་རྫོང་།》 111《པོ་རུའི་གཟི་རྫོང་།》 112《སྨར་ཁམས་བྱུར་རྫོང་།》113《སྡེ་དགེ་ཆོས་རྫོང་།》114《རྒྱ་ཚའི་གྲི་རྫོང་།》 115《མེ་མོ་ཤེལ་རྫོང་།》 116《རྒྱ་སྲིན་མོ་རོ་འདུས་རྫོང་།》 117《སྤྱི་དཔོན་ཤེལ་རྫོང་།》118《སྟག་མོ་གསེར་རྫོང་།》 119《བཀྲ་ཤིས་སྨོན་ལམ་ལྔ།》 120《ཁམས་གསུམ་བདེ་ལ་བཀོད་པ་》བཅས་ཡིན་ནོ། །


c: text/html

text:
༄༅།།རྭ་རྒྱ་དགའ་ལྡན་བཀྲ་ཤིས་འབྱུང་གནས་བཤད་སྒྲུབ་དར་རྒྱས་གླིང་ནི་མགོ་ལོག་ཁུལ་རྨ་ཆེན་རྫོང་རྭ་རྒྱ་གྲོང་རྡལ་གྱི་ཤར་གྱི་ཟམ་ཁར་ཡོད་ཅིང་གྲུབ་མཐའ་དགེ་ལུགས་པ་ཡིན།
དགོན་འདི་ནི་རབ་བྱུང་བཅུ་གསུམ་པའི་ས་མོ་གླང་(སྤྱི་ལོ1769)ལོར་ཨ་རིག་དགེ་བཤེས་ཆེན་མོ་བྱམས་པ་དགེ་ལེགས་རྒྱལ་མཚན་ནམ་རྒྱལ་མཚན་འོད་ཟེར (1726-1803)མཆོག་གིས་ཕྱག་འདེབས་གནང་ཞིང་པཎ་ཆེན་བློ་བཟང་བསྟན་པའི་ཉི་མ་མཆོག་གིས་ཀྱང་རྒྱལ་བའི་གདན་ས་རྭ་སྒྲེང་དང་མཚུངས་པའི་བསྟོད་བསྔགས་ཀྱི་མེ་ཏོག་གཏོར་མྱོང་། ཨ་རིག་དགེ་བཤེས་ཆེན་མོས་དགོན་པ་པཎ་ཆེན་རིན་པོ་ཆེར་ཕུལ་ཞིང་། ཁོང་གིས་ཞལ་བཞེས་མཛད་ཅིང་བཀའ་ཤོག་ཨེརྟི་ནི་མེ་རྒན་མཁན་པོའི་མཚན་གྱི་ཆོ་ལོའང་གནང་།
དགོན་འདིར་སེར་བྱེས་མཁས་སྙན་གྲྭ་ཚང་གི་ཕྱག་ལེན་ལྟར་ཆོས་འཆད་ཉན་གྱི་གཞི་བཙུགས་ཤིང་། ལོ་རེའི་ནང་དུ་གླིང་བསྲེའི་དཀའ་བཅུ་དང་། རྡོ་གཅལ། སྨོན་ལམ་རམས་འབྱམས་པའི་མིང་བཏགས་གང་ཡིན་གྱི་བཤད་པ་དམ་བཅའ་སོགས་སེར་བྱེས་ཕྱག་ལེན་ལྟར་བྱེད་ཅིང་ལམ་རིམ་འཛིན་གྲྭ་དང་སྔགས་རིམ་འཛིན་གྲྭ་སོགས་ནས་ཀྱང་ལམ་སྔགས་གཉིས་ལ་སྒྲུབ་པ་ཉམས་ལེན་བྱེད་པའི་བཀའ་རམས་འབྱམས་དགེ་བའི་བཤེས་གཉེན་ཡང་མང་དུ་བྱོན་མྱོང་།
རབ་བྱུང་བཅུ་གསུམ་པའི་ཆུ་ཕོ་བྱི (སྤྱི་ལོ1793 ) ལོར་ཨ་རིག་དགེ་བཤེས་ཆེན་མོས་སྐྱབས་རྗེ་ཤིང་བཟའ་པཎྜི་ཏ་མཆོག་ལ་དགོན་པའི་གདན་ས་གཏད་དེ་ཁོང་ཉིད་བྱ་བཏང་གི་ཚུལ་གྱིས་མདོ་སྨད་ཀྱི་དགོན་སྡེ་ཕལ་ཆེ་བ་དང་། དབེན་པའི་རི་ཁྲོད། གནས་བྱིན་ཅན་རྣམས་ལ་ཕེབས་ཏེ་སྐལ་ལྡན་གྱི་སློབ་བུ་བགྲང་ལས་འདས་པར་གང་ལ་གང་འདོད་ཀྱི་ཆོས་ཀྱི་སྦྱིན་པ་ལེགས་པར་བསྩལ་ཞིང་སྒྲུབ་པ་ཉམས་ལེན་རྩེ་གཅིག་ཏུ་གནང་སྟེ་མཐར་རབ་བྱུང་བཅུ་གསུམ་པའི་ཆུ་ཕག (སྤྱི་ལོ1803 )་ལོར་གཟུགས་སྐུའི་བཀོད་པ་ཆོས་དབྱིངས་སུ་བསྡུས།
སྐུ་ཞི་བར་གཤེགས་ཁར་ཤིང་བཟའ་པཎྜི་ཏ་ལ་ངའི་ཕུང་བོ་འདི་ཙོག་ཙོག་བྱས་ནས་མ་འཇོག་གསོན་པའི་ཚེ་གང་བོ་ལ་འཇིག་རྟེན་ཆོས་བརྒྱད་བྱས་པའི་མི་ཆོག་ན། ཤི་ཚེ་རོ་ལ་ཡང་འཇིག་རྟེན་ཆོས་བརྒྱད་བྱེད་དུ་བཅུག་ནས་ཅི་བྱེད་ཅེས་གསུངས་པ་དང་། ཡང་ང་ལ་སྤྲུལ་སྐུ་མི་ཡོང་། ཡོང་ན་ལྷག་པར་དུས་སྐབས་འདི་ལ་མི་ཡོང་། འཐབ་རྩོད་འཁྲུགས་ལོིང་འདིའི་ནང་དུ་མི་ཡོང་། ཞེས་གསུངས་པར་སྤྲུལ་སྐུ་འཁྲུལ་མེད་ཅིག་འབྱོན་པར་ནན་ཞུ་ཡང་ཡང་ཞུས་པར། འོ་ངའི་སྤྲུལ་སྐུ་ཡིན་པའི་རྟགས་ཡང་དག་ཅིག་དགོས་ན་དེ་ལ་བཤད་རྒྱུ་ཡོད། ངེད་རང་གི་བློ་ན་རྗེའི་ལམ་རིམ་ཆེན་མོ་དང་སྔགས་རིམ་ཆེན་མོ་གཉིས་བྱང་བོར་སྐྱོར་རྒྱུ་ཡོད། དེ་བསླབ་མ་དགོས་པར་ཤེས་མཁན་གྱི་བྱིས་པ་ཞིག་བྱུང་ན་ངའི་སྤྲུལ་སྐུ་བྱས་ཆོག དེར་མ་ཟད། རྒྱན་གྱི་དར་ཊཱིཀ་དང་། རྣམ་བཤད་སྙིང་བོའི་རྒྱན། མཛོད་ཀྱི་དགེ་ཊཱིཀ ཐར་ལམ་གསལ་བྱེད། རྗེའི་རྩ་འཇུག་གི་ཊཱིཀ་ཆེན་གཉིས་སོགས་ཀྱང་བློ་ན་ཡོད། དེ་མ་བསླབ་པར་འདོན་རྒྱུ་ཡོད་ན་ངའི་སྤྲུལ་སྐུ་ཡིན་པའི་རྟགས་ཡིན་ཞེས་སོགས་སྲིད་ན་རྙེད་པར་དཀའ་བའི་བཀའ་སློབ་རིན་ཐང་བྲལ་བ་མང་དུ་གནང་ །
ཨ་རིག་དགེ་བཤེས་ཆེན་མོས་གདན་ས་ཤིང་བཟའ་པཎྜི་ཏ་ལ་གནང་བ་ནས་ཤིང་བཟའ་སྐུ་ཕྲེང་རིམ་བྱོན་གྱིས་དགོན་པ་བདག་སྐྱོང་གནང་བ་ཡིན། དེ་ཡང་འཇམ་མགོན་ཤིང་བཟའ་པཎྜི་ཏ་བློ་བཟང་དར་རྒྱས་རྒྱ་མཚོ་གཙོས་ཤིང་བཟའ་རིན་པོ་ཆེའི་སྐུ་ཡི་ཕྲེང་བ་རིམ་བྱོན་གྱིས་དགོན་འདིའི་ཆོས་སྲིད་ལུགས་གཉིས་ལེགས་པར་བསྐྱངས་ཏེ་རྫོགས་ལྡན་གསར་བའི་དུས་ལ་ཅོ་འདྲི་བ་ལྟར་གནང་།
གཞན་ཡང་སྒྲུབ་རྒྱུད་བསྟན་པའི་མངའ་བདག་རྗེ་གསེར་ཁང་བ་བློ་བཟང་བསྟན་འཛིན་རྒྱ་མཚོ། རྭ་རྒྱའི་བཀའ་བཅུའི་དགེ་འདུན་ཤེས་རབ། ཕྱག་མཛོད་བྱམས་པ་གསུང་རབ་སོགས་རིགས་སྨྲ་ཡོངས་ཀྱི་གཙུག་རྒྱན་དུ་གྱུར་བའི་བླ་སྤྲུལ་དགེ་བའི་བཤེས་གཉེན་བརྒྱ་ཕྲག་མང་བོའི་ཐུགས་བཅུད་སྨོན་ལམ་ལ་བརྟེན་ནས་དགོན་འདི་དར་རྒྱས་ཕུན་སུམ་ཚོགས་པ་བྱུང་ཞིང་། ཁྱད་པར་དུ་ཕྱག་མཛོད་བྱམས་པ་གསུང་རབ་གཙོས་གནས་ལྔ་རིག་པའི་གཞུང་ལ་མངའ་བརྙེས་པའི་སྐྱེས་བུ་འགྲན་ཟླ་དང་བྲལ་བ་མང་བོ་བྱུང་།
དགོན་སྡེ་འདིར་རིག་གསར་ཡར་སྔོན་དུ་དགེ་འདུན་པ་སུམ་སྟོང་ལྷག་བཞུགས་ཡོད་ཅིང་དེང་གི་དུས་སུའང་དགེ་འདུན་པ་བརྒྱད་བརྒྱ་ཡས་མས་བཞུགས། དགོན་ལག་ཀྱང་ཤར་འོད་དགོན་དང་། སྙན་མོ་དགོན། གསེར་ལག་དགོན། བེ་ཧུ་བེ་ཅང་སོགས་ཆོས་སྡེ་ཆེ་ཆུང་བཞི་བཅུ་ལྷག་ཡོད། མཆོད་གཞིས་སུ་གཏོགས་པའི་ལྷ་སྡེར་སྔོན་ཨ་རིག་ཚོ་དགུ་སྟེ་རྨ་ཆེན་གངས་རིའི་གཡས་གཡོན་དང་། མདུན་རྒྱབ་ཏུ་གནས་པ་དག་གཙོ་བྱས་བོད་སོག་གི་སྡེ་ཧ་ཅང་ཆེ། དེང་གི་དུས་སུའང་རྨ་ཉིན་གྱི་མགར་རྩེ་ཚོ་བ་བཅོ་བརྒྱད། རྨ་སྲིབ་ཀྱི་མཐའ་འདུག་ཚོ་བཞི། རྟ་བོ་དམེ་ཚང་། གངས་རི་ཡུལ་ཚོ། གཡོན་གཞིས།སེ་བད་ཇང་གསུམ་སོགས་རུ་སྡེ་ཁྲི་ཕྲག་བརྒལ་བ་ཡོད།
རབ་བྱུང་བཅུ་གསུམ་པའི་ས་གླང (སྤྱི་ལོ1769 ) ལོའི་ཟླ་དགུ་བའི་ལྷ་བབས་དུས་ཆེན་དང་བསྟུན་ནས་ཐོག་མར་ཆོས་ཐོག་ཚུགས་པ་ཡིན་ལ། ཟླ་དགུ་བའི་ཚེས་བཅུ་བཞི་ནས་ཟླ་བཅུ་བའི་ཚེས་བཅུ་བཞིའི་བར་སྟོན་ཆོས་ཆེན་མོ། བཅུ་གཅིག་པའི་ཚེས་བཅུ་དྲུག་ནས་བཅུ་གཉིས་པའི་ཚེས་བཅུ་དྲུག་གི་བར་དགུན་ཆོས་ཆེན་མོ། ཟླ་དང་བོའི་ཚེས་བཅུ་དྲུག་ནས་གཉིས་པའི་ཚེས་བཅུ་དྲུག་གི་བར་དཔྱིད་ཆོས་དང་བོ། གསུམ་པའི་ཚེས་བརྒྱད་ནས་བཞི་བའི་ཚེས་བརྒྱད་ཀྱི་བར་དཔྱིད་ཆོས་གཉིས་པ། བཞི་བའི་ཚེས་བཅུ་བདུན་ནས་ལྔ་བའི་ཚེས་གཅིག་གི་བར་དཔྱིད་ཆོས་གསུམ་པ། ལྔ་བའི་བཅུ་བཞི་ནས་དྲུག་པའི་བཅུ་བཞིའི་བར་དབྱར་ཆོས་ཆེན་མོ། བདུན་པའི་ཚེས་བཅུ་བདུན་ནས་བརྒྱད་པའི་ཚེས་གཅིག་གི་བར་སྟོན་ཆོས་དང་བོ། བརྒྱད་པའི་ཚེས་བརྒྱད་ནས་དགུ་བའི་ཚེས་བརྒྱད་ཀྱི་བར་སྟོན་ཆོས་གཉིས་པ། ཟླ་ཤོལ་ཡོད་ཚེ་ཡར་ངོ་མར་ངོའི་བཅོ་ལྔའི་ཆོས་ཐོག་རེ་ངེས་པར་འཛིན་བཞིན་ཡོད།རབ་བྱུང་བཅུ་གསུམ་པའི་མེ་སྟག (སྤྱི་ལོ1806 ) ལོ་ནས་བརྩམས་ཏེ་ལོ་རེ་བཞིན་ནག་པ་ཟླ་བའི་ཚེས་མགོ་ནས་ས་ཐིག་ཆོག་ག་རང་རང་གི་གཞུང་ལྟར་བསྒྲུབས་ཏེ། དུས་འཁོར། བདེ་གསང་འཇིགས་གསུམ། འཁོར་ཆེན། ཀྱེེ་རྡོར། བཀའ་གདམས་ཐིག་ལེ་བཅུ་དྲུག གདུགས་དཀར། རྡོར་དབྱངས། ཀུན་རིག རྣམ་སྣང་མངོན་བྱང་། ཐུགས་རྗེ་ཆེན་པོ་རྒྱལ་བ་རྒྱ་མཚོ། མི་འཁྲུགས་པ། ཚེ་ཆོག འཇིགས་བྱེད་དཔའ་གཅིག སྨན་ཆོག རྟ་མགྲིན་ཡང་གསང་བཅས་ཀྱི་དཀྱིལ་འཁོར་ཆེན་པོ་བཅུ་དྲུག་གི་སྒྲུབ་མཆོད་རྡུལ་མཚོན་ལ་བརྟེན་པ་ཚེས་བརྒྱད་ནས་བཅུ་བཞིའི་བར་བསྒྲུབས་ནས་བཅོ་ལྔའི་ཉིན་རང་རང་གི་ཁ་སྐོང་སྦྱིན་སྲེག་མཛད་ཅིང་། ཡང་གསང་ལ་སྒྲུབ་མཆོད་དང་འབྲེལ་བའི་བསྐང་བསྐུལ་གཏོར་བཟློག་དབང་གིས་སྦྱིན་སྲེག་དང་བཅས་བསྒྲུབས་ལ། དགུ་བའི་ནང་དུའང་རས་བྲིས་ལ་བསྟེན་པའི་སྒྲུབ་མཆོད་བདག་འཇུག་གཏོར་བཟློག་དང་བཅས་སྦྱིན་སྲེག་མེད་པ་མ་གཏོགས་སྔར་བཞིན་བསྒྲུབས། རྡུལ་མཚོན་ལ་བརྟེན་པའི་དཀྱིལ་འཁོར་བཅུ་དྲུག་གི་ཆོག་ག་དང་ཆོ་གའི་ཕྱག་ལེན་ཕྲ་མོ་ཙམ་ཡང་མ་ཉམས་པར་དུས་ད་ལྟའི་བར་དུ་རྒྱུན་བསྐྱངས་དང་སྐྱོངས་བཞིན་པ་ནི་དགོན་སྡེ་འདི་ཉིད་ཀྱི་ཁྱད་ཆོས་ཉག་གཅིག་ཀྱང་ཡིན་ནོ༎
དགོན་སྡེ་འདིར་མཚན་ཉིད་གྲྭ་ཚང་དང་། རྒྱུད་གྲྭ་གསང་སྔགས་དཔལ་ལྡན་སྨད་རྒྱུད་གྲྭ་ཚང་། དུས་གྲྭ་རིག་ལྡན་ནོར་བུའི་གླིང་། སྨན་གྲྭ་གཞན་ཕན་ནོར་བུའི་གླིང་། རྟ་མགྲིན་ཁང་བཅས་ཡོད་ཅིང་། རྒྱུད་གྲྭ་གསང་སྔགས་དཔལ་ལྡན་སྨད་རྒྱུད་གྲྭ་ཚང་གིས་སྔགས་རྒྱུད་སྡེ་བཞིར་འཆད་ཉན་གཙོ་བོ་གནང་བཞིན་ཡོད་པ་མ་ཟད། ད་ལྟ་ཡང་དགོན་སྡེ་མང་བོ་དང་མཉམ་དུ་སྔགས་ཀྱི་བགྲོ་གླེང་ལ་ཕེབས་བཞིན་ཡོད། དུས་གྲྭ་རིག་ལྡན་ནོར་བུའི་གླིང་གིས་གྲྭ་ཚང་རང་གི་འདོན་ཆོག་གཙོ་བོར་གནང་བའི་ཞོར་དུ་སངས་རྒྱས་བཅོམ་ལྡན་འདས་ཀྱིས་ཆོས་རྒྱལ་ཟླ་བཟང་ལ་དངོས་སུ་གསུངས་པའི་ཟབ་ཆོས་བླ་ན་མེད་པ་ཕྱི་དུས་ཀྱི་འཁོར་ལོའི་རི་མོའི་ལམ་ནས་སྦྱངས་ཏེ་ནང་དུས་ཀྱི་འཁོར་ལོ་དབུགས་ཀྱི་རྒྱུ་ཚུལ་སོགས་གཏན་ལ་ཕབ། གཞན་དུས་ཀྱི་འཁོར་ལོ་བསྐྱེད་རྫོགས་ཀྱི་རྣམ་གཞག་གཏན་ལ་འབེབ་བྱེད་ངོ་མཚར་བ་རྒྱུད་སྡེ་གཞན་ལ་མེད་པའི་ཐུན་མིན་གྱི་ཁྱད་ཆོས་མངའ་བ་སྐར་རྩིས་རིག་པ་སྔོན་ལྟར་སྦྱང་བརྩོན་བྱས་ཏེ་གྲུབ་འབྲས་རྨད་དུ་བྱུང་བ་འབྱུང་དང་འབྱུང་བཞིན་མཆིས་སོ།།
སྨན་གྲྭ་གཞན་ཕན་ནོར་བུའི་གླིང་གིས་གྲྭ་ཚང་རང་གི་འདོན་ཆོག་གཙོ་བོར་གནང་བའི་ཞོར་དུ་གསོ་རིག་རྒྱུད་བཞིའི་འཆད་ཉན་ཤིན་ཏུ་དར་ཡོད། དུས་རབས་འདིར་ཡང་གསོ་དཔྱད་མན་ངག་གི་སྒོ་ནས་སྐྱེ་འགྲོ་ནད་ཀྱི་སྡུག་བསྔལ་གྱིས་མནར་བའི་ཟུག་རྔུ་དྲུངས་ནས་འབྱིན་སླད་ཆེད་གཉེར་སྨན་ཁང་གསར་འཛུགས་དང་གསོ་བྱེད་སྨན་གྱི་ཆེད་མཁས་མང་བོ་གདན་འདྲེན་བྱས་ཏེ་གསོ་དཔྱད་སྨན་གྱི་མན་ངག་དར་སྤེལ་དང་ནད་ཀྱིས་མནར་བའི་འགྲོ་བ་དག་གི་སྡུག་བསྔལ་སེལ་བཞིན་མཆིས།
རྟེན་དང་བརྟེན་པའི་སྐོར་ལ་དུས་གསུམ་སངས་རྒྱས་གཙོས་རྒྱལ་སྲས་བྱང་ཆུབ་སེམས་དཔའ་བགྲང་ལས་འདས་པ་དང་། རྒྱ་བོད་མཁས་གྲུབ་དམ་པ་དག་གི་སྐུ་བརྙན་རྒྱུ་གསེར་ཟངས་དང་སྨན་འདམ། ཙན་དན་དང་ཨ་ག་རུ་ལ་སོགས་པའི་བཞེངས་པའི་སྲིད་ན་རྙེད་པར་དཀའ་བའི་རྟེན་མཆོག་གྲངས་ཀྱིས་མི་ལང་བ་བཞུགས་ཤིང་། རྗེ་ཡབ་སྲས་གསུམ་དང་། རྗེ་བཙུན་པའི་གསུང་འབུམ། རྒྱལ་བའི་བཀའ་འགྱུར་རིན་པོ་ཆེ། གཞན་ཡང་འདོན་ཆའི་སྐོར་སོགས་ཀྱི་དཔར་ཤིང་རིན་ཐང་གཞལ་དཀའ་བ་ཅི་མང་བཞུགས། ལྷག་པར་དུ་རྒྱལ་བའི་བཀའ་འགྱུར་རིན་པོ་ཆེའི་དཔར་ཤིང་ནི་རྒྱལ་ཁབ་ཕྱི་ནང་ཀུན་ན་ཤིན་ཏུ་ཐོབ་པར་དཀའ་བའི་རྭ་རྒྱའི་བཀའ་འགྱུར་ཞེས་སྔགས་བརྗོད་ཀྱི་མེ་ཏོག་གཏོར་བཞིན་པ་འདི་ལེགས་སོ༎
ཐམ་ག་དང་བཀའ་ཤོག་སྐོར་ལ། རབ་བྱུང་བཅུ་གསུམ་པའི་ཆུ་འབྲུག་ (སྤྱི་ལོ1772) ལོར་པཎ་ཆེན་རིན་པོ་ཆེ་ནས་ཨ་རིག་དགེ་བཤེས་ཆེན་མོར་གནང་བའི་ཨེརྟི་ནི་མེ་རྒན་མཁན་པོའི་བཀའ་ཤོག རབ་བྱུང་བཅུ་གསུམ་པའི་ཤིང་ལུག་ (སྤྱི་ལོ1775 ) ལོར་གོང་མ་ཆེན་ལུང་གིས་གནང་བའི་མཚན་ལེགས་གླིང་ཞེས་པའི་རྒྱ་བོད་སོག་གསུམ་གྱི་ཡི་གེ་ཤན་སྦྱར་བྱས་པའི་གསེར་བྲིས་སྒོ་བྱང་། རབ་བྱུང་བཅུ་གསུམ་པའི་ཆུ་སྦྲུལ་ (སྤྱི་ལོ1773 ) ལོར་ལྕང་སྐྱ་རོལ་བའི་རྡོ་རྗེས་གནང་བའི་ཨེརྟི་ནི་མེ་རྒན་མཁན་པོའི་བཀའ་ཤོག རབ་བྱུང་བཅུ་གསུམ་པའི་མེ་མོ་ལུག་གི་ལོར་ཤིང་(སྤྱི་ལོ1787 ) ལོར་ཤིང་བཟའ་པཎྜི་ཏར་བོད་གཞུང་ས་མཆོག་ནས་གནང་བའི་པཎྜི་ཏའི་བཀའ་ཤོག རབ་བྱུང་བཅུ་དྲུག་པའི་ས་ཁྱི ་(སྤྱི་ལོ1958 ) ལོར་ཨ་ཀ་མཆོག་སྤྲུལ་རིན་པོ་ཆེར་བོད་གཞུང་ས་མཆོག་ནས་གནང་བའི་བླ་མ་འབྲིང་ཤོས་ཀྱི་ཐམ་ག་དང་བཀའ་ཤོག ཇེ་ཚང་དགེ་བཤེས་ལ་བོད་གཞུང་ས་མཆོག་ནས་གནང་བའི་གདུགས་རྟ་དར་བཅུ་གསུམ་གྱི་ཐོབ་ཡོད་པའི་བཀའ་ཤོག་དང་། གཞན་ཡང་དགེ་བཤེས་དང་བླ་དཔོན་གྱི་ཐོབ་ཡོད་པའི་བཀའ་ཤོག་དང་ཐམ་ག་གྲངས་མང་བྱུང་།འོན་ཀྱང་དུས་སྙིགས་མའི་རང་མཚང་ཕྱིར་མངོན་ཏེ་གནམ་ས་བླ་འོག་བརྗེས་འདྲའི་དུས་འགྱུར་དྲག་པོའི་ཁྲོད་དགོན་སྡེ་འདིའི་རྟེན་དང་བརྟེན་པ་དང་བཅས་པ་འབྱུང་བཞིའི་ལྟོ་བར་འཐིམ་ཞིང་། བླ་མ་དང་དགེ་བའི་བཤེས་གཉེན་དྲག་རིམ་ཡོད་ཚད་དང་། དགེ་འདུན་པ་སྟོང་ཕྲག་ལྷག་འཛིན་བཟུང་གིས་བཙོན་དུ་ཁྱེར་བ་རེ་གཉིས་ལས་ཕྱིར་འོངས་མ་བྱུང་།
སྤྱི་ལོ་1964 ལོར་ཆོས་ལུགས་སླར་གསོའི་ཁ་གཡང་གིས་བསླུས་ཏེ་སྦས་སྐོང་བྱས་ཡོད་པའི་རྟེན་གསུམ་དང་སྡོམ་ལྡན་དགེ་སློང་དག་སླར་ཡང་རྩ་གཏོར་དུ་བཏང་བས་དགོན་ཤུལ་གྱང་ཆག་སྐྱ་བོས་ཁེངས་པར་བྱས་ཤིང་རྟེན་རྩ་ཆེན་སྣ་གཅིག་ཀྱང་ལྷག་ལུས་མེད་པར་བྱས།རབ་བྱུང་བཅུ་དྲུག་པའི་ལྕགས་སྤྲེལ་(སྤྱི་ལོ1980)ཆོས་ལུགས་དད་མོས་སྲིད་ཇུས་འགྱུར་ལྡོག་གིས་ཡང་བསྐྱར་ཆོས་སྒོ་ཕྱེ་སྐབས་ཤུལ་ལྷག་བླ་གྲྭ་ཞེ་བདུན་ལས་མ་བྱུང་། དེ་དག་ནི་སྐུ་ཕྱོགས་རྒྱལ་བ་ཚང་དང་། སྐུ་ཕྱོགས་རྒྱལ་ལི་ཚང་། ཨ་ལག་ཙང་གི་ཚང་། ཨ་ལག་སྨན་ཤུལ་ཚང་། ཨ་ལག་གཙོ་རི་ཚང་གཙོས་སྙིགས་དུས་ཀྱི་དགེ་བའི་བཤེས་གཉེན་ཆེན་མོ་མཁན་འོད་ཟེར་བཟང་བོ། མཁན་བཟོད་པ་རྒྱ་མཚོ། དགེ་བའི་བཤེས་གཉེན་ཆེན་མོ་ཨ་ལེ་བློ་བཟང་ཆོས་འཛིན། དགེ་བའི་བཤེས་གཉེན་ཆེན་མོ་བློ་གྲོས་བཟང་བོ། སློབ་དཔོན་བསྟན་སྐྱོང་རྒྱ་མཚོ་སོགས་དགེ་བའི་བཤེས་གཉེན་དག་གི་སྐུ་དྲིན་བདག་རྐྱེན་ལ་བརྟེན་ནས་ཕྱི་ནང་གི་རྟེན་གསུམ་བརྟེན་པ་དང་བཅས་པ་གསར་བཞེངས་དང་། འདོན་ཕྱག་ལེན། སྒྲིག་ཀུན་སྤྱོད། གཞུང་བཀའ་པོད་ལྔའི་འཆད་ཉན་སོགས་བཤད་སྒྲུབ་ཀྱི་བསྟན་པ་རིན་པོ་ཆེ་སྔར་སྲོལ་ཉམས་མེད་གོང་འཕེལ་དུ་བཏང་བ་ནི་སྲིད་མཐར་ཡང་གཞལ་བར་དཀའ་བའི་་བཀའ་དྲིན་ཉག་གཅིག་ཏུ་འཁུམས་སོ༎
སྤྱི་ལོ 1995 ལོར་སྨྲ་བའི་དབང་ཕྱུག་དམ་པ་སེར་བྱེས་དགེ་བཤེས་༧རྗེ་ངག་དབང་ཟླ་གྲགས་རིན་པོ་ཆེ་གདན་དྲངས་ཏེ་རང་དགོན་དགའ་ལྡན་བཀྲ་ཤིས་འབྱུང་གནས་དང་། གཙང་དགོན་དོན་འགྲུབ་རབ་བརྟན་གླིང་། རོང་བོ་དགོན་བདེ་ཆེན་ཆོས་འཁོར་གླིང་བཅས་དགོན་པ་གསུམ་གྱི་བླ་མ་དགེ་བཤེས་གཙོ་གྲས་དག་མཉམ་དུ་འཛོམས་ཏེ་རྟ་མགྲིན་ཡང་གསང་མདུན་ནས་མཚན་དཀྲུགས་པས། མདོ་སྨད་འཇང་དགུན་ཆོས་ཆེན་མོ་འཚོགས་པའི་ཐོག་མ་ རྭ་རྒྱ་དགའ་ལྡན་བཀྲ་ཤིས་འབྱུང་གནས་སུ་ལེགས་པའི་བརྟགས་པ་བྱུང་བ་ལ་བརྟེན་ནས་དགོན་འདིར་མདོ་སྨད་འཇང་དགུན་ཆོས་ཆེན་མོ་འཚོགས་པའི་སྲོལ་ཐོག་མ་བཙུགས་ཏེ་བགྲང་བྱ་ཉི་ཤུ་ལྷག་གི་རིང་མདོ་སྨད་ལྷོ་བྱང་གི་ཆོས་སྡེ་ཆེ་ཆུང་མང་བོ་མཉམ་འདུས་ཀྱིས་རྒྱལ་བའི་གསུང་རབ་ལ་ཐོས་བརྩོན་གྱི་བརྡར་ཤ་གཅོད་པའི་སྲོལ་བཟང་ཆེས་ཆེར་དར་བ་མ་ཟད་མདོ་ཁམས་སྟོད་སྨད་བར་གསུམ་གྱི་ཆོས་སྡེ་ཆེ་ཕྲ་ཀུན་ལ་ཤུགས་རྐྱེན་མི་དམན་པ་ཐེབས་ཏེ་ད་སྐབས་ཡུལ་གྲུ་སོ་སོར་འཇང་དགུན་ཆོས་ཆེན་མོའི་སྲོལ་དར་ཁྱབ་དང་འཕེལ་རྒྱས་སུ་འགྲོ་བཞིན་པ་འདི་ལགས་སོ།།
སྤྱི་ལོ་2012 ལོར་ཟབ་དོན་དབུ་མའི་བགྲོ་གླེང་ཐེངས་བཞི་བ་རང་དགོན་རྭ་རྒྱ་དགའ་ལྡན་བཀྲ་ཤིས་འབྱུང་གནས་སུ་བསྡུས་ཤིང་སེར་བྱེས་ལྷ་རམས་པ་ལྷོ་བ་བློ་བཟང་འབྲུག་གྲགས་དང་། སེར་བྱེས་ལྷ་རམས་པ་འཇམ་དཔལ་བློ་ཤེས་གཉིས་རྟེན་འབྲེལ་གྱིས་དམ་བཅར་བཞུགས་ཤིང་ཕྱོགས་མཐའ་ཀུན་ནས་ཕེབས་པའི་རིགས་སྨྲ་འགས་བགྲོ་གླེང་སྲིད་ན་འགྲན་ཟླ་དང་བྲལ་བ་གནང་བ་མ་ཟད། ཟབ་དོན་དབུ་མ་ཆེན་མོའི་ཚིག་དོན་ལ་བགྲོ་གླེང་དང་ཐུབ་བསྟན་རིན་པོ་ཆེ་འཛིན་སྐྱོང་སྤེལ་གསུམ་ཐད་ལེགས་བཤད་ཆོས་ཀྱི་ཆར་བ་ལྷུག་པོར་བསྩལ།
ཉིས་སྟོང་བཅུ་གཉིས་ནས་གཞོན་སྐྱེས་སློབ་གཉེར་བ་རྣམས་ལ་དམིགས་ཏེ་གནའ་དེང་ཟུང་འབྲེལ་སྒོས་སློབ་གཉེར་བྱེད་ཚུལ་རྨད་དུ་བྱུང་བ་ལག་ལེན་ལ་བསྟར་ཏེ་གང་འཚམ་གྲུབ་འབྲས་མི་དམན་པ་བྱུང་ཡོད། ལྷག་པར་གཙུག་ལག་སློབ་གཉེར་ཁང་ཆེན་མོ་བཞེངས་གྲུབ་བྱུང་བ་དང་ལྷན་དུ་གཞུང་ལུགས་རམས་འབྱམས་སྨྲ་བའི་སེར་བྱེས་ལྷ་རམས་པ་ཆེན་མོ་ལྷོ་བ་བློ་བཟང་འབྲུག་གྲགས་མཆོག་ལོ་རེར་གདན་འདྲེན་བྱས་ནས་མདོ་སྔགས་ལེགས་བཤད་ཀྱི་ལྗགས་བཤད་མང་དུ་གནང་།
མདོར་ན་ཆོས་སྡེ་ཆེན་པོ་རྭ་རྒྱ་དགའ་ལྡན་བཀྲ་ཤིས་འབྱུང་གནས་བཤད་སྒྲུབ་དར་རྒྱས་གླིང་ཞེས་མཚན་སྙན་སྲིད་པ་གསུམ་ན་གཡོ་བ་འདིར། གཞུང་སྡེ་སྣོད་གསུམ་གྱི་འཆད་ཉན་དང་། ལམ་བསླབ་པ་གསུམ་གྱི་ཉམས་ལེན་བྱེད་པའི་དགེ་སློང་འདུལ་བ་འཛིན་པ་གསེར་རིའི་ཕྲེང་བ་ལྟར་བྱོན་ནས། སྐལ་ལྡན་གྱི་གདུལ་བྱ་ལ་གང་ལ་གང་འཚམས་ཀྱིས་དམ་ཆོས་བདུད་རྩིའི་སྒོ་མོ་ཡངས་པོར་ཕྱེས་ཏེ། རིས་སུ་མ་ཆད་པའི་འགྲོ་བ་ཡོངས་ལ་ཕན་བདེའི་ལམ་བཟང་གསལ་བོར་བསྟན་ནས་བཤད་སྒྲུབ་ཀྱི་བསྟན་པ་རིན་པོ་ཆེ་ཡར་ངོས་ཟླ་ལྟར་འཕེལ་བཞིན་པ་འདི་ལགས་སོ།།འདི་ནི་མདོ་སྨད་ཀྱི་ཆོས་སྡེ་ཆེན་མོ་རྭ་རྒྱ་དགའ་ལྡན་བཀྲ་ཤིས་འབྱུང་གནས་བཤད་སྒྲུབ་དར་རྒྱས་གླིང་གི་སྔོན་གྱི་བྱུང་བ་རྒྱ་མཚོ་ལྟ་བུ་ལས་མཚམས་སྦྱོར་ཙམ་དུ་རྭ་རྒྱ་བཟོད་པ་བཟང་བོས་བཀོད་པའོ༎

robotstxt: allowed

filter: keep


text:
གསར་འགོད་པར་ཉིན་ཤས་གོང་རང་སྐྱོང་ལྗོངས་མི་སྤྱི་ཐིང་ནས་ཤེས་རྟོགས་བྱུང་བར། ཞིང་པ་ལས་མིའི་གླ་ཆའི་ཐོབ་ཆའི་ཁེ་དབང་འགན་ལེན་ཏན་ཏིག་བྱ་ཆེད། རང་སྐྱོང་ལྗོངས་ཏང་ཨུད་དང་སྲིད་གཞུང་དང་དེ་བཞིན་རང་སྐྱོང་ལྗོངས་ཀྱི་ཁེ་ལས་ཀྱིས་ཞིང་པ་ལས་མིར་གླ་ཆ་འགྱངས་ཆད་བྱས་པའི་གནད་དོན་ཐག་གཅོད་མཉམ་འབྲེལ་ཚོགས་འདུའི་གཞུང་དོན་ཁང་བཅས་ཀྱིས་སྔ་རྗེས་སུ་ཆེད་དོན་ཚོགས་འདུ་འཚོགས་ནས་མིག་སྔའི་ལྗོངས་ཡོངས་ཀྱི་ཞིང་པ་ལས་མིའི་གླ་ཆ་གཏོང་སྤྲོད་ལས་དོན་ལ་འཕྲད་པའི་དུས་བབ་ལ་དབྱེ་ཞིབ་བྱས་པ་དང་། 2018ལོའི། དཔྱིད་གསར་དུས་ཆེན་དང་། བོད་ཀྱི་ལོ་གསར་མ་འཆར་གོང་ཞིང་པ་ལས་མིའི་གླ་ཆའི་གཏོང་སྤྲོད་ལས་དོན་གྱི་འགན་ལེན་ཐད་གཙོ་གནད་ཐོག་བཀོད་སྒྲིག་བྱས་པ། ཁྲིམས་ཐག་གཅོད་རྒྱུར་ལུས་པའི་ཞིང་པ་ལས་མིའི་གླ་ཆ་འགྱངས་ཆད་ཀྱི་གྱོད་གཞིའི་ལས་དོན་གཅིག་སྡུད་ཐོག་ཐག་གཅོད་བྱས་པ་བཅས་རེད། དུས་མཚུངས་རང་སྐྱོང་ལྗོངས་ཀྱི་ཁེ་ལས་ཀྱིས་ཞིང་པ་ལས་མིར་གླ་ཆ་འགྱངས་ཆད་བྱས་པའི་གནད་ཐོན་ཐག་གཅོད་ཀྱི་མཉམ་འབྲེལ་ཚོགས་འདུའི་གཞུང་དོན་ཁང་གིས《〈བོད་རང་སྐྱོང་ལྗོངས་ཀྱིས་ཞིང་འབྲོག་ལས་མིའི་གླ་ཆ་གཏོང་སྤྲོད་གནས་ཚུལ་གྱི་ཆེད་དོན་ཞིབ་བཤེར་བྱེད་སྒོ་སྤེལ་བའི་ལག་བསྟར་ཇུས་གཞི〉པར་འགྲེམས་བྱ་རྒྱུའི་སྐོར་གྱི་བརྡ་ཐོ》དང《ཁྲིམས་ཐག་གཅོད་རྒྱུར་ལུས་པའི་ཞིང་པ་ལས་མིའི་གླ་ཆ་འགྱངས་ཆད་བྱས་པའི་གྱོད་གཞིའི་ལས་དོན་གཅིག་སྡུད་ཐོག་ཐག་གཅོད་བྱ་རྒྱུའི་སྐོར་གྱི་བརྡ་ཐོ》སོགས་ཁྱབ་བསྒྲགས་བྱས་པ་རེད།
ལྟ་སྐུལ་དོ་དམ་གྱི་འགན་འཁྲི་ནན་དུ་གཏོང་ཆེད། 2017ལོའི་ཟླ་12ཚེས་20ཉིན་ནས་བཟུང་། རང་སྐྱོང་ལྗོངས་ཀྱི་ཁེ་ལས་ཀྱིས་ཞིང་པ་ལས་མིར་གླ་ཆ་འགྱངས་ཆད་བྱས་པའི་གནད་དོན་ཐག་གཅོད་མཉམ་འབྲེལ་ཚོགས་འདུའི་ཁོངས་མིའི་ཚན་པ་ཁག་ལས་གྲུབ་པའི་ལྟ་ཞིབ་ཚོགས་ཆུང་4ཡིས་གྲོང་ཁྱེར་དང་ས་ཁུལ་ཁག་ཏུ་བསྐྱོད་ནས་ཞིང་པ་ལས་མིའི་གླ་ཆ་འགྱངས་ཆད་ཀྱི་གནད་དོན་ཐག་གཅོད་ཐད་ཆེད་དོན་ལྟ་ཞིབ་ལས་དོན་སྤེལ་བ་རེད།


text:
ལྟ་གྲངས།
སྤྱིར་བཏང་དུ། མི་མང་ཆེ་བར་རྒྱུས་ང་ཆེ་བའི་གྲངས་ལ་རིགས་གཉིས་ཡོད་དེ། ཕོ་གྲངས(+5,+17.5)དང་མོ་གྲངས(-5,-17.5)གཉིས་ཡིན། མོ་གྲངས་ནི་དུས་རབས་བར་མར་བྱུང་ཞིང་། དེས་3-5ལྟ་བུའི་རིགས་ཀྱི་གནད་དོན་ཐག་གཅོད་བྱེད། དེ་ཡང་། གནའ་མིའི་ལྟ་སྟངས་ལ་ཀུ་ཤུ་གསུམ་གྱི་ནང་ནས་ཀུ་ཤུ་ལྔ་འཐེན་པ་ནི་དཔེ་མི་སྲིད་པ་ཞིག་ཡིན། འོན་ཀྱང་། དུས་རབས་བར་མའི་ཚོང་པ་ཚོར་མཚོན་ན། དངུལ་ཆད་པ་ཟེར་བ་འདིར་གོ་རྟོགས་གསལ་བོ་ཞིག་ཆགས་ཡོད་དེ། “ཁྱེད་ཀྱིས་ང་ལ་ཀུ་ཤུ་ལྔ་སྤྲོད་རོགས། འོན་ཀྱང་། ང་ལ་ཀུ་ཤུ་གསུམ་གྱི་རིན་གོང་ལས་སྤྲོད་རྒྱུ་མེད་པས། ངས་ཁྱེད་ལ་ཀུ་ཤུ་གཉིས་ཀྱི་རིན་གོང་ཆད་ཡོད།”དེ་བས་གོང་གི་འདི་འདྲ་བའི་གནས་ཚུལ་དེ(+3)—(+5)དང་མཚུངས་བས་འདིས་མཚོན་ཆོག
ཕོ་གྲངས་དང་མོ་གྲངས་དེས་འགྲོ་ལུགས་ནན་མོ་ཞིག་གཞིར་བཟུང་སྟེ་ཕན་ཚུན་སྒྱུར་ཆོག་ལ། ཕོ་གྲངས་དང་ཕོ་་གྲངས་ཕན་ཚུན་སྒྱུར་ན་བསྒྱུར་ཐོབ་ཕོ་ཡིན་ཞིང་། ཕོ་གྲངས་དང་མོ་གྲངས་སྒྱུར་ན་བསྒྱུར་ཐོབ་མོ་ཡིན། ཆེས་གལ་བ་ནི་མོ་གྲངས་དང་མོ་གྲངས་ཕན་ཚུན་སྒྱུར་ན་བསྒྱུར་ཐོབ་ཕོ་ཡིན། དེར་བརྟེན། (+1)×(+1)=(+1)(+1)×(-1)=(-1)(-1)×(-1)=(+1)བཅས་བསྒྱུར་བ་ལྟར་ཡིན། ད་ལྟ་ང་ཚོས་རང་ཉིད་ལ་དྲི་བ་ཞིག་འདྲི་བར་ཆ་བཞག་ན། གྲངས་ཀ་གང་ཞིག་རང་ཉིད་དང་བསྒྱུར་ན་+1ཐོབ་ཐུབ་བམ། ཡང་ན། གྲངས་རིག་གི་བརྡ་ཆད་ངོས་ནསབཤད་ཚེ། +1གི་རང་ཉིས་སྒྱུར་གཞི་ག་ཚོད་ཡིན།
ལྟ་གྲུབ་འདི་ཐེངས་དང་པོར་འདོན་དུས་སུ། གྲངས་རིག་པ་ཚང་མས་གྲངས་འདིའི་རིགས་ལ་“དངོས་མེད་གྲངས”ཞེས་བརྗོད་ཡོད། དེ་ཅིའི་ཕྱིར་ཞེས་ཞེ་ན། འདི་ལྟ་བུའི་གྲངས་དེ་ཁོ་ཚོར་གོམས་པར་གྱུར་བའི་གྲངས་རིག་པའི་མ་ལག་ཁྲོད་མེད་པའི་ཕྱིར་ཡིན། དོན་དངོས་སུ་དངོས་མེད་གྲངས་འདི་སྤྱིར་བཏང་གི་དངོས་ཡོད་གྲངས་དང་བསྡུར་ན་མི་རྟག་པ་ཞིག་ཡིན་ཟེར་བ་ལ་བདེན་ལུགས་ཉག་ཙམ་ཡང་མི་ལྡན། {དངོས་མེད་གྲངས}ཟེར་བ་འདི་ལ་ཚགས་དམ་པའི་ཚད་བཀག་གི་རང་བཞིན་ལྡན་ལ། དེ་མ་ཟད། སྤྱི་བཏང་གི་དངོས་ཡོད་གྲངས་དང་འདྲ་བར་ཐག་གཅོད་བྱེད་བདེ་བོ་ཡོད་ཀྱང་། གང་ལྟར་གྲངས་རིག་པ་ཚོས་བསམ་པར་གྲངས་ཀ་འདིའི་རིགས་ལ་མི་རྟག་པའི་རང་བཞིན་ཞིག་ཡོད་པས། ཆེད་དུ་གྲངས་འདིའི་རིགས་ལ་མཚོན་རྟགས“i”ལྟ་བུ་ཞིག་སྤྲད། ང་ཚོས་དངོས་མེད་གྲངས་ཕོ་དེ(+i)ལྟར་བྲིས་ཆོག་པ་དང་། གྲངས་དངོས་མེད་གྲངས་མོ་དེ(-i)ལྟར་བྲིས་ཆོག འོན་ཀྱང་། (+1)དངོས་ཡོད་གྲངས་ཕོ་ལ་ངོས་འཛིན་ཞིང་། (-1)དངོས་ཡོད་གྲངས་མོ་ལ་ངོས་བཟུང་ཡོད། དེ་བས། ང་ཚོས་-1=±iཡིན་ཞེས་བཤད་ཆོག དངོས་ཡོད་གྲངས་ཀྱི་མ་ལག་དང་དངོས་མེད་གྲངས་ཀྱི་མ་ལག་གཉིས་ཕྱོགས་ཀུན་ནས་ཕན་ཚུན་དོ་མཉམ། དཔེར་ན +5, -17.30, +3÷10སོགས་ལྟ་བུའི་དངོས་ཡོད་གྲངས་དང་མཚུངས་མ་ཟད། ད་དུང+5i, -17.5i, 3i÷10ལ་སོགས་པའི་དངོས་མེད་གྲངས་ཀྱང་ཡོད་ཆོག། ཐ་ན། རིའི་དབྱིབས་འབྲི་སྐབས་ཀྱང་དངོས་ཡོད་གྲངས་ཀྱི་མ་ལག་བྲིས་ཆོག གལ་སྲིད་ཁྱེད་ཀྱིས་0དཀྱིལ་ཐིག་བྱས་ཡོད་པའི་དྲང་ཐིག་ཅིག་གིས་དངོས་ཡོད་གྲངས་ཀྱི་མ་ལག་མཚོན་པར་བྱས་ན། 0གྱི་གཡས་ཕྱོགས་ནི་དངོས་ཡོས་གྲངས་ཕོ་ཡིན་པར་བྱས་ཚེ། གཡོན་ཕྱོགས་ནི་དངོས་ཡོད་གྲངས་མོ་ཡིན། སྐབས་འདིར། 0བརྒྱུད་དེ་དྲང་ཐིག་དང་པོའི་དྲང་ཟུར་དང་བསྣོལ་བའི་དྲང་ཐིག་གཉིས་པ་འབྲི་སྐབས། དྲང་ཐིག་གཉིས་པ་བརྒྱུད་དེ་དངོས་མེད་གྲངས་ཀྱི་མ་ལག་བསྟན་ཆོག དྲང་ཐིག་གཉིས་པའི་0གྱི་ལོགས་གཅིག་གི་གྲངས་ནི་དངོས་ཡོད་གྲངས་ཕོ་ཡིན་ལ། ལོགས་གཞན་དེའི་གྲངས་ནི་དངོས་ཡོས་གྲངས་མོ་ཡིན། དེར་བརྟེན། གྲངས་རིག་གི་མ་ལག་འདི་གཉིས་མཉམ་དུ་བེད་སྤྱོད་བྱས་ཚེ། སྙོམ་ངོས་སྟེང་གི་གྲངས་ཀ་ཚང་མ་སྟོན་ཐུབ་སྟེ། དཔེར་ན། (+2)+(+3i)འམ་ཡང་ན(+3 )+(-2i)ལྟ་བུ། གྲངས་ཀ་འདི་དག་ནི་ཚོ་གྲངས་ཡིན།


text:
རྩོམ་པ་པོ། ས་དམར་ཚེ་རིང་དོན་གྲུབ།
[གནད་བཏུས] དཔྱད་རྩོམ་འདིའི་ནང་དུ་ཡུལ་མདོ་སྨད་ཅོ་ནེའི་ཕྱོགས་སུ་གཡུང་དྲུང་བོན་གྱི་བསྟན་པ་ཇི་ལྟར་གཞི་ཚུགས་པ་དང་ཇི་ལྟར་སྤེལ་བ། དར་རྒུད་བྱུང་བའི་རྒྱུ་རྐྱེན་སོགས་ལོ་རྒྱུས་ཆོས་འབྱུང་དང་བསྟན་འབྱུང་སོགས་ལས་ཐོག་མའི་གྲོས་འདོན་ཙམ་དང་དཔྱད་གླེང་དུ་ཕུལ་ཡོད།
[གནད་ཚིག] ཅོ་ནེ། བོན་བསྟན་དར་ཚུལ། ཉམས་རྒུད་དུ་གྱུར་པའི་རྒྱུ་རྐྱེན།
གཅིག ཅོ་ནེ་ཞེས་པའི་གནས་དང་མིང་ཐོགས་ཚུལ་གྱི་རྒྱབ་ལྗོངས།
༡.ཅོ་ནེ་ཞེས་པའི་གནས་ཀྱི་བཀོད་པ། ཡུལ་འདི་ནི་བོད་སྟོད་སྨད་བར་གསུམ་གྱི་ནང་ནས་སྨད་ཕྱོགས་སྨར་རྫ་སྒང་གི་ཁོངས་སུ་གཏོགས་ཤིང་། མདོ་དབུས་མཐོ་སྒང་གི་ཤར་ཕྱོགས། བོད་ཆེན་པོའི་མདོ་སྨད་ཀྱི་ལྷོ་ཕྱོགས་སུ་ཆགས། ཡུལ་གྱི་དགེ་མཚན་ལ་ཅོ་ནེའི་བསྟན་འགྱུར་དཀར་ཆག་ལས། མདོ་ཁམས་སྨད་དུ་གཏོགས་པའི་སའི་ཆ་སྟེ། ཀླུ་ཆུ་ཞེས་གྲགས་པའི་ཉལ་འགྲོ་ཆེན་པོའི་འགྲམ། གམ་འབྲོག་རྒྱང་འབྲོག་རྩྭ་ཡི་དགེ། ཁང་ས་ཞིང་ས་ས་ཡི་དགེ། འཐུང་ཆུ་ཡུར་ཆུ་ཆུ་ཡི་དགེ། ཁང་རྡོ་འཐག་རྡོ་རྡོ་ཡི་དགེ། ཁང་ཤིང་བུད་ཤིང་ཤིང་གི་དགེ། ཞེས་དགེ་བཅུ་ཚང་བའི་གནས་མཆོག་ཏུ་བསྔགས། དེ་ལ་ཡང་སྟོད་སྨད་བར་གསུམ་དུ་དབྱེ་བས་སྟོད་ཕྱོགས་སུ་གནམ་གཤིས་གྲང་བ་དང་སྒོ་ཕྱུགས་འཚོ་སྐྱོང་ལས་ཞིང་ལས་སོགས་གཉེར་བ་ཡོད་རུང་དཀའ་བོ་འདུག སྨད་ཕྱོགས་དང་བར་ཕྱོགས་སུ་གནམ་གཤིས་ལྟོས་བཅས་སུ་དྲོད་བས་ཞིང་ལས་གཉེར་བ་དང་སིལ་ཏོག་སོགས་འདེབས་འཛུགས་བྱེད་པའི་ས་བབ་ཅུང་ལེགས་པོ་འདུག ཡུལ་འདིའི་ས་ཁོངས་སམ་ས་རྒྱ་ལ་གནའ་བོའི་དུས་སུ་ཅི་འདྲ་ཡིན་པ་མི་ཤེས་མོད། ཅོ་ནེའི་ས་སྐྱོང་གི་དུས་སམ་ཅོ་ནེ་དགོན་ཁག་གི་ལོ་རྒྱུས་བྱུང་བ་ནས་ཡུལ་འདིའི་མངའ་ཁོངས་ཀྱི་ཆར་གཏོགས་པའི་གནས་ལ་ཤར་དུ་རྨེ་རི(岷县)ལ་ས་མཚམས་ལེ་དབར༦༠ལྷག་འབྲེལ་ཞིང་།ལྷོ་རུ་ཟོད་གྲོང(武都)དང་ཝུན་ཞན(文县)།སི་ཁྲོན་གྱི་ཟུང་ཆུ(松潘)དང་རྔ་བ(阿坝)བཅས་ལ་ལེ་བར༤༠༠ལྷག་འདྲེས་ལ། ནུབ་ཕྱོགས་སུ་ཀླུ་ཆུ(碌曲)དང་བསང་ཆུ(夏河)ལ་ལེ་བར༡༣༠ལྷག་འབྲེལ་ཡོད། བྱང་ཕྱོགས་སུ་མཛོད་དགེ་དམེ་བོ་སྟོད་སྨད(若尔盖上下)དང་ཀ་ཇུའི་གྲུ་གུ(临夏康乐县)ལ་ལེ་བར༡༠༢ལྷག་གི་ས་མཚམས་འབྲེལ་བ་དང་། བཱ་ཙེའམ་སྤྲ་ཚལ་རྫོང(临潭县)ནི་ཅོ་ནེའི་མངའ་ཁོངས་ཀྱི་དཀྱུལ་དུ་བསྣོལ་ཡོད་པ་སོགས་ཡུལ་འདིའི་སྤྱིའི་ས་ཁྱོན་ལ་སྤྱི་ལེ་གྲུ་བཞི་མ༣༥༠༠༢ལྷག་ཡོད་པས་ཀན་ལྷོའི་ནང་ཁུལ་གྱི་བཞི་ཆའི་གཅིག་ཙམ་ཟིན། ད་ལྟའི་ཅོ་ནེ་ནི་གྲོང་རྡལ་གསུམ་དང་ཞང་བཅུ་གཉིས་སུ་ཕྱེ་ཡོད་དེ། ལྕང་ཚལ་གྲོང་རྡལ(柳林镇)དང་མར་གྲོང་རྡལ(木耳镇)། བྲག་ཁོག་ལུང་གྲོང་རྡལ(扎古录镇)།གནའ་ལུང་ཞང(纳浪乡)དང་མཁར་ཆེན་ཞང(喀尔搴乡)། མདོ་ཁོག་ཞང(刀告乡)དང་ཉིན་པ་ཞང(尼巴乡)། ཝ་དམར་ཞང(完冒乡)དང་ཨ་བཟི་ཐང་ཞང(阿子滩乡)། ཤིན་གཙང་ཞང(申藏乡)དང་ཁྱ་དགེ་ཞང(恰盖乡)། ཁང་ཐོག་ཞང(康多乡)དང་ཤོ་བ་ཞང(刁哇乡)། ཐའོ་ཡཱན་ཞང(洮砚乡)དང་གཙང་པ་བ་ཞང(藏巴哇乡)བཅས་སྤྱིའི་ས་ཁྱོན་ལ་སྤྱི་ལེ་གྲུ་བཞི་མ༥༤༡༩༦༨ཙམ་ཡོད། སའི་ཁོར་ཡུག་མཚོ་ངོས་ལས་ཆ་སྙོམས་བྱས་ན་སྨི༢༠༠༠ནས༤༩༢༠ཡས་མས་སུ་འཁེལ་ཞིང་། དྲོ་གྲང་གི་དབྱེ་བ་དང་དུས་བཞིའི་དབྱེ་བ་གསལ་བས་ལོ་རེའི་ཆ་སྙོམས་དྲོད་ཚད༤.༦C°རེད་འདུག གྲོང་སྡེ་འདི་དག་ལས་ད་སྔ་བོན་གྱི་སྡེ་ཁུངས་སུ་དུད་ཁྱིམ་འདུས་པ་ནི་མདོ་ཁོག་དང་ཉིན་པ། མཁར་ཆེན་དང་ཁྱ་དགེ། བྲག་ཁོག་ལུང་སོགས་སུ་འགའ་ཤས་ཡོད་དོ། །
༢.ཅོ་ནེ་ཞེས་པའི་མིང་ཐོགས་ཚུལ་གྱི་རྒྱབ་ལྗོངས། ཅོ་ནེ་ཞེས་པའི་མིང་འདི་ནི་སྔར་སྒྲོན་ཤིང་གི་མིང་ཡུལ་ལ་ཐོགས་པར་བཤད་པ་སོགས་བཤད་ཚུལ་འགའ་ཡོད་དེ། གསེར་གྱི་ལྡེ་མིག་ལས། ཤིང་འཛམ་བུ་ཀྲི་ཀྵས་གླིང་འདི་མཚོན་པའི་དཔེ་ལྟར། སྒྲོན་མེའི་ཤིང་ལ་ཅོ་ནེའི་ཡུལ་སྐད་དུ་ཅོ་ཤིང་ཞེས་འབོད་པས། ཤིང་དེ་ཡོད་པའི་སྣ་ལ་ཡུལ་སྡེ་རིམ་གྱིས་ཆགས་པ་ལ། ཅོ་སྣེ་ཅེར་རྒྱུར། ཅོ་ནེ་ཞེས་ཟུར་ཆགས་པའི་ལྗོངས་འདིར་སྐྱེ་དགུ་ཐམས་ཅད་ཀྱི་ནང་ན་ཞལ་མཐོང་ཞིང་གསུང་ཐོས་པ་མང་བས་ཡིད་ཆེས་དང་། དད་པའི་ས་བོན་བསྐྲུན་པའི་ཕྱིར་ཡིན།①ཞེས་དང་། ཅོ་ནེའི་བསྟན་འགྱུར་དཀར་ཆག་ལས། དེ་ནས་མི་རིང་བ་ན་ཁམས་གསུམ་སྐྱེ་རྒུའི་གཙུག་རྒྱན་འགྲོ་མགོན་ཆོས་རྒྱལ་འཕགས་པ་ཧོར་སེ་ཆེན་རྒྱལ་པོས་གདན་དྲངས་ཏེ། རྒྱ་ནག་ཏུ་ཕེབས་པའི་ཚེ་ལམ་བར་དུ་ད་ལྟའི་ཅོ་ནེའི་ལུང་བ་འདིར་བྱོན་ཏེ། གནས་འདི་ས་པྲ་ཤིན་ཏུ་བཟང་བས་དགོན་པ་ཞིག་བཏབ་ན་བསྟན་པ་ལ་ཕན་ཐོགས་རྒྱ་ཆེན་པོ་འབྱུང་ཞེས་ལུང་བསྟན། ཁྱད་པར་གནས་དེ་ན་ཅོ་ཤིང་ཡ་མཚན་ཅན་ཞིག་ཡོད་པ་གཟིགས་ནས། དགོན་པའི་མིང་ལ་ཅོ་ནེ་དགོན②ཞེས་ཐོགས་པར་བཞེད་པས་འདིར་ཤིང་གི་མིང་དགོན་ལ་ཐོགས་པ་དང་། དགོན་མིང་ཡུལ་མིང་ལ་ཐོགས་ཞེ་ན་འགལ་བ་མེད་པར་སྙམ། ཡང་ལ་ཤས་ཀྱིས་ཅོ་ནེ་ཞེས་པ་རེ་རེ་ནས་འཕྲལ་ཏེ། ཅོ་ནི་མགོ་ཡི་བརྡ་རྙིང་། ནེ་ནི་ཡུལ་འདིའི་ཁ་རྒྱུན་དུ་སྐྲའི་རལ་ལུ་ཅན་ལ་གོ་བས། ཡུལ་འདིའི་མི་རྣམས་ནི་སྔོན་བོད་ཀྱི་གདོད་མ་ནས་དར་བའི་བོན་ཆོས་སྒྲུབ་མཁན་གྱི་བོན་པོ་དག་ཡིན་པར་བཤད། ལོ་རྒྱུས་ཁ་ཤས་སུ་གདགས་ཁྲི་བཙན་པོའི་སྐུ་གཤེན་ཅོ་ན་མི་ཆེན་ཞེས་པ་དེ་ཡང་ཡུལ་འདིའི་མི་ཞིག་ཡིན་པར་གསུངས་པའང་མིང་དོན་གང་གིས་ཀྱང་དཔྱད་དགོས་པར་འདུག་གོ། གཞན་ཅོ་ནེ་ཞེས་པར་འགྲེལ་ཚུལ་འགའ་ཡོད་མོད་ཁོ་བོས་བྲིས་པའི་ཅོ་ནེ་ཞེས་པའི་མིང་གི་དཔྱད་པར་གཟིགས་རོགས།
གཉིས། ཅོ་ནེའི་སར་བོན་བསྟན་དར་ཚུལ་བཤད་པ།
༡.ཅོ་ནེའི་སར་བོན་བསྟན་ཐོག་མར་བྱུང་བའི་རྐྱེན་བཤད་པ།
སྤྱིར་ན་བོན་ཆོས་ནི་བོད་རང་གི་བློ་རིག་ལས་རྙེད་པའི་ཆེས་གདོད་མའི་དུས་ཀྱི་འདུ་ཤེས་འཛིན་སྟངས་དང་སྐྱབས་བཅོལ་བྱ་ཡུལ་ཞིག་ཡིན། དེར་གནའ་བོའི་བོན་དང་གཡུང་དྲུང་བོན་ཞེས་རིགས་ཆེ་བ་གཉིས་སུ་དབྱེ་བ་དང་། དེ་དག་ངོས་འཛིན་བྱེད་སྟངས་མང་པོ་ཞིག་ཡོད་དེ། འགའ་ཞིག་གིས་དུས་རབས་བདུན་པའི་ཡར་སྔོན་གྱི་བོན་དང། འགའ་ཞིག་གིས་སྟོན་པ་གཤེན་རབ་མི་བོ་མཆོག་བོད་དུ་མ་ཕེབས་པའི་ཡར་སྔོན་དུ་ཡོད་པའི་བོད་ཀྱི་བོན་པོ་ཞེས་པར་གནའ་བོའི་བོན་ཞེས་ངོས་འཛིན་བྱེད་པ་དང་ལས་གཙོ་བོ་དམར་མཆོད་སོགས་འཚེ་བ་ཆོས་སུ་བྱེད་པའི་ཆོས་ལུགས་སམ་རང་བྱུང་གི་འཇིགས་པའི་ཁམས་ལ་ལྷ་རུ་བལྟ་བའི་སྲོལ་ལ་བརྗོད་པ་དང་། གཡུང་དྲུང་བོན་ནི་སྟོན་པ་གཤེན་རབ་མི་བོ་ཆེ་བོད་དུ་ཕེབས་ཏེ་སྔར་གྱི་འཚེ་བ་ཆོས་སུ་བྱེད་པའི་བོན་པོར་བཅོས་སྒྱུར་བྱས་པ་ལ་བརྟེན་ནས་དགེ་སྡུག་སྤང་བླང་གི་གཞི་བྱས་ཏེ་རྒྱུ་འབྲས་ཐེག་པ་དགུས་བོད་ཀྱི་བོན་པོ་རྣམས་ལ་རྒྱུ་ཡི་བོན་ཏེ་ལྷ་གསོལ་དང་གླུད་གཏོ་སོགས་ཀྱི་ལུང་གནང་བ་དང་། ཕྱིས་སུ་ཁ་བ་ཅན་དུ་འབྲས་བུའི་བོན་དར་བའི་སྨོན་ལམ་བཏབ་པས་རིམ་གྱིས་བོད་ས་གནས་ཡོངས་སུ་དར་བ་སོགས་ད་ལྟའི་ས་མཚམས་དང་ལུང་ཁུག་སོགས་སུ་སྔར་སྲོལ་ལྟར་ཤུལ་ཡོད་པ་དེ་དག་གིས་རྟོགས། དེ་ན་ཡུལ་ཅོ་ནེ་རུ་གནའ་བོའི་བོན་དང་གཡུང་དྲུང་བོན་དར་བའི་རྐྱེན་ནི་གང་ཞེ་ན།
(༡)བོད་མིའི་འདུ་ཤེས་སུ་སྣང་བ་གཅིག་ཏུ་བཀྲལ་བ། འཛམ་གླིང་རིག་གནས་ལོ་རྒྱུས་ལས། འཇིགས་སྣང་ལས་ཆེས་ཐོག་མའི་དད་པ་བྱུང③ཞེས་པ་ལྟར་བོད་དུ་གདོད་མའི་བོན་ཆོས་བྱུང་བ་དེ་ནི་འཛམ་གླིང་མིའི་རིགས་ཀྱི་སྤྱི་ཚོགས་འཕེལ་རྒྱས་ཀྱི་ཆོས་ཉིད་དང་མཐུན་པར་མིའི་བསམ་བློའི་འདུ་ཤེས་དང་སྤྱི་ཚོགས་ཁོར་ཡུག་གི་གནས་བབ་ཀྱིས་སྡུག་བསྔལ་མི་འདོད་པའི་བདེ་བ་གཞི་གཅིག་ཏུ་འཐོབ་ཆེད་རང་བྱུང་གི་གནོད་པ་དང་འཇིགས་སྣང་། འཚེ་བ་སོགས་ཕྱི་རོལ་ཡུལ་ལ་འཐབ་རྩོད་བྱ་བའི་ནང་སེམས་ཀྱི་དད་འདུན་དྲག་པོར་བྱུང་བས། བོད་མིའི་འཚོ་བར་ཐོག་མར་སྲིད་པའི་ལྷ་ཆེན་དགུ་ཞེས་མ་སྲིད་དགུ་སྲིད་ཀྱི་སྲིད་པ་ཞེས་བརྗོད་པར་དད་མོས་བྱས་པ་ལྟར་བསྟན་འབྱུང་རྒྱས་པ་ལས། སྲིད་པ་ཡབ་ཡུམ་ཐབས་ཤེས་སྤྲོས་པ་ལས། ། སྲས་ནི་ཕོ་དགུ་མོ་དགུ་བཅོ་བརྒྱད་བྱུང་། ། དེ་དང་དེ་ལས་རྣམ་པར་སྤྲོས་པ་ལས། ། སྲིད་པ་ཕོ་ཁྲི་མོ་ཁྲི་འབུམ་ཤར་ཏེ། ། གནམ་ལ་ལྷ་གར་རྟེན་དང་གསུམ་དུ་སྲིད། ། ལྷ་ནི་འདོད་ཁམས་གཟིགས་ཁམས་གཟིགས་མེད་ཁམས། ། གལ་ནི་དབལ་གསས་འཐོར་གསས་གདར་གསས་གསུམ། །མི་ནི་རི་བདུན་དང་ནི་གླིང་བཞིའི་མི། ། སྨྲ་ནི་མི་འམ་ཅི་སྟེ་གླིང་ཕྲན་སྡེ། ། གཤེན་ནི་འགྲོ་བ་འདྲེན་པའི་སྟོན་པའོ། ། ས་ལ་འདྲེ་སྲིན་བྱུར་དང་གསུམ་དུ་སྲིད། ། འདྲེ་ནི་ལྷ་ལ་འགྲན་དུ་བཙལ་བ་དང་། ། སྲིན་ནི་མི་ལ་བདུད་དུ་འབེབས་པ་དང་། ། བྱུར་ནི་གཤེན་ལ་བར་ཆད་རྩོམ་པའོ། ། གཞན་ཡང་འགྲོ་བའི་ལས་ནི་བསམ་མི་ཁྱབ། ། ཅེས་ཐོག་མའི་བོན་ཆོས་ཀྱི་རྣམ་པ་གྲུབ་སྟེ། རིམ་གྱིས་མོ་འདེབས་པ་དང་ཕྱྭ་གཡང་འགུགས་པ། གཏོ་དཔྱད་སྒྲུབ་པ་སོགས་བྱུང་བས་རྒྱུའི་ཐེག་པ་བཞི་ལས་ཕྱྭ་གཤེན་ཐེག་པའི་རིག་གནས་ཀྱི་རྨང་རྡོ་ལྟ་བུར་བོན་དང་བོན་ཆེན་པོའམ་བོད་དང་བོད་ཆེན་པོའི་མིའི་འདུ་ཤེས་སུ་ལྷུན་མར་སྣང་བ་ཡུལ་འདིའི་མཆོད་འབུལ་བྱེད་ཚུལ་དང་སྣང་ཚུལ་འདྲ་མིན་དག་ལས་གདོད་མའི་རྣམ་པ་ཅན་གྱི་བོན་དད་བྱེད་པའི་རྨང་རྡོ་བརྟན་པོར་ཡོད་པ་ད་ལྟའི་ཁྱིམ་མི་ཁག་ཅིག་གི་སྔོན་གྱི་གོམས་སྲོལ་སྲུང་འཛིན་བྱས་པའི་ཚུལ་དུས་ད་ལྟའང་མ་ཉམས་པར་གནས་པའི་བོན་གྱི་ཆོ་ག་དག་ལས་ནད་གསོ་བའི་གཏོ་ཡི་བོན་སྒོ་དང་འདུར་གཏོང་གི་བོན་སྒོ། རྩིས་ཀྱི་བོན་སྒོ་སོགས་ལས་ཤེས་ནུས་སོ། །
(༢)རྒྱལ་སྲིད་སྐྱོང་རོགས་སུ་སྒྲུབ་པའི་བོན་སྡེ་ཡུལ་འདིར་བྱུང་བ། བཙན་པོའི་རྒྱལ་རབས་སུ་བོན་གྱིས་རྒྱལ་སྲིད་བསྐྱངས་པས་རྒྱལ་ཁམས་བདེ་ལ་བཀོད། དེར་གཙོ་བོ་སྒྲུང་ལྡེའུ་བོན་གསུམ་གྱི་བློ་རིག་ལ་བརྟེན་ནས་ཆོས་སྲིད་བསྐྱངས་པ་ཡིན་ཏེ། སྒྲུང་ལྡེའུ་བོན་གསུམ་གྱི་གཏམ་ཨེ་མ་ཧོ་ལས། སྒྲུང་ལ་གླིང་གེ་སར་གྱི་སྒྲུང་དང་།གནའ་སྒྲུང་གི་སྐོར། རོ་ལངས་གསེར་སྒྲུང་། མ་སང་གི་སྒྲུང་། མཆིལ་བའི་སྒྲུང་སོགས་དང་། ལྡེའུའི་སྐོར་ལ་ཁེད་དང་རྒྱལ་བོའི་མཚན་གྱི་སྐོར། ཞང་ཞུང་མཚན་གྱི་སྐོར། བོད་མིའི་མིང་དོན་དང་ལྡེའུ་འཕྲུལ། ཟབ་གནད་དང་གསང་གནད་ཀྱི་ལྡེའུའི་སྐོར། བོན་ལ་སྒོ་བཞི་མཛོད་ལྔ་དང་ཐེག་པ་རིམ་དགུ། བོན་འཇོལ་འཁྱེར་བསྒྱུར་གསུམ། བོན་ཤེས་པ་ཅན་བཅུ་གཉིས་སོགས④གསལ་བོ་ཕྱེ་ཡོད། དེ་ལས་གེ་སར་སྒྲུང་དང་བོད་མིའི་མིང་དོན། བོན་ཐེག་པ་རིམ་དགུ་ལས་ཕྱྭ་གཤེན་ཐེག་པ། བོན་ཤེས་པ་ཅན་བཅུ་གཉིས་སོགས་ཀྱིས་མཚོན་པའི་རིག་གནས་ཀྱི་མིང་དོན་སོགས་ཡུལ་དབུས་སུ་མ་ཟད་སྨད་ཅོ་ནེའི་མཐའ་མཚམས་སོགས་སུའང་སྣང་ཚུལ་མངོན་འདུག དེ་ནི་ལེགས་བཤད་མཛོད་ལས། གཞན་སྡེ་ཁ་ཅིག་གིས། གནམ་རི་སྲོང་བཙན་ཡན་རྒྱལ་རབས་སུམ་ཅུ་རྩ་གཅིག་ལ་ཆབ་སྲིད་བོན་སྒྲུང་ལྡེའུ་གསུམ་སོགས་ཀྱིས་བསྐྱངས། ཕྱྭ་སྣང་འཕྲུལ་སྲིད་བཞི་སོགས་འཇིག་རྟེན་པའི་ཐེག་པ་རྣམས་དར་བས་བོད་ཡུལ་དུ་གྲུབ་མཐའ་ལ་སྔ་བ་བོན་པོ་ཡིན་པའི་གཏན་ཚིགས་དེ་ནས་བྱུང་།⑤ཞེས་བོད་རྒྱལ་གནམ་རི་སྲོང་བཙན་གྱི་སྔོན་དུ་དེ་ལྟར་དར་བ་བཞིན་མདོ་སྨད་ཅོ་ནེའི་ཡུལ་དུའང་རྒྱལ་བློན་དག་མཐའ་མཚམས་སྲུང་བར་དམག་གྲས་སམ་བློན་པོའི་གོ་ས་དང་མཉམ་པའི་བོན་པོ་ཆེད་དུ་ཡོད་དེ། བོད་རྒྱལ་གཉའ་ཁྲི་བཙན་པོའི་སྐབས་ནས་བཟུང་སྐུ་གཤེན་ཞེས་པའི་རིམ་གྲོ་བ་རེ་ཡོད་པ་བཞིན། གངས་ཅན་མཁས་གྲུབ་རིམ་བྱོན་གྱི་མིང་མཛོད་དང་མདོ་སྨད་ལོ་རྒྱུས་ཆེན་མོ་སོགས་སུ་ཅོ་ནེ་མི་ཆེན་ཞེས་པའི་བོན་པོའི་སྐུ་གཤེན་ཡོད་པར་གསུངས་ཏེ། མདོ་སྨད་ལོ་རྒྱུས་ཆེན་མོ་ལས། ཁོང་རྒྱལ་བོ་གདགས་ཁྲི་བཙན་པོའི་སྐུ་བོན་ཡིན⑥ཟེར། བསྒྲགས་པ་གླིང་གྲགས་ལས། བྱང་ཁྲི་བཙན་པོ་ལ་སྐུ་གཤེན་ཅོའུ་མི་ཆེན་དང་གསས་མཁར་གཡུང་དྲུང་ཁྲི་རྩེག་བཞེངས།⑦ཞེས་དང་། ཆོས་འབྱུང་མེ་ཏོག་སྙིང་བོའི་བཅུད་ལས། རྒྱལ་བོའི་རིམ་གྲོ་བ་ནི། བོན་པོ་ཅོ་ན་གཤེན་གྱི་ཕྱག་གར་ཚ་དང་། འཚེ་མི་གཤེན་བུ་རྒྱལ་ཚ་གཉིས་ཀྱིས་སྐུ་བསྲུངས་སོ། །⑧ཞེས་པས་རྒྱལ་པོ་རྣམས་ཀྱི་སྐུ་གཤེན་ནམ་སྐུ་སྲུང་དུ་ཞང་ཞུང་ནས་བོན་པོ་རེ་བསྐོ་བཞིན་ཡོད་ཚུལ་ལྟར་ཡིག་ཆ་དེ་དག་ལ་གཞི་བྱས་ན་ཅོ་ནེའི་སར་བོན་པོའི་སྐུ་གཤེན་གྲགས་ཅན་ཡོད་པ་ཤེས། ཡིན་ཡང་འདི་ལ་དཔྱད་གཞི་ཆེ། བོན་ཞིབ་འཇུག་གི་དཔྱད་རྩོམ་ཕྱོགས་བསྒྲིགས་ལས། སྐབས་དེར་བཙན་པོའི་དམག་མི་ཁྲོད་བོན་གཤེན་ཡོད་ཅིང་མིང་ལ་ལྷ་པ་ཟེར། སྟོང་སྡེ་རེ་ལ་བོན་གཤེན་ཆེན་པོ་རེ་ཡོད་པ་དང་ལྷ་བོན་པོ་ཟེར། དམག་དཔུང་ཆུང་བའི་སྡེ་ལ་བོན་གཤེན་ཆུང་ངུ་རེ་ཡོད་པ་ལ་ལྷ་པ་ཟེར། བོན་གཤེན་ཆེ་ཆུང་གཉིས་ལ་རང་རང་སོ་སོར་དབང་བའི་ལས་རིགས་ཡོད་པས། ལྷ་བོན་པོས་དུས་རྒྱུན་གྱི་ལྷ་གསོལ་སོགས་ཆོ་ག་ཆེན་པོའི་སྐོར་སྒྲུབ་པ་དང་། ལྷ་པས་གཡུལ་ཞུགས་སྐབས་སུ་དགྲ་ལྷ་འགུག་པར་བྱས་ནས་དམག་མི་རྣམས་ལ་སྡོང་གྲོགས་མཛད་པ་ཡིན།⑨ཞེས་བརྗོད་པ་ལྟར་ཡུལ་ཅོ་ནེའི་མི་རྒྱུད་དག་ནི་དབུས་ནས་བྱོན་པའི་མཐའ་སྲུང་དམག་ཡིན་པ་ནི་དེབ་ཐེར་དཀར་པོ་ལས། ཅོ་ནེ་པ་རྣམས་ནི་སྲོང་བཙན་གྱི་དམག་མི་ཡིན་ཚུལ་སོགས་ངག་སྒྲོས་ཀྱང་སྣང་། ལྷག་པར་ཡང་སྔོན་གྱི་སྲོལ་ལུགས་མ་འགྱུར་བར་གནས་པ་ནི་འབྲོག་སྡེ་ཁག་རྣམས་ཡིན་ཞིང་། ཁོང་རྣམས་འབྲོག་དུད་སྐོར་རེ་མཉམ་དུ་སྡོད་པ་ལ་ཡང་རུ་པ་དང་སྒར་ས་ཕན་ཚུན་སྤོ་བ་ན་ཡང་རུ་འགྲོ་བ་སོགས་ཀྱི་ཐ་སྙད་བྱེད་དེ། རུ་ནི་བརྡ་རྙིང་ལ་དམག་གི་དོན་ཡིན⑩ཞེས་དང་ལྷག་པར་དུ་ཅོ་ནེའི་ཤོ་བ་ཞེས་པའི་ཡུལ་ལུང་འདི་ནི་ཅོ་ནེ་རྫོང་ཁོངས་ཀྱི་ཤོ་བ་ཞེས་པའི་རུས་རྒྱུད་ཚོ་ཁག་ཅིག་ཡིན་པས། དེ་ནི་མདོ་སྨད་ཆོས་འབྱུང་ལས། ཀླུ་ཆུའི་བྱང་རྒྱུད་དུ་ཤོ་གྲུ་གུ་ཞེས་པའི་ས་མིང་ཞིག་བྱུང་བ་དང་། གནས་ཤོ་ཡུལ་དང་མི་ཤོ་བ་ཞེས་བཀོད་ཡོད། ཡང་དེ་ཉིད་ལས། བོད་རྒྱལ་ཁྲི་སྲོང་ལྡེ་བཙན་གྱིས་གྲུ་གུའི་ཡུལ་དུ་དམག་དྲངས་པར་བཤད་པའི་བྱང་གྲུ་གུའི་རྒྱལ་ཁབ་ཀྱི་ས་ཆ་ཡིན་པར་གསུངས་པ་དང་། ཅོ་ནེ་རྫོང་གི་ལོ་རྒྱུས་དེབ་ཐེར་ལས། དུས་རབས་ལྔ་བ་ནས་དྲུག་པའི་དུས་སུ་དྲུ་གུའི་དམག་གིས་ཤིང་སྒོ་སོགས་ཀླུ་ཆུའི་འགྲམ་རྒྱུད་ཀྱི་ཡུལ་མང་དུ་བརླག་པའི་ལོ་རྒྱུས་ལ་གཞིགས་ན11དྲུ་གུ་དམག་གིས་ཤིང་ཀུན(临洮)དང་བ་ཙེའམ་སྦྲ་ཚལ(临潭)སོགས་གཙོར་མཛད་པའི་རི་བོ་པདྨ་ཅན(莲花山)གྱི་ཉེ་འཁོར་དག་དབང་དུ་བསྡུས་པར་རྟོགས་ཐུབ་ལ། དེ་གའི་རུ་མིང་དང་ས་མིང་ནི་དྲུ་གུའི་མིང་དུ་ད་ལྟར་ཡོད་དེ་དྲུ་གུ་ཐང་ངམ་ལུ་རུ་ཐང་། དྲུ་གུའི་མཁར་དང་དྲུ་གུའི་འོབས་ཁ། དྲུ་གུའི་ཁོག དྲུ་གུ་མ་རུ་སོགས་ཀྱི་མིང་ཡོད། ཤོ་བ་བློ་བཟང་རྣམ་རྒྱལ་གྱི་རྣམ་ཐར་ལག་བྲིས་ལས། ཤོ་བ་ཚོ་བ་ཐོག་མར་དྲུ་གུའི་ས་ཆར་གཞིས་ཆགས་ཡོད་ཅེས་གསུངས། དེ་བས་སྲོང་བཙན་གྱི་མཐའ་སྲུང་དམག་གམ་ཁྲི་རལ་བའི་སྐབས་ཀྱི་དཔྱ་ཁྲལ་བསྡུ་མཁན་དགའ་ཡེ་ཤེས་དར་རྒྱས་གང་ཡིན་རུང་དགའ་རིགས་ཞེས་པའི་རྒྱུད་འདི་ལས་མཐའ་སྲུང་གི་དམག་མིའི་ཁྱབ་ཆེ་བ་མངོན་ལ། དགའ་རིགས་འདི་གཙོ་གྲས་ཅོ་ནེ་དཔོན་ཁག་གི་རུས་ལ་བཤད་པ་ཡིན། ཅོ་ནེའི་ཆོས་སྲིད་ལོ་རྒྱུས་ལས། དུས་རབས་བདུན་པའི་ནང་། ཐུ་བྷོད་ཀྱིས་བྱང་ཐང་མི་རིགས་ཟླ་སྒྲིལ་བཏང་བ་སོགས་ལ་གཞིགས་ཚེ། ཐུ་བྷོད་ཀྱིས་ཤར་འདུལ་བྱེད་པའི་སྐབས་ཀྱི་དམག་ཁྲོད་དུ་སྔོན་ནས་མངའ་འོག་ཏུ་བཅུག་ཟིན་པའི་མི་རིགས་གཞན་གྱི་དམག་དག་ཀྱང་ཞུགས་ཡོད། དེ་མིན་བྱང་ཐང་ནི་དབུས་ཀྱི་བྱང་ཕྱོགས་དང་། བྱང་ཐང་གི་མི་ཐའོ་ཇུའི(洮州སྔོན་ཅོ་ནེ་དང་ཐེ་བོ་སོགས་ཀྱི་སྤྱི་མིང)ཕྱོགས་སུ་གནས་སྤོས་པ་ནི་ཐུ་བྷོད་ཀྱི་དམག་དམངས་ཤར་དུ་སྣུར་བ་དང་སྟབས་བསྟུན་གྱིས་འབྱོར་ཡོད་པ་རེད12ཅེས་བསྟན་འདུག དེ་བས་གནའ་བོའི་བཙན་པོའི་དུས་ཀྱི་དམག་མིའི་དམག་དོན་གྱི་ལས་སྣའི་ཁྲོད་ནས་ཡུལ་འདི་དག་ལ་ཞུགས་པའི་ཚུལ་གྱིས་ཅོ་ནེའི་བུམ་པ་ཐང་ཞེས་པ་ནི་ད་ལྟའི་རྒན་གྲས་ཁག་ཅིག་གིས་བོན་གཤེན་དག་གིས་གཡུལ་འཁྲུག་བྱེད་སྐབས་དགྲ་ལྷ་ཕོ་ལྷ་འགུག་པའི་ཆོ་ག་སྒྲུབ་གནས་ཡིན་པར་བཤད་པས་ད་ལྟ་ཐེ་བོའི་རྫོང་ཁོངས་སུ་གཏོགས་པས་བུམ་པ་ཐང་ལ་བོན་པོ་ཐང་ཞེས་འབོད་བཞིན་འདུག དེ་བཞིན་དམག་མིའི་མཚོན་ཆའི་རིགས་འགའ་ཡུལ་འདིའི་དད་མོས་ཀྱིས་དབང་གིས་ད་ལྟའི་ཅོ་ནེ་བུད་མེད་རྣམས་ཀྱི་རྒྱན་གོས་སུ་ཁྲབ་གོས་བཙགས་དྲུབ་མ་དང་ཁྱུང་མགོ་མ་དང་བཀྲ་ཤིས་ལྭ་རིང་། ཐིག་ཐིའུ་སུམ་བརྒྱ་དྲུག་ཅུ་ཅན་སོགས་གཙོས་པའི་རྒྱན་གོས་ཀྱིས་བོད་བཙན་པོའི་དམག་གི་ཆ་ལུགས་གོམས་སྲོལ་གྱིས་ཤན་ཤུགས་ཡོད་ཚུལ་མཚོན་ལ་དེ་ལས་ཀྱང་ཁྱུང་མགོ་སོགས་ཀྱིས་གནའ་བོའི་བོན་གྱི་ཤུལ་བཞག་རིག་གནས་ཀྱི་གནས་གལ་ཆེན་ཞིག་ཡིན་པ་རྟོགས་ནུས།
༢.སྲིད་པའི་བོན་ཡུལ་འདིར་དར་བའི་ཚུལ་བཤད་པ།
དེ་ཡང་བོད་སྤྱི་ཚོགས་ཀྱི་འཕེལ་རིམ་དང་མཚུངས་པར་མདོ་སྨད་ཅོ་ནེའི་རྒྱུད་ཀྱི་གནས་འདིར་བོན་ཆོས་དར་བ་གནའ་སྔ་མོ་ནས་ཡོད་དེ། དེར་གཙོ་བོ་ཆབ་དཀར་དང་ཆབ་ནག ཐེག་པ་རིམ་དགུ་སོགས་རིམ་གྱིས་དར་བས་གཙོ་བོ་འཚེ་བ་ཆོས་སུ་བྱེད་པའི་དམར་མཆོད་དང་། གནས་སྐབས་སུ་ཕན་པར་ཤུགས་ཆེ་བའི་ཚེ་ལྷ་དང་གཡང་ལྷ་མཆོད་ཚུལ། རྒྱུའི་ཐེག་པ་ལས་སྲིད་པའི་བོན་དང་འབྲེལ་བའི་ཕྱྭ་གཤེན་ཐེག་པའི་མོ་དང་རྩིས། གཏོ་དང་དཔྱད་སོགས་ཀྱི་གནས་བབ་ཙམ་གྱིས་རྟོགས་པར་བྱའོ། །
(༡)དམར་མཆོད་བྱེད་པའི་ཆོ་ག་སྤེལ་ཚུལ། དམར་མཆོད་ཀྱི་ལས་ནི་གཉའ་ཁྲི་བཙན་པོའི་ཡར་སྔོན་ནས་ཡོད། དེ་ནི་སྲིད་པའི་རྒྱུད་བོན་དུ་བཤད་པའི་བཙན་བོན་དང་བདུད་བོན་གྱི་རིགས་སུ་གཏོགས། སྲིད་པ་སྤྱི་མདོས་ལས། བདུད་བོན་གྱི་དམར་ཐབས་ལ། ། གཤེན་རབ་ནི་ཅི་དགྱེས་ཏེ། ། ཆབ་པ་ནི་ཆོས་ལ་ཕབ། ། འབྲུ་དཀར་གྱི་གཏོར་མས་མཆོད། ། ཅེས་དམར་མཆོད་ཀྱི་ཆོ་ག་སྤེལ་ཚུལ་སྟོན་པ་གཤེན་རབ་ཀྱི་ཡར་སྔོན་ནས་ཡོད། རྒྱ་བོད་ཆོས་འབྱུང་ལས། དེ་ལ་རྨུའི་བོན་པོ་སྐྱེ་ངོ་མཚར་བྱ་བ། རྒྱལ་བོའི་སྐུ་གཤེན་པ་ཡིན་པས་ཁོ་ན་རེ། འདི་བོད་དར་བའི་རྟགས་ཡིན་པས་ཤ་ཁྲག་གིས་མཆོད་ཅིག་ཟེར་བ། སེམས་ཅན་གྱི་སྲོག་དང་དབུགས་ཀྱིས་མཆོད་པས་ནད་དང་ཐན་པ་བྱུང་ནས་ལོ་ཉེས་དང་མུ་གེ་བྱུང་བས་བཀྲ་མ་ཤིས།13ཞེས་བཞེད་པ་དང་ཐང་ཡིག་གསར་རྙིང་ལས། རྗེ་བློན་རྣམས་ཀྱིས་ལོ་རེར་འདུན་མ་ཆུང་ངུ་རེ་བསྡུ། དེ་དུས་ལུག་ཁྱི་སྤྲེལ་གསུམ་དམར་མཆོད་བྱེད།14ཅེས་བཀོད་པ་དམར་མཆོད་ཀྱི་སྤྱོད་སྒོ་ནི་ཆོས་ལུགས་ཀྱི་ཆོ་ག་ལས་གཞན་དམག་དོན་སོགས་སུའང་ཡོད། དེ་བས་མདོ་སྨད་ཀྱི་ཡུལ་འདིར་དམར་མཆོད་ཀྱི་ཆོ་ག་སྤེལ་ཚུལ་ཤིན་ཏུ་རྒྱ་ཆེན་པོ་ཡོད་པ་རྟོགས་ལྡན་ཚུལ་ཁྲིམས་རྣམ་དག་དང་སྐྱང་སྤྲུལ་ནམ་མཁའ་རྒྱལ་མཚན་སོགས་ཀྱིས་ཆབ་ནག་སྲིད་པའི་ལེའུ་ཡིག་ཆ་ལས་དམར་མཆོད་ཀྱི་ནང་དོན་འདྲེས་ཡོད་པ་དེ་རྣམས་ཕྱོགས་གཅིག་ཏུ་བསྡུས་པས་ཤེས། ལྷག་པར་དུ་ཡུལ་འདིར་དམར་མཆོད་ཀྱི་ཆོ་ག་སོགས་ཡོད་པ་ནི། ཅོ་ནེ་བསྟན་འགྱུར་དཀར་ཆག་ལས། ཆས་པའི་སྲིབས། གཤེན་ཚ་སྒང་གཤིས། བདེ་ཐང་སོགས་སུ་འཇིག་རྟེན་པའི་ལྷ་འདྲེ་སྐྱབས་སུ་འཛིན་ཅིང་། ཤ་ཁྲག་གི་མཆོད་སྦྱིན་ལ་མོས་པའི་བོན་པོ་རྣམས་མགོ་བ་ཡུམ་སྐྱབས་སོགས་བཏང་ནས་བོས་ཏེ། ཁྱེད་རྣམས་ཀྱིས་ལྟ་བ་ལོག་པ་འདི་དོར་ནས་ཡང་དག་པའི་ལྟ་བ་དང་ལྡན་པ་སངས་རྒྱས་ཆོས་ལུགས་ལ་ཞུགས་ཤིག15ཅེས་གསུངས་པ་ལྟར་ཡུལ་འདིར་ཅོ་ནེ་དཔོན་བློ་བཟང་དོན་གྲུབ་ཀྱི་དུས་སྐབས་འདིར་ད་དུང་གདོད་མའི་རྒྱུའི་བོན་དུ་གྱུར་པའི་དམར་མཆོད་ཀྱི་ཆོ་ག་ནི་ཡོད་པར་རྟོགས། དེ་ལྟར་མིའི་འདུ་ཤེས་སུ་སྔོན་གྱི་མེས་པོའི་བྱེད་ལུགས་ལྟར་ཡུལ་འདིར་དུས་ད་ལྟ་ཡིན་ནའང་རང་བྱུང་གི་གནོད་པའམ་མེ་ཤོར་སོགས་ཀྱི་དོན་རྐྱེན་བྱུང་ཚེ་མེ་ནང་དུ་ཁྱིའི་དམར་མཆོད་ཀྱི་ཚུལ་ཡོད་དེ། སྤྱི་ལོ༢༠༠༦ལོའི་དགུན་ཟླ་ར་བར་ཅོ་ནེའི་གཡང་ས་ཞེས་པའི་སྡེ་དེ་ནས་གཡང་དོན་ཚེ་རིང་ཟེར་བའི་ཁྱིམ་ཚང་ཞིག་ལ་མེ་ཤོར་བས་རྒན་པ་འཕགས་པ་སྐྱབས་ཀྱིས་ལྷ་གསོལ་ལོ་ཞེས་སྐད་རྒྱབ་ཏེ་ཁྱིམ་ཚང་གི་ཁྱི་ཆུང་ངུ་དེ་ནམ་ལ་བཏེགས་ཏེ་མཆོད་དོ་མཆོད་དོ་ཞེས་དམར་མཆོད་ཀྱི་ཚུལ་ལྟ་བུ་འདུག་ཅེས་སྡེ་མི་དོན་གྲུབ་ནས་བཤད། དེ་ལྟར་ན་ད་རུང་བོད་མིའི་འདུ་ཤེས་སམ་སྣང་ཚུལ་ལ་གནའ་བོའི་བོན་གྱི་དམར་མཆོད་ཀྱི་སྲོལ་ལུགས་ཙམ་ཡོད་པར་རྟོགས་སོ། །
(༢)ལབ་ཙེ་ལ་གསོལ་མཆོད་བྱེད་ཚུལ། ལབ་ཙེ་ནི་ཡུལ་ལྷ་དང་དགྲ་ལྷ། ཚེ་ལྷ་དང་གཡང་ལྷ་སོགས་ལ་གསོལ་མཆོད་བྱེད་པའི་རང་རིགས་བོད་མི་རིགས་ཀྱི་ཆེས་ཐུན་མོང་མ་ཡིན་པའི་ཆོ་ག་ཞིག་ཡིན། ལབ་ཙེ་ཞེས་པའི་མིང་འདི་ནི་བརྡ་རྙིང་བ་ཞིག་སྟེ། ཕྱི་གླིང་པས་བོན་ལ་ཞིབ་འཇུག་བྱས་པའི་དཔྱད་རྩོམ་བདམས་བསྒྱུར་ལས། ལབ་ཙེ་ཞེས་པའི་མིང་ཚིག་དེ་ཐོག་མར་ཞང་ཞུང་སྐད་ནས་ཡོང་བ་དང་དེའི་གོ་དོན་ནི་ཕོ་བྲང་ངམ་རྟེན་གནས་ཡིན་པར་ཁ་ཚོན་བཅད།16ཅེས་བཤད། དེ་ལ་ཡང་མིང་གི་རྣམ་གྲངས་ཀྱི་དབང་གིས་ཡུལ་ཅོ་ནེའི་བོད་མི་དག་གི་གྲོང་སྐད་མི་མཐུན་པས་ལབ་ཙེའི་མིང་འབོད་ཚུལ་ལ་ཀྱེ་ཏི་དང་ལོ་རྫེ། ལ་བཙས། ལབ་རོ་སོགས་ཡོད། རྒྱ་བོད་ཆོས་འབྱུང་རྒྱས་པ་ལས། དགུང་ལོ་ཆེན་པོ་བདུན་གྱི་རིང་ལ། ཆུ་ལ་གྲུ་བཙུགས། ལ་ལ་ལབ་རྩས་བརྩིགས།17ཞེས་པ་དང་། ཕྱི་གླིང་པས་བོན་ལ་ཞིབ་འཇུག་བྱས་པའི་དཔྱད་རྩོམ་བདམས་བསྒྱུར་ལས། ལ་ལ་ནི་བཙས་ཕུལ། མྱི་ལ་ནི་ཡོན་ཕུལ།18ཞེས་ལབ་ཙེའི་གོ་ཚུལ་མི་འདྲ་བ་རེ་ཡོད་འདུག ཡིག་ཆ་འགའ་ཤས་སུ་ལབ་ཙེ་ནི་བོད་རྗེ་གཉའ་ཁྲི་བཙན་པོ་ནས་ཡོད་པར་བཤད། དོན་དུ་སྲིད་པ་ཆགས་པའི་ལྷ་དགུ་དང་བླ་དད་བྱེད་པའི་དུས་ནས་བྱུང་ཡོད་པར་སྙམ། གནའ་བོའི་སྔ་རབས་ཀྱི་ལབ་ཙེ་རུ་འབྲོང་མགོ་དང་ལུག་མགོ རི་དྭགས་སོགས་ཀྱི་མགོ་དང་རྭ་སོགས་ཀྱིས་ལབ་ཙེ་བརྩིགས་པ་ཡོད་པས་ན་གནའ་བོའི་སྲིད་པ་རྒྱུད་བོན་གྱི་དམར་མཆོད་ཀྱི་སྤྱོད་སྒོ་ལྟ་བུ་ཡིན་པར་ཤེས་ནུས། དེ་བས་ཡུལ་འདིར་ད་ལྟའི་བར་དུ་ལབ་ཙེ་བསྟོད་པའི་སྲོལ་མ་ཉམས་པར་ཡོད་པ་ནི་ཡུལ་ལྷ་གཞི་བདག་དགྱེས་བྱེད་དང་ཚེ་འདིའི་བདེ་བ་ཁོ་ནར་འཕྲིན་ལས་བཅོལ་བའི་གཞི་ལྟ་བུར་བྱེད་པས་ཡིན།
(༣)ཨ་མྱེས་ལེའུ་ཡིས་ཆོ་ག་སྤེལ་ཚུལ། དེའང་རྒན་པོ་བདེ་ཐང་བསོད་ནམས་ཀྱིས། གནའ་སྲོལ་མ་མཉམ་པའི་བོན་པོ་དེ་དག་ལ་ཅོ་ནེ་བདེ་ཐང་མ་རུ། བརྒྱ་ཆད། ཞིང་ཁམས། བ་ཞིག་སྒང་གྲོང་སྡེ་རེ་རེར་ཨ་མྱེས་ལེའུ་ཞེས་པ་ཞིག་ད་ལྟའི་བར་དུ་ཡོད། ཨ་མྱེས་ལེའུ་རྣམས་ཀྱི་ཆ་བྱེད་ནི་མགོ་བྱད་དོམ་རལ་བཅིངས་པ། ལག་ཏུ་སིལ་སྙན་དང་ཁྱུང་དབྱངས་འཛིན་པ། གོས་སུ་ཁྱུང་ཁྲ་བཀྲ་ཤིས་གྱོན་པ་དེ་དག་གིས་གཉེན་སྟོན་དུ་གཡང་འབོད་དང་གཡང་འགུགས། ཤི་བར་འདུར་ཐབས། མོ་བཏབ་ནས་ལེགས་ཉེས་འབྱེད་པ། གཏོ་འཕེན་བ། བླ་འགུགས་སོགས་གྲོང་སྡེའི་ནང་དུ་གོ་གནས་ཆེ་ཆུང་ངེས་ཅན་ཞིག་ཟིན་ཡོད། དེ་དུས་ཨ་མྱེས་ལེའུ་རྣམས་ལ་འདུ་ཁང་མེད་པས་བོད་ཟླ་གཉིས་པའི་ཚེས་བརྒྱད་ནས་ཚེ་བཅོ་ལྔའི་བར་དུ་གཏོ་བདལ་བའི་དུས་ཆེན་ཞིག་ཡོད་དེ། ཉིན་དེ་ལ་ཨ་མྱེས་ལེའུ་རྣམས་ཚོགས་ནས་གཏོ་རིགས་སྣ་ཚོགས་བཞེངས་ནས་གྲོང་བ་དང་མཉམ་དུ་གཏོང་བདལ་དགོས19ཞེས་བཤད། འདིར་བཤད་པའི་ལེའུ་ནི་ལྷེའུ་དང་དོན་མཐུན་ཏེ། ལྷ་ཆུང་ཆུང་ཞེས་པའི་དོན། དཔོན་གསས་ཞེས་པའི་བརྡ་རྙིང་། དཔོན་གསས་ནི་བོན་གྱི་བླ་མའི་དོན་དུ་འཇུག བརྡ་སྤྲོད་དཔག་བསམ་ལྗོན་པའི་སྙེ་མ་ལས། ལུང་དང་ལྷེའུ་རྗེ་དག་ལ་བརྟེན་བྱས་ནས། ཚིག་གི་སྒྲོ་འདོགས་ཆོད་དང་དོན་དམ་ཆོད་ཅེས་པ་ལྟ་བུའོ། ། ཞེས་དང་། མིང་གི་རྣམ་གྲངས་སུ་ལྷ་བདག་ལེའུ། ལེའུ་ལྷ་གསལ། ང་ཚོའི་ཡུལ་སྐད་དུ་ཨ་མྱེས་ལེ་རོ། གནའ་མྱི་རལ་སྔགས་སོགས་ཡོད། དེ་བས་བོན་གྱི་ཡིག་ཆ་དག་ལས་དཔོན་གསས་སམ་ལེའུ་རྣམས་ཀྱི་འདོན་ཆ་གཙོ་བོ་ནི་ཆབ་དཀར་ཆབ་ནག་གཉིས་སུ་ཕྱེ་བའི་ཆབ་ནག་གཙོ་བོ་དང་། ཐེག་པ་རིམ་དགུ་ལས་རྒྱུའི་ཐེག་པ་གཙོ་བོ་བྱས་ཏེ་འཇིག་རྟེན་འདིའི་བདེ་སྡུག་གཙོ་བོ་གཉེར་བ་ཡིན་པར་གསུངས། ཕྱིས་སུ་སྟོན་པ་གཤེན་རབ་ནས་སྲོལ་ཕྱེ་བའི་གཡུང་དྲུང་བོན་གྱི་བསྟན་པས་བོད་ཁམས་ཡོངས་སུ་དགེ་སྡུག་སྤང་བླང་གི་ཆོས་ལུགས་ཡོངས་སུ་དར་རོ། །
༣.གཡུང་དྲུང་བོན་གྱི་བསྟན་པ་དར་ཚུལ།
མདོ་སྨད་ཤར་ཕྱོགས་སུ་ཐོག་མའི་གཡུང་དྲུང་བོན་གྱི་ལོ་རྒྱུས་མདོར་བསྡུས་ཞེས་པ་ལས་སྟོན་པ་གཤེན་རབ་མི་བོ་ཆེ་རྫུ་འཕྲུལ་གྱིས་ཐེ་བོའི་དམུ་རི་སེང་གེ་རྫོང་དང་ཐེ་བོ་བྲག་དཀར་བྱ་རྒོད་སོགས་ལ་ཞབས་ཀྱིས་བཅགས་ཚུལ་དང་བོན་ཆོས་གཏེར་སྦས་བྱས་ཚུལ་སོགས་གསལ་བོ་བརྗོད་པས་ཡུལ་འདི་དག་ལ་ཐོག་མར་གཡུང་དྲུང་བོན་གྱི་བསྟན་པ་སྤེལ། དེ་ནས་གཤེན་ཆེན་ཁ་སྟེ་མུ་ཡ་ཡིས་བོན་བསྟན་སྤེལ་ནས་མདོ་སྨད་ཡུལ་གྱི་ཆུ་མགོ་ལྟ་བུར་གྱུར། རིམ་གྱིས་མདོ་སྨད་ཞིག་ཆེན་བཅོ་བརྒྱད་དང་འཕགས་པ་རྣམ་གསུམ། བུ་འབོར་གཡུང་དྲུང་བུ་བཞི་སོགས་ཀྱིས་བོན་དར་བར་བཤད། དེ་ནས་རིམ་གྱིས་ཅོ་ནེ་ཆས་པའི་རྒྱུད་དུ་གནས་གྲགས་ཅན་ཨ་མྱེས་དཔལ་རྒོད་ཀྱི་ཞབས་སུ་ཀ་རི་བཞི་མདོ་ཞེས་པའི་སར་བོན་གྱི་དགོན་པ་ཞིག་ཆགས། རླང་ཞིག་རྒྱལ་བ་བློ་གྲོས་དང་སྣང་ཞིག་དབང་གི་རྒྱལ་པོ། རྩེ་ཞིག་སྟོང་ཉིད་ཡེ་ཤེས་རྣམས་ཀྱི་མ་དགོན་དུ་གྱུར། དགོན་དེའི་ཕྱག་འདེབས་པ་པོ་ལ་དཔྱད་པ་མང་མོད་ཅོ་ནེ་ཆས་པ་རང་ས་ནས་འཁྲུངས་པའི་བེ་རི་ཁྲོག་གཤེན་རྒྱལ་མཚན་གྱིས་བཏབ་པར་གྲགས། ཁྲོག་གཤེན་སྤྲུལ་སྐུ་རྒྱལ་མཚན་ནི་ཅོ་ནེའི་རང་ས་ནས་ཡིན་ཏེ། འདི་དང་སྤྲུལ་སྐུ་ཁྲོ་གཉན་རྒྱལ་མཚན་གཉིས་གང་ཟག་གཅིག་མིན་པར་སྙམ། ཕལ་ཆེར་སྤྱི་ལོ༡༠༠༠ཡན་ཙམ་ལ་བཏབ་པར་སྙམ། རླང་ཞིག་སྣང་ཞིག རྩེ་ཞིག་སྟེ་གཡུང་དྲུང་སྡེ་བདག་བདུན་ཏེ་རླང་ཞིག་གཉིས། སྣང་ཞིག་གཉིས། མཁར་རྩེ་རི་ལག་གཉིས། རྩེ་དབུས་བཅས་ཚོ་ཁག་བདུན་བྱུང་། དེ་ལྟར་ན་བོན་དགོན་ཀ་རི་བཞི་མདོའམ་ཆས་པ་དགོན་ཆེན་ཞེས་པ་ཞིག་ཆེན་བཅོ་བརྒྱད་ལས་འགའ་ཤོས་ཀྱིས་མཉམ་དུ་དགོན་པ་གཅིག་ཏུ་གནས་གཞི་བཟུང་ནས་གདུང་རྒྱུད་སྤེལ་བ་ཡོད། གཞན་ཡང་མདོ་སྨད་ཆོས་འབྱུང་ལས། རྩེ་ཞིག་ལུག་གུ་དཀར་མགོ་དང་སངས་རྒྱས་དམ་པ་གཉིས་ལ་མངོན་ཤེས་མངའ་བས་ཤར་ཕྱོགས་མདོ་ཁམས་སྨད་དུ་གདུལ་བྱ་ཡོད་པར་གཟིགས་ནས་ཕྱོགས་འདིར་བྱོན། སྔ་མའི་རྒྱུད་དུ་རྗེའི་དངོས་སློབ་རོང་བོ་ལྗགས་ནག་པ་སོགས་བྱུང་། ཕྱི་མའི་རྒྱུད་པ་ཁྲ་ཤུལ་བྱམས་ཤུལ་གཉིས་སུ་གྱེས་པའི་སྔ་མ་ཀླུ་ཆུའི་རྒྱུད་ཀྱི་རྩེ་དབུས་ཡིན། དེ་ནི་ཅོ་ནེའི་བདེ་ཐང་ཁོག་གི་རྩེ་དབུས་དེ་ཡིན་པས་ལོ་རྒྱུས་ཤིན་ཏུ་རིང་། དེ་ན་ཅོ་ནེའི་ཡུལ་དུ་གཡུང་དྲུང་བོན་གྱི་བསྟན་པ་དར་བ་ཤིན་ཏུ་སྔ་ལ། ལྷག་པར་དུ་ཆས་པ་དགོན་ཆེན་ནམ་ཀ་རི་བཞི་མདོའི་བོན་དགོན་དེར་གྲྭ་གྲངས་སུམ་སྟོང་ལ་ཉེ་ཚུལ་ཀན་ལྷོའི་བོན་དགོན་ལོ་རྒྱུས་སུ་གསལ། དེ་ནས་དགོན་པ་ལ་ཆག་འཇིག་གང་མང་བྱུང་ནས་ཆས་པ་དགོན་ཁག་ལྔ་བྱུང་། དེ་དག་ནི་ཆས་པ་ཀོང་བུ་དགོན། ཆས་པ་ཀླུ་ཆུང་དགོན། ཆས་པ་ཡ་རུ་དགོན། ཆས་པ་རྒྱ་མཁར་དགོན། ཆས་པ་དར་དགེ་དགོན་བཅས་ལྔ་ཙམ་གྱེས། གཞན་ཅོ་ནེའི་བོན་ཙ་རི་ཁྲོད་དང་སུམ་པ་རི་ཁྲོད། དགོན་ལི་རི་ཁྲོད། མཁར་ཆེན་རི་ཁྲོད། སྟག་ཚང་རི་ཁྲོད། སྒར་རྙིང་རི་ཁྲོད་རྟོགས་ལྡན་གླིང་། སྤོས་ལུང་ཞྭ་ནག་དགོན། བྲག་ལྕོག་ཐང་རི་ཁྲོད། གཤེན་ཚལ་རི་ཁྲོད་སོགས་མང་བོ་ཡོད་པས་གཡུང་དྲུང་བོན་གྱི་གཞི་གསུམ་ཉམས་ལེན་དང་མདོ་སྔགས་སེམས་གསུམ་གྱི་བསྟན་པ་དར་བར་བཤད། ཡིན་ནའང་ཆས་པ་དགོན་ཁག་ལྔ་བོ་དུས་འགྱུར་གྱི་དབང་གིས་ད་ལྟའི་གྲུབ་མཐའ་དགེ་ལུགས་དང་གཞན་རི་ཁྲོད་དག་ཡོད་མེད་ཅི་རིགས་འདུག ཡོད་ཀྱང་དགེ་ལུགས་པའི་གྲུབ་མཐའ་ལས་གཞན་མེད། དེ་ན་ད་ལྟ་ཅོ་ནེའི་ཡུལ་དུ་བོན་པོའི་ཕྱག་ལེན་གནས་པ་ནི་ཅོ་ནེའི་བོན་པོ་གྲྭ་ཚང་ཞེས་ཀླུ་ཆུང་སྟག་ཚང་དགོན་པའི་སྔར་གྱི་གནས་རྒྱ་མཁར་ཞེས་པར་ལྷ་ཁང་འདུ་ཁང་གཅིག་ཡོད་པ་དང་། དེར་བོན་གྱི་བཀའ་རྟེན་དང་སྔོན་གྱི་རྟེན་རྙིང་འགངས་ཆེན་བཅོ་བརྒྱད་ཙམ་གཉེར་ནས་གཞི་གསུམ་གྱི་ཕྱག་ལེན་ཆེར་དར་མེད་མོད། དུས་བཞིའི་ཆོ་ག་གཙོ་འཕགས་ཟླ་བ་རྒྱལ་མཚན་གྱི་ལུགས་བཟུང་ནས་བྲུ་ཡི་ཆོ་ག་ཕྱག་ལེན་རྒྱུད་འཛིན་བྱེད་མོས་སུ་ཡོད།
གསུམ། ཅོ་ནེའི་སར་བོན་བསྟན་ནུབ་པའི་ཚུལ་བཤད་པ།
ཡུལ་འདིར་བོན་བསྟན་དར་བ་ཤུགས་ཆེ་བ་ལྟར་ནུབ་པའང་དེ་ལྟར་ལགས། དེ་ནུབ་པའི་ཚུལ་ནི་གྲུབ་མཐའི་དབང་གིས་ཡིན་པར་སྙམ།
༡.གྲུབ་མཐའ་ཁག་གི་བྱུང་རིམ་ལས་བོན་དགོན་ཉམས་པར་གྱུར་པ།
མདོ་སྨད་ཅོ་ནེའི་ཡུལ་འདིར་གནའ་བོའི་བོན་དང་གཡུང་དྲུང་བོན་དར་བ་ལས་རིམ་གྱིས་སྟོན་པ་ཤཱཀྱ་ཐུབ་པའི་དམ་པའི་ཆོས་ལས་བོད་མིའི་སྐྱེས་ཆེན་ཁག་གི་བློ་རིག་ལས་རྙིང་མ་པ་དང་བཀའ་གདམས་པ། བཀའ་བརྒྱུད་པ་དང་ས་སྐྱ་པ། དགེ་ལུགས་པ་སོགས་ཡུལ་འདིའི་སྐལ་བར་ཤར། གྲུབ་མཐའ་འདི་དག་བརྒྱུད་པས་ཅོ་ནེའི་སྔར་དར་གྱི་བོན་དགོན་དང་བོན་གྱི་བསྟན་པ་རིམ་གྱིས་ཉམས་དམས་སུ་གྱུར་པས་གཙོ་བོ་ཅོ་ནེ་དགོན་ཆེན་དང་བྲག་ཡེར་དགོན། ནགས་མདོ་དགོན་སོགས་བཏབ་ནས་བོན་པོའི་གྲུབ་མཐར་ཤུགས་རྐྱེན་ཆེན་པོ་ཐེབས་པ་འདི་ལྟར།
(༡)རྙིང་བཀའ་ས་གསུམ་གྱི་གྲུབ་མཐས་བོན་ལ་ཤུགས་རྐྱེན་ཐེབས་པ། ཡུལ་འདིར་རྙིང་བཀའ་ས་གསུམ་གྱི་དགོན་པ་མང་པོ་དང་རི་ཁྲོད་སོགས་དར་བ་ཤུགས་ཆེ་མོད། དེ་ལས་ཅོ་ནེ་དགོན་མ་བཏབ་པའི་ཡར་སྔོན་ནས་ཅོ་ནེ་དགོན་པའི་རི་རྩར་བོན་དགོན་ཞིག་ཡོད་པ་དང་།བླ་སྤྲུལ་རྒྱ་ལུང་བའི་སྔགས་གྲྭ་ཅོ་ནེ་མདོར་ཚུགས་པ་དང་རིམ་གྱིས་གུར་ཆེན་དཔའ་བོ་ཚལ་ལ་སྤོས་པ་དང་། དེ་ནས་མ་འཚམས་པར་མཁར་མོ་ཆེར་སྤེལ་བ་སོགས་ཀྱིས་ད་ལྟ་ཅོ་ནེའི་རྙིང་དགོན་གཅིག་པུར་གྱུར། དེ་དག་གིས་བོན་གསར་རྙིང་གི་དབྱེ་བ་ཕྱེ་ཞིང་ཕན་ཚུན་བསྲེས་པའི་ཆོ་ག་སྒྲུབ་ལུགས་སོགས་ཀྱིས་ཁྱ་དགེ་དང་ཐའོ་ཇོའུ། སྣ་ལུང་། ཆས་པའི་ཁོག་གི་བོན་མང་པོ་ཞིག་རྙིང་མར་བསྲེས་པ་དང་། དེ་ནས་ཅོ་ནེའི་སར་དགོན་ཁག་ཆེན་པོ་ལྔ་ཞེས་འདྲེན་པ་སྟེ། མདོ་སྨད་ཆོས་འབྱུང་ལས། ཅོ་ནེ་ཞེས་བྱའི་ས་ཡི་ཐིག་ལེར་ནི། ། ཅོ་ནེ་ཁག་ལྔའི་ཐོག་མ་ཡེར་བའི་དགོན། ། ཨ་ཏི་ཤ་དང་ཐེས་སེ་ཚངས་ཡན་གྱི། །བུ་སློབ་ཀྱིས་བཏབ་བྱིན་གྱིས་བརླབས་པའི་གནས། །ཞེས་གསུངས་པ་ལྟར་ཡེར་བ་དགོན་བསམ་གྲུབ་གླིང་ཞེས་རྗེ་མཉམ་མེད་ཇོ་བོ་ཆེན་པོའི(༩༨༡ ༡༠༥༤)དངོས་སློབ་རིག་གནས་ལྔར་མཁས་པ་ཞིག་གིས་བཏབ། དེ་ནས་ལོ་ཉིས་བརྒྱ་བཅུ་ཕྲག་གཅིག་ལ་ཉེ་བའི་ཚོད་རྗེ་བདག་ཉིད་ཆེན་པོ(༡༣༥༧ ༡༤༡༩)འཁྲུངས། ཡང་ལོ་རྒྱུས་ཁ་ཤས་སུ་རྒྱའི་ཟོན་ལྷོ་མའི་ཧྲོ་ཞིན་ཁྲི་རབས་སྐབས(༡༡༢༡ ༡༡༦༡)བཏབ་ཀྱང་ཟེར། ཞེས་གསུངས་པ་ལྟར་ན། ཧ་ལམ་རབ་བྱུང་གསུམ་པའི་ལོ་མགོ་མེ་ཡོས་ཏེ་སྤྱི་ལོ༡༡༤༧ལོ་ལ་ཀརྨ་བཀའ་བརྒྱུད་ཀྱི་ཆོས་སྡེ་ཞིག་ཕྱག་འདེབས་མཛད་པ་དང་ཨ་ཏི་ཤའི་སློབ་མ་ཞིག་གིས་བཀའ་གདམས་པར་བཅོས་ནས་ཡུན་རིང་འདས་པར་གྲགས། དེ་རྗེས་འགྲོ་མགོན་འཕགས་པ་མཆོག་དང་བློན་ཆེན་ཡར་ཀླུང་ཁྲི་ཆེན་རྣམ་པ་ཟུང་གིས་གནས་གཟིགས་དང་ཞལ་བཀོད་ལྟར་བོད་ཡུལ་ས་སྐྱའི་དགོན་ལག་བརྒྱ་དང་བརྒྱད་ཀྱི་གྲས་སུ་བཅུག་ཀྱང་། དེ་ནས་རྗེ་བྱམས་ཆེན་ཆོས་རྗེའི་བཀའ་དང་ཅོ་ནེའི་ས་སྐྱོང་གི་དམིགས་འདུན་ལས་ཁོང་གིས་ཀྱང་དགེ་ལུགས་སུ་བསྒྱུར། སྤྱི་ལོ༡༠༠༠ཡས་མས་ཙམ་གྱི་ཅོ་ནེའི་བོན་དགོན་ཀ་རི་བཞི་མདོ་ན་གནས་པའི་དགོན་ཆེན་དེ་ལ་རིམ་གྱིས་གྲུབ་མཐའི་ཤུགས་རྐྱེན་སྣ་ཚོགས་བྱུང་བ་རྟོགས་ནུས། དེ་ནས་ཅོ་ནེ་དགོན་དང་ནགས་མདོ་དགོན་སོགས་བཏབ་ནས་ཅོ་ནེའི་སར་ཕལ་ཆེར་ས་སྐྱ་པའི་གཞི་བཟུང་བར་གྲགས། མདོ་སྨད་ཆོས་འབྱུང་ལས། འགྲོ་མགོན་འཕགས་པ་གདན་དྲངས། རྫུ་འཕྲུལ་གྱིས་དད་རྒྱལ་པོ་དད་པར་བྱས་ཏེ་དབང་བསྐུར། གཡེར་མོ་ཐང་གི་སའི་ཆ་ཤིང་ཀུན་དང་། རྒྱ་བོད་ཀྱི་ས་མཚམས་ཆུ་མ་མཁར་སོགས་སུ་ཕེབས། རྒྱལ་པོས་སྨན་རྩེ་བཅོམ་པའི་སྡིག་བཤགས་སུ་ཕོ་བྲང་ནས་ལྷོ་ནུབ་མཚམས་སུ་དགོན་པ་བརྒྱ་རྩ་བརྒྱད་བཞེངས་སུ་བཅུག་པས་ཅོ་ནེ་ཁག་ལྔ་སོགས་བྱུང་།འཕགས་པའི་གྲྭ་ཆེན་བཞིས་མདོ་སྨད་ལྷོ་རྒྱུད་ཀྱི་བོན་རྣམས་བསྒྱུར་ཏེ་སོ་སོའི་གནས་གཞི་བརྩིགས།20ཞེས་པ་ལྟར་ཅོ་ནེའི་ཉེ་འཁོར་དུ་ས་སྐྱའི་དགོན་ཁག་ལྔ་དང་བོན་གྱི་ཆོས་དད་སོགས་ས་སྐྱ་པར་བསྒྱུར། བྱ་ཁྱུང་གདན་རབས་ལས། འཕགས་པའི་གྲྭ་ཆེན་བཞིས་རྨ་ཆེན་གངས་ལ་ཐུག་པའི་བར་གྱི་མདོ་སྨད་ཀྱི་བོན་མཐའ་དག་བན་དེར་བསྒྱུར་བ་སོགས་ཕྱག་རྗེ་ཆེ།21ཞེས་པ་ཅོ་ནེའི་སར་བན་བོན་ཤེས་རིག་གི་གྲུབ་མཐའ་མང་པོས་ཕར་བསྒྱུར་ཚུར་བསྒྱུར་བྱས་པས་བོན་བསྟན་གྱི་རི་ཁྲོད་དང་དགོན་པ་ཇེ་ཉུང་དུ་གྱུར། ལྷག་པར་དུ་ཀ་རི་བཞི་མདོའི་བོན་དགོན་ལ་གྲུབ་མཐའི་རྩོད་གླེང་གིས་དགོན་གནས་སྤོ་བ་སོགས་འཐོར་ཞིག་གི་མགོ་ཚུགས་པར་འདུག
(༢)དགེ་ལུགས་པའི་གྲུབ་མཐས་བོན་བསྟན་ཉམས་པར་ཤུགས་ཆེན་ཐེབས་པ། ཤར་ཙོང་ཁ་པ་ཆེན་མོ་རྗེ་བློ་བཟང་གྲགས་པ་བོད་ཡུལ་དུ་སྤྱི་ལོ༡༣༥༧ལོར་སྐུའི་མཛད་པ་བསྟན་ནས་རིམ་གྱིས་ཐོས་བསམ་སྒོམ་གསུམ་གྱི་མཐའ་ཡོངས་སུ་རྫོགས་ཏེ་དགེ་ལྡན་པའི་གྲུབ་མཐའི་སྲོལ་ཕྱེ། རྗེའི་དངོས་སློབ་ལ་གསེར་གྱི་རི་བོས་བོད་ཡུལ་ཡོངས་སུ་བསྐོར་བས། སྨད་ཙོང་ཁ་དང་ཅོ་ནེའི་རྒྱལ་ཁམས་སོགས་སུ་དགེ་ལྡན་པའི་གྲུབ་མཐའ་ཡོངས་སུ་དར། ཅོ་ནེའི་ཆོས་རྗེ་རིན་ཆེན་ལྷུན་པོས་ཅོ་ནེ་དགོན་ཆེན་ཞེས་ས་སྐྱ་པའི་ལུགས་ཏེ་དགེ་ལུགས་པའི་གྲུབ་མཐར་བསྒྱུར་བ་ནས་ཡུལ་འདིར་དགོན་ཁག་མང་པོ་དགེ་ལུགས་པར་བསྒྱུར། ལྷག་པར་དུ་དགོན་ཆེན་འདིའི་དགོན་ལག་བཞི་བཅུ་ཞེ་གྲངས་ཤིག་དུས་ལྟར་རིམ་གྱིས་བསྒྱུར། དེ་ནས་རྒྱལ་བ་བསོད་ནམས་རྒྱ་མཚོའི་དུས་སུ་ཅོ་ནེའི་ཡུལ་དུ་བོན་གྱི་འདུས་སྡོད་ཤིན་ཏུ་མངའ་བའི་ཆས་པ་དགོན་ཆེན་ཞེས་སྔར་བོན་གྱི་མཁས་གྲུབ་རླང་ཞིག་རྒྱལ་བ་བློ་གྲོས་དང་སྣང་ཞིག་དབང་གི་རྒྱལ་པོ། རྩེ་ཞིག་སྟོང་ཉིད་ཡེ་ཤེས། ཁྲོ་གཤེན་སྤྲུལ་སྐུ་རྒྱལ་མཚན་བཅས་ཀྱི་སྤྱི་དགོན་དུ་གྲགས་པ་དེ་སྤྱི་ལོ༡༥༩༣ལོར་ཕལ་ཆེར་དགེ་ལུགས་སུ་བསྒྱུར་བ་དང་། དེ་ནས་བསྟན་པ་ཡར་འཕེལ་བྱ་བས་དགོན་གནས་བདེ་ཐང་རི་བོ་ཆེར་སྤོས། སྤྱི་ལོ༡༧༠༣ལོ་ནས་དགོན་པ་འཐོར་ཞིག་ཏུ་གྱུར་པས་ཀོང་བུ་ནང་དང་ཀླུ་ཆུང་། བདེ་ཐང་།རྒྱ་མཁར། དར་དགེ་སོགས་དགོན་ཁག་ལྔར་གྱེས་པས་ལ་ཤས་བན་བོན་འདྲེས་མ་བྱས་ཏེ་བསྐྱངས་པས་འཁྲུག་རྩོད་གང་མང་གིས་ད་ལྟ་དགེ་ལུགས་པའི་གྲུབ་མཐའ་འཛིན་པ་ཆས་པ་དགོན་ཁག་ལྔ་དང་། དེ་དག་གི་སྔ་སྲོལ་འཛིན་པ་ཅོ་ནེའི་བོན་པོ་གྲྭ་ཚང་ངམ་ཀོག་རྟ་གཡུང་དྲུང་དར་རྒྱས་གླིང་ཞེས་པ་འདུ་ཁང་ཆེན་མོ་གཅིག་སོགས་བཞེངས་ནས་ཆོ་ག་ཕྱག་ལེན་བྲུ་ལུགས་ལྟར་འཛིན་པ་ལས་ལྷ་སྡེ་མང་པོ་མེད་ཀྱང་ནུས་པ་ཅི་ལྕོགས་ཀྱིས་དར་འཕེལ་གྱི་སྒང་ལགས་སོ། །
༢.ཅོ་ནེ་དཔོན་པོས་བོན་ལ་དམན་པར་བྱས་པ།
ཅོ་ནེ་དཔོན་པོ་སྐུ་རབས་རིམ་བྱོན་ནི་ཡུལ་འདིའི་ཆོས་སྲིད་གཉིས་ཀྱི་བདག་པོར་མངའ་བ་ནི་ཅོ་ནེ་བསྟན་འགྱུར་དཀར་ཆག་ལས། ས་སྐྱའི་དགེ་བཤེས་ཤེས་རབ་ཡེ་ཤེས་ཀྱིས་བོད་ཀྱི་མགོ་འཛིན་དང་། བསྟན་པའི་སྦྱིན་བདག་གིས་གསུངས་ནས་དགོན་པའི་ལྷ་ཁང་དང་བཅས་པ་དཔོན་པོ་སྤྱང་ཐཱི་ལ་གཏད་དོ། །22ཞེས་པས་ཅོ་ནེའི་ཆོས་སྲིད་ཀྱི་ལྟེ་བར་གྱུར། དེ་ནས་དཔོན་བློ་བཟང་དོན་གྲུབ་ཀྱི་དུས་སུ་ཡུལ་འདིར་བན་བོན་འཐབ་རྩོད་ཀྱི་ཤུགས་ཆེ་སྟེ། ཅོ་ནེ་བསྟན་འགྱུར་དཀར་ཆག་ལས། ཐེ་བོའི་ཁོག་ཏུ་ཆོས་མ་དར་ཞིང་མི་རྣམས་སྡིག་པ་ལ་དགའ་བས་ཁྲིམས་དང་འགལ་བ་མང་དུ་བྱས་པར་བརྟེན། མ་རུངས་པ་རྣམས་ཚར་གཅོད་པ་དང་། ཕྱོགས་དེར་དམ་པའི་ཆོས་ཀྱི་སྲོལ་ཡང་གསར་དུ་བཏོན་པར་བྱའོ་སྙམ་དུ་དགོངས་ནས། དམག་གི་དཔུང་མང་པོ་དང་བཅས་དེར་བྱོན།23ཞེས་སྔོན་ཅོ་ནེའི་གྲས་སུ་ཐེ་བོའི་ཁོག་གི་བོན་རྣམས་དང་འཐབ་པས་མི་མང་བོ་བསད་པ་དང་། བོན་པོའི་ལས་བྱེད་བྱ་མཁན་གཙོ་བོ་དག་བཟུང་བས་བོན་བཅོམ། དེ་བཞིན་མདོ་སྨད་ཆོས་འབྱུང་ལས། ཐེ་བོ་རྣམས་ཆོས་མ་དར་ཞིང་སྡིག་སྤྱོད་ལ་དགའ་བར་དམག་བརྒྱབ། འབངས་སུ་བཅུག་ནས་ཆོས་དར་བར་བྱས།24ཡང་དེ་ཉིད་ལས། ཅོ་ནེ་དཔོན་པོ་བློ་བཟང་དོན་གྲུབ་དང་བདེ་ཐང་མཁན་པོ་ཚངས་དབྱངས་པ་མཆོད་ཡོན་གྱིས་བོན་སྡེ་ཁག་ལྔ་ཡོད་པ་རྣམས་དགེ་ལུགས་པར་བསྒྱུར། 25ཞེས་པ་བཞིན། བླ་མ་དཀར་པོའི་རྣམ་ཐར་ལས། དབུས་གཙང་གཉིས་ཀྱི་གཙང་ཕྱོགས་ཆས་པའི་རིགས་ལས་ཆད་པའི་བོན་གྱི་བླ་ཆེན་རླང་ཞིག་རྒྱལ་བ་བློ་གྲོས། སྣང་ཞིག་དབང་གི་རྒྱལ་པོ། ཁྲོ་གཤེན་སྤྲུལ་སྐུ་རྒྱལ་མཚན། རྩེ་ཞིག་སྟོང་ཉིད་ཡེ་ཤེས་སོགས་ཆུ་ལ་ཉ་ལྟར་འཛུལ་ཞིང་གནམ་ལ་བྱ་ལྟར་འཕུར་བ། ཕ་བོང་འདམ་ལྟར་བརྫི་ཞིང་། ཉི་མའི་འོད་ཟེར་ལ་ཆིབས་པ་སོགས་རྫུ་འཕྲུལ་ཡ་མ་ཟུང་ལ་དབང་འབྱོར་ཐོབ་པའི་གྲུབ་ཐོབ་མང་དུ་བྱོན་པའི་རྒྱུད་པ་ཡིན་ཞིང་། དེ་ཡང་རླང་ཞིག རྩེ་དབུ། མཁར་རྩེ་སོགས་སྔོན་འགྲོ་མགོན་ཆོས་རྒྱལ་འཕགས་པ་མཆོད་ཡོན་གྱི་བཀས། ནང་བའི་བསྟན་ལ་བཅུག་ཅིང་རང་རང་གི་ལྷ་ཁང་མི་ནུབ་རྒྱལ་མཚན་ཁང་། མི་འགྱུར་གཡུང་དྲུང་ཁང་། ལྷུན་གྲུབ་བཀྲ་ཤིས་ཁང་། མི་འགྱུར་བསེ་མཁར་ཁང་རྣམས་ཕུལ་ཞིང་།འཕགས་པ་མཆོད་ཡོན་ནས་ཐུབ་སྐུ་གླང་དར་ཁྲིམས་ཕོག་མ་སོགས་རྟེན་སྐལ་མང་དུ་བསྩལ། དེ་ལྟར་དམ་པ་འདི་ཉིད་དང་། ཁྲོ་གཤེན་སྤྲུལ་སྐུ་རྒྱལ་མཚན་གྱི་གཞིས་ཀ་རང་གི་ཕ་ཁྱིམ་གཉིས་བོན་གྱི་གྲུབ་མཐའ་མ་འགྱུར་བར་གནས་འདུག་པ། སྐྱབས་རྗེ་ཉིད་ཆེན་པོ་ཧོར་གྱི་ཡུལ་དུ་བཞུགས་སྐབས་གསུང་འཕྲིན་བསྐུར་ཏེ། བླ་བྲང་སྐྱབས་མགོན་རིན་པོ་ཆེར་ཞུས་ཏེ། བོན་གྱི་གྲུབ་མཐའ་བསྒྱུར་ཅིག་ཅེས་བཀའ་ཕེབས་བཞིན་ཞུས་པས། གོང་ས་མཆོག་ནས་མགོན་པོའི་ཞལ་ཐང་བྱིན་ཅན་ཞིག་གནང་སྟེ། ལྷ་རྟེན་ཚང་མ་ཆུ་ལ་བསྐྱོན་ཞེས་བཀའ་སྩལ་བཞིན། སྐྱེལ་མི་རྣམས་ཀྱིས་རྟེན་རྣམས་ཆུ་ལ་བསྐུར་ནས་ཕྱིར་སླེབས་པ་ན། ནུ་བོ་དཀོན་མཆོག་ཚེ་རིང་གི་ཆུང་མ་གློ་བུར་གཟེར་ནད་ཀྱིས་དབུགས་ཆད་ལ་ཁད་དུ་གྱུར། ཞལ་ཐང་དེ་མཆོད་ཁང་ནང་དུ་བཀྲམ་པ་ཙམ་གྱིས་རང་ཞིར་སོང་།26ཞེས་སོགས་ལ་གཞིགས་ན་ཅོ་ནེའི་བོན་སོགས་དཔོན་བློ་བཟང་དོན་གྲུབ་ནས་ཡོངས་སུ་བཅོམ་པར་ངེས་སོ། །
མཇུག་སྡུད་པ།
གོང་ཞུས་ལྟར་ཡུལ་འདིའི་བོན་བསྟན་དར་ནུབ་དེ་གཙོ་བོ་དུས་ཀྱི་དགོས་དབང་དང་མངའ་ཐང་ལྟར་འཕེལ་འགྲུབ་བྱུང་བ་དང་། དེ་བས་ཀྱང་ཅོ་ནེའི་དཔོན་པོའི་དྲག་ཞི་དང་དགེ་ལྡན་པའི་ཤུགས་ཆེ་བའི་སྟབས་ཀྱིས་ཉམས་རྒུད་དུ་གྱུར་པ་ཡིན་ལ། ད་རུང་དམངས་ཚོགས་དང་སྤྱི་ཚོགས་འཕེལ་རྒྱས། ཡུལ་ཕྱོགས་གཞན་པའི་ཤུགས་རྐྱེན་སོགས་གང་མང་ཐེབས་པར་སྙམ་པས་གྲོས་འདོན་གྱི་ཚུལ་དུ་ཕུལ་བ་ལགས་སོ། །
མཆན།
①བྱང་ཆུབ་གཞོན་ནུ་དཔའ་བོ་ནོར་བཟང་། གསེར་གྱི་ལྡེ་མིག། བྲག་ཡེར་དཔེ་རྙིང་བསྡུ་བསྒྲིགས་ཁང་གིས་དཔར། ཤོག་ངོས༨༦རུ་གསལ།
②ཀུན་མཁྱེན་འཇིགས་མེད་དབང་བོ། ཅོ་ནེའི་བསྟན་འགྱུར་དཀར་ཆག ཀན་སུའུ་མི་རིགས་དཔེ་སྐྲུན་ཁང་། ཤོག་ངོས༣༥༥རུ་གསལ།
③ 林恩桑戴克著 陈廷璠译 《世界文化史》2005年三联出版社 详见82页
④ནམ་མཁའི་ནོར་བུ། སྒྲུང་ལྡེའུ་བོན་གསུམ་གྱི་གཏམ་ཨེ་མ་ཧོ། ༡༩༨༩ལོ་དཔར་མ། མ་ཡིག་བྲིས་མ། ཤོག་ངོས༡༩ནས༢༠རུ་གསལ།
⑤ཤར་རྫ་བཀྲ་ཤིས་རྒྱལ་མཚན། ལེགས་བཤད་རིན་པོ་ཆེའི་གཏེར་མཛོད། ༡༩༨༩ལོ། མི་རིགས་དཔེ་སྐྲུན་ཁང་། ཤོག་ངོས༡༦༣རུ་གསལ།
⑥ཧོར་གཙང་འཇིགས་མེད། མདོ་སྨད་ལོ་རྒྱུས་ཆེན་མོ། ཤོག་ངོས༧༠རུ་གསལ།
⑦ དོན་གྲུབ་ལྷ་རྒྱལ་གྱིས་སྒྲིག གཡུང་དྲུང་བོན་གྱི་གྲུབ་མཐའ་སྤྱི་བཤད། བོད་ལྗོངས་མི་དམངས་དཔེ་སྐྲུན་ཁང་། ཤོག་ངོས༢༣རུ་གསལ།
⑧ཉང་ཉི་མ་འོད་ཟེར། ཆོས་འབྱུང་མེ་ཏོག་སྙིང་བོ་སྦྲང་རྩིའི་བཅུད།
⑨ཚེ་རིང་ཐར་གྱིས་བསྒྲིགས། བོན་ཞིབ་འཇུག་གི་དཔྱད་རྩོམ་ཕྱོགས་བསྒྲིགས། ༢༠༡༡ལོ། ཀྲུང་གོའི་བོད་རིག་པ་དཔེ་སྐྲུན་ཁང་། ཤོག་ངོས༦༨༤རུ་གསལ།
⑩དགེ་འདུན་ཆོས་འཕེལ། དེབ་ཐར་དཀར་པོ། མི་རིགས་དཔེ་སྐྲུན་ཁང་། ཤོག་ངོས༡༠ནས༡༡ཏུ་གསལ།
11.མགོན་པོ་དབང་རྒྱལ། ཅོ་ནེའི་ལོ་རྒྱུས། ཀན་སུའུ་མི་རིགས་དཔེ་སྐྲུན་ཁང་། ཤོག་ངོས༢༤ནས༢༩རུ་གསལ།
12.སྐུ་ཞབས་ཡཱང་ཧྲི་ཧོན(杨世宏)གྱིས་བསྒྱུར། ཅོ་ནེའི་ཆོས་སྲིད་ལོ་རྒྱུས། ༡༩༨༥ལོའི་ནུབ་བྱང་མི་རིགས་སློབ་ཆེན་གྱི་ཞིབ་འཇུག་ཁང་། ཤོག་ངོས༨༩ནས༩༡རུ་གསལ།
13.མཁས་པ་ལྡེའུ། རྒྱ་བོད་ཆོས་འབྱུང་རྒྱས་པ། བོད་ལྗོངས་བོད་ཡིག་དཔེ་རྙིང་དཔེ་སྐྲུན་ཁང་། ཤོག་ངོས༢༣༨རུ་གསལ།
14.དོན་གྲུབ་རྒྱལ་དང་ཁྲིན་ཆིན་དབྱིན། ཐང་ཡིག་གསར་རྙིང་ལས་བྱུང་བའི་བོད་ཆེན་པོའི་སྲིད་ལུགས། མཚོ་སྔོན་མི་རིགས་དཔེ་སྐྲུན་ཁང་། ཤོག་ངོས༩རུ་གསལ།
15.ཀུན་མཁྱེན་འཇིགས་མེད་དབང་བོ། ཅོ་ནེ་བསྟན་འགྱུར་དཀར་ཆག བླ་བྲང་ཤིང་དཔར་མ། ལྡེབ་ངོས༣༦༤རུ་གསལ།
16.དོན་གྲུབ་ལྷ་རྒྱལ་གྱིས་བསྒྱུར། ཕྱི་གླིང་པས་བོན་ལ་ཞིབ་འཇུག་བྱས་པའི་དཔྱད་རྩོམ་བདམས་བསྒྱུར། ཀྲུང་གོའི་བོད་རིག་པ་དཔེ་སྐྲུན་ཁང་། ཤོག་ངོས༣༤༦རུ་གསལ།
17.མཁས་པ་ལྡེའུ། རྒྱ་བོད་ཆོས་འབྱུང་རྒྱས་པ། བོད་ལྗོངས་བོད་ཡིག་དཔེ་རྙིང་དཔེ་སྐྲུན་ཁང་། ཤོག་ངོས༢༥༤རུ་གསལ།
18.དོན་གྲུབ་ལྷ་རྒྱལ་གྱིས་བསྒྱུར། ཕྱི་གླིང་པས་བོན་ལ་ཞིབ་འཇུག་བྱས་པའི་དཔྱད་རྩོམ་བདམས་བསྒྱུར། ཀྲུང་གོའི་བོད་རིག་པ་དཔེ་སྐྲུན་ཁང་། ཤོག་ངོས༣༤༨རུ་གསལ།
19.བཅར་འདྲི་བྱེད་ཡུལ་བདེ་ཐང་བསོད་ནམས། ཕོ། ས་གནས་ཅོ་ནེ་རྫོང་བདེ་ཐང་གྲོང་། ལོ༨༣ཡིན། ཆོས་རྒྱུན་བོན་ཆོས།
20.བྲག་དགོན་པ་དཀོན་མཆོག་བསྟན་པ་རབ་རྒྱས། མདོ་སྨད་ཆོས་འབྱུང་། ༡༩༨༢ལོ། ཀན་སུའུ་མི་རིགས་དཔེ་སྐྲུན་ཁང་། ཤོག་ངོས༢༡རུ་གསལ།
21.མཁས་དབང་ཚེ་ཏན་ཞབས་དྲུང་། བྱ་ཁྱུང་གདན་རབས། ༡༩༨༩ལོ། མཚོ་སྔོན་མི་རིགས་དཔེ་སྐྲུན་ཁང་། ཤོག་ངོས༡༠༥རུ་གསལ།
22.ཀུན་མཁྱེན་འཇིགས་མེད་དབང་བོ། ཅོ་ནེ་བསྟན་འགྱུར་དཀར་ཆག ཀན་སུའུ་མི་རིགས་དཔེ་སྐྲུན་ཁང་། ཤོག་ངོས༣༥༤རུ་གསལ།
23.ཀུན་མཁྱེན་འཇིགས་མེད་དབང་བོ། ཅོ་ནེ་བསྟན་འགྱུར་དཀར་ཆག ཀན་སུའུ་མི་རིགས་དཔེ་སྐྲུན་ཁང་། ཤོག་ངོས༣༢༢རུ་གསལ།
24.བྲག་དགོན་པ་དཀོན་མཆོག་བསྟན་པ་རབ་རྒྱས། མདོ་སྨད་ཆོས་འབྱུང་། ༡༩༨༢ལོ། ཀན་སུའུ་མི་རིགས་དཔེ་སྐྲུན་ཁང་། ཤོག་ངོས༦༦༢རུ་གསལ།
25.བྲག་དགོན་པ་དཀོན་མཆོག་བསྟན་པ་རབ་རྒྱས། མདོ་སྨད་ཆོས་འབྱུང་། ༡༩༨༢ལོ། ཀན་སུའུ་མི་རིགས་དཔེ་སྐྲུན་ཁང་། ཤོག་ངོས༦༢༥རུ་གསལ།
26.སྐལ་བཟང་ལེགས་བཤད། རྗེ་བཙུན་བྱམས་པ་མཐུ་སྟོབས་ཀུན་དགའ་རྒྱལ་མཚན་གྱི་རྣམ་ཐར། ཀྲུང་གོའི་བོད་ཀྱི་ཤེས་རིག་དཔེ་སྐྲུན་ཁང་། ཤོག་ངོས༢༥༥རུ་གསལ།
《བོད་ཀྱི་སློབ་གསོ》དུས་དེབ་ལས་བཤུས།


text:
དངོས་གནས་བྱས་ན། དེ་རིང་ཀུན་ཕན་ཐེབས་རྩ་ཚོགས་པ་ཡི་གཙོ་འཛིན་ཨིན་ཌི་ཡ་སོ་རོ་སི་ཀོ་ལོམ་སྦེལ་གྱི་ཚོགས་འདུ་འདིར་ཕེབས་ནས་ཚོགས་འདུ་འདིའི་དམིགས་ཡུལ་གསལ་བཤད་དང་སྦྲགས་ནས་ཚོགས་ཞུགས་པ་ཚང་མ་ཕེབས་བསུའི་གསུང་བཤད་གནང་འཆར་ཡིན་ཡང་། སྐབས་དོན་ཞིག་བྱུང་ནས་མོ་ཕེབས་མ་ཐུབ་པ་རེད། མོས་གྲ་སྒྲིག་གནང་ཚར་བའི་ཡིག་ཐོག་གི་གསུང་པར་དུ་བརྒྱབ་ནས་ཚོགས་ཞུགས་ཚང་མར་ཕུལ་ཡོད།
ད་ལོའི་ ཟླ ་བ་ ༣ ཚེས་ ༨ ལ་ང་ཚོའི་དཔེ་མཛོད་ཁང་སྒོ་འབྱེད་བྱས་པ་ཡིན། དེ་དུས་ངའི་གཏམ་བཤད་ཀྱི་ནང་ལ་ལ་རྩེ་ཟེར་བའི་མིང་དེ་ཇི་ལྟར་བཏགས་པའི་སྐོར་འགྲེལ་བཤད་བྱས་ཡོད་པ་ལ་རྩེའི་གསར་འཕྲིན་དང་པོའི་ནང་ལ་འཁོད་ཡོད། དཔེ་མཛོད་ཁང་འདིའི་མིང་ཆ་ཚང་ནི་ལ་རྩེ་དེང་རབས་བོད་ཀྱི་རིག་གཞུང་དཔེ་མཛོད་ཁང་ཡིན། དེ་རིང་ངས་དཔེ་མཛོད་ཁང་འདིའི་མིང་གི་ཆ་ཤས་ “དེང་རབས་”ཞེས་པ་འདིའི་ཡོང་དོན་འགྲེལ་བཤད་ཅིག་བྱས་ན་ང་ཚོའི་དཔེ་མཛོད་ཁང་འདིའི་ངོ་བོ་དང་དེ་རིང་ང་ཚོ་འདིར་འཛོམས་ནས་དགེ་འདུན་ཆོས་འཕེལ་འཁྲུངས་ནས་ལོ་བརྒྱ་ཐམ་པ་འཁོར་བ་རྗེས་དྲན་བྱེད་དོན་གཉིས་ཀ་ཇེ་གསལ་ལ་འགྲོ་བཪ་ཕན་ཐོགས་ཡོད་པ་མཐོང་སོང་། དེ་བས་ཐོག་མར་ངས་འདིའི་སྐོར་ལ་ཚིག་འགའ་ཤས་ཤིག་ཞུས་ཆོག་པ་ཞུ།
སྤྱིར་བཏང་"དེང་རབས་"ཟེར་བ་འདི་ལ་མིའི་རིགས་རིག་པ་དང་། སྤྱི་ཚོགས་རིག་པ། སྒྱུ་རྩལ་དང་རྩོམ་རིག་བཅས་ཀྱི་རིག་ཚན་སོ་སོའི་ཁོངས་ན་མཚན་ཉིད་འཇོག་སྟངས་སྣ་ཚོགས་ཤིག་ཡོད་པ་འདྲ། ཡིན་ནའང་ང་ཚོས་རིག་ཚན་དེ་དག་གི་གོ་དོན་གཏིང་ཟབ་པའི་མཚན་ཉིད་དེ་ང་ཚོའི་ "དེང་རབས་"ཀྱི་ཐོག་ལ་རྒྱས་འགེབས་བྱས་མེད། བྱེད་ཐབས་ཀྱང་ཡོད་པ་མ་རེད། ང་ཚོའི་དེང་རབས་ཟེར་བ་ནི་དུས་ཀྱི་ཆ་ནས་ཡིན། དུས་ཀྱི་ཆ་ནས་དེ་རིང་ཚོགས་ཁང་འདིའི་ནང་ན་ཡོད་པ་མི་ཐོག་འདི་དང་ཐག་ཉེ་བའི་ཆ་ནས་ཟེར་གྱི་ཡོད། དེ་ཡང་དུས་རབས་གོང་མའི་ལོ་རབས་ལྔ་བཅུའི་ནང་ལ་བོད་ལ་དུས་འགྱུར་ཆེན་མོ་བྱུང་ཚུན་ཆད་ཀྱི་དུས་སྐབས་དེ་གཙོ་བོར་བཟུང་ཡོད།
ཚང་མས་མཁྱེན་གསལ་ལྟར། ནུབ་ཕྱོགས་རྒྱལ་ཁབ་ཁག་ཏུ་བོད་བརྒྱུད་ནང་ཆོས་ཀྱིས་གཙོས་པའི་དུས་རབས་ཉི་ཤུ་སྔོན་གྱི་བོད་ཀྱི་རིག་གཞུང་དང་ལོ་རྒྱུས། རྣམ་ཐར་སོགས་ལ་དཔེ་མཛོད་ཁང་ཡང་དུ་མ་ཡོད་ཅིང་། ཞིབ་འཇུག་ཀྱང་མང་པོ་བྱས་ཡོད་པ་རེད། ཡིན་ན་ཡང་དུས་རབས་གོང་མའི་ལོ་རབས་ལྔ་བཅུ་ཚུན་ལ་བོད་ཀྱི་སྤྱི་ཚོགས་དང་རིག་གཞུང་ལ་འགྱུར་བ་ཧ་ཅང་ཆེན་པོ་ཞིག་བྱུང་ཡོད་ན་ཡང་དེའི་ཚོད་ཀྱིས་ཞིབ་འཇུག་བྱེད་མཁན་ཉུང་བ་དང་། ཞིབ་འཇུག་བྱེད་མཁན་རེ་ཟུང་ཡོད་ན་ཡང་ཞིབ་འཇུག་གི་རྒྱུ་ཆ་ཆ་ཚང་བ་དང་གྱ་ནོམ་པ་ཞིག་འཚོལ་ས་མེད་པའི་གནས་སུ་གྱུར་ཡོད། འདི་ནི་བོད་རིག་པའི་ཞིབ་འཇུག་གི་བར་སྟོང་ཞིག་རེད། བར་སྟོང་འདི་ནི་ལ་རྩེ་དཔེ་མཛོད་ཁང་གི་འཁྲུངས་ས་ཡིན་ལ། བར་སྟོང་འདི་གསབ་པ་ནི་ལ་རྩེ་དཔེ་མཛོད་ཁང་གི་དམིགས་ཡུལ་ཡིན།
དུས་ཀྱིས་དེང་རབས་ལ་སླེབས་ན་ཡང་ལྟ་བའི་ཆ་ནས་དེང་རབས་ལ་སླེབས་པའི་ངེས་པ་ནི་ཡོད་པ་མ་རེད། ང་ཚོའི་བོད་སྤྱི་ཚོགས་འདི་དུས་རབས་ཉི་ཤུའི་ནང་ལ་སླེབས་ན་ཡང་། བོད་མི་བྱིངས་ཀྱི་བསམ་བློའི་ཆ་ནས་དུས་རབས་བཅོ་བརྒྱད་བཅུ་དགུའམ་ཡང་ན་དེའི་སྔོན་གྱི་དུས་རབས་དུ་མ་དང་ཁྱད་པར་ཡོད་པ་མ་རེད། མི་སྒེར་པ་ཞིག་གི་མི་ཚེ་སྐྱིད་སྡུག་ནས་བཟུང་སྟེ་རྒྱལ་ཁབ་ཅིག་གི་དར་རྒྱས་ཉམས་རྒུད་ཐམས་ཅད་ནང་ཆོས་གཅིག་པོའི་ངོས་ནས་འགྲེལ་བཤད་བརྒྱབ་ནས་བསྡད་པ་རེད། དུས་རབས་ཉི་ཤུ་པའི་སྟོད་ཆར་བོད་ཀྱི་སྤྱི་ཚོགས་དང་རིག་གཞུང་ལ་ནང་ཆོས་རྐྱང་པ་མ་ཡིན་པར་ལྟ་བ་གཞན་པ་ཞིག་གི་ངོས་ནས་ལྟ་མཁན་དང་འགྲེལ་བཤད་རྒྱག་མཁན་ཞིག་འཚོལ་དུས་དང་པོ་འཕྲད་ཡོང་བ་ནི་དགེ་འདུན་ཆོས་འཕེལ་རེད། ཁོང་ནི་དེང་རབས་ཀྱི་བསམ་བློ་གཏོང་སྟངས་ཏེ་ཁོང་རང་གི་རྗོད་ཚུལ་ལྟར་ན་ "རིགས་གསར་"ཏེ། ཚན་རིག་ལ་རྒྱུས་ལོན་གནང་མཁན་དང་། ཚན་རིག་གི་ལྟ་བའི་ཐོག་ནས་བོད་ཀྱི་སྤྱི་ཚོགས་དང་རིག་གཞུང་། ད་དུང་ནང་ཆོས་བཅས་ལ་སྐྱར་ཞིབ་བྱེད་མཁན་དང་པོར་གྱུར་ཡོད། དེང་རབས་རིག་གཞུང་གཙོ་བོར་འཛིན་པའི་དཔེ་མཛོད་ཁང་འདིས་གིས་དེང་རབས་ཀྱི་ལྟ་བ་འཛིན་མཁན་དང་པོ་འཁྲུངས་ནས་ལོ་བརྒྱ་ཐམ་པ་འཁོར་བ་རྗེས་དྲན་བྱེད་པ་འདི་ཧ་ཅང་འོས་པ་ཞིག་ཡིན།
དེའི་ཐོག་ལ་གོང་དུ་ཞུས་པ་ལྟར། ང་ཚོའི་དཔེ་མཛོད་ཁང་འདི་ད་ལོ་ལོ་མགོར་གསར་དུ་སྒོ་འབྱེད་བྱས། དཔེ་མཛོད་ཁང་འདི་སྒོ་ཕྱེ་བའི་ལོ་དང་དགེ་འདུན་ཆོས་འཕེལ་འཁྲུངས་ནས་ལོ་བརྒྱ་ཐམ་པ་འཁོར་བའི་གཉིས་སྟེས་དབང་གིས་ལོ་གཅིག་ལ་འཁེལ་བའི་སྐབས་འདིས་ཀྱང་ཐུན་མོང་མ་ཡིན་པའི་སྐྱེས་བུ་འདིའི་ལོ་བརྒྱའི་འཁྲུངས་སྐར་གྱི་རྗེས་དྲན་ཞུ་བའི་རྟེན་འབྲེལ་ཞིག་འགྲིག་པར་གྱུར།
ང་ཚོས་རྒྱལ་ཁབ་དྲུག་ནས་ཚོགས་ཞུགས་པ་ཉེར་བདུན་གདན་འདྲེན་ཞུས་པ་ལས་གསུམ་མ་གཏོགས་ཚང་མ་དེ་རིང་འཛོམས་ཡོད་པ་རེད། ང་ཚོས་ཞལ་པར་ཕུལ་ནས་འབྲེལ་གཏུགས་ཐོག་མ་ཞུས་ནས་དེ་རིང་འདིར་འཛོམས་པའི་བར་དུ་ཚོགས་ཞུགས་པ་ཚང་མས་ཚོགས་འདུ་འདིའི་ཚོགས་འཆར་ལ་བསྟོད་བསྔགས་དང་རྒྱབ་སྐྱོར་གནང་ཞིང་། ཚོགས་ཞུགས་པ་འགའ་རེས་ཚོགས་འདུའི་ནང་དོན་དང་ཚོགས་སྟངས་བཅས་ལ་དགོངས་འཆར་གནང་བ། དགེ་ཆོས་ཀྱི་རི་མོ་དང་། ཕྱག་རིས། སྐུ་རྫས། དགེ་ཆོས་དང་འབྲེལ་ཡོད་ཀྱི་དཔེ་དེབ་བཅས་འགྲེམ་སྟོན་གྱི་ཆེད་གཡར་པོ་གནང་བ་བཅས་ཀྱི་ལམ་ནས་རྒྱབ་སྐྱོར་ཡིད་དབང་འགུལ་བ་གནང་སོང་། ང་ཚོས་ཚོགས་འདུ་འདི་གྲ་སྒྲིག་ཚགས་སུ་ཚུད་པོ་ཞིག་བྱུང་སོང་སྙམ་བསྡད་ཡོད། དེ་ཡང་ཆ་མང་པོ་ཞིག་ཚོགས་ཞུགས་པ་ཡོངས་ཀྱི་རྒྱབ་སྐྱོར་ལ་བརྟེན་ནས་བྱུང་བར་ངོས་འཛིན་ཞུ་གི་ཡོད། ང་ཚོས་ཚོགས་ཞུགས་པ་ཡོངས་ལ་ཐུགས་རྗེ་ཆེ་ཞུ་རྒྱུ་དང་མཚུངས་སུ་ཉིན་གསུམ་གྱི་ཚོགས་འདུའི་རིང་ལ་བགྲོ་གླེང་འཁྲུག་པོ་དང་བག་ཕེབས་པོ་དང་སྐྱིད་པོ་ཡོང་བའི་རེ་བ་ཡོད།
དེ་རིང་འདིར་ཕེབས་མ་ཐུབ་པ་གསུམ་པོ་ནི་དགེ་འདུན་ཆོས་འཕེལ་གྱི་སྐུ་ཟླ་ཚེ་རིང་གཡུ་ལགས་དང་། ཁོང་གི་དངོས་སློབ་རཀ་ར་རིན་པོ་ཆེ། དགེ་ཆོས་འཁྲུངས་གཞིས་ཀྱི་གཞི་འཛིན་པ་གཡུང་དྲུང་རྒྱལ་ལགས་བཅས་རེད། ཁོང་རྣམ་པ་གསུམ་པོས་ཕེབས་འདོད་གནང་བས་མི་ཚད་ཕེབས་པའི་འབད་བརྩོན་ཡང་གནང་སོང་། ཡིན་ན་ཡང་མཐར་ཐུག་ཚེ་རིང་གཡུ་སྒྲོན་ལགས་དང་རཀ་ར་རིན་པོ་ཆེ་གཉིས་དགུང་ལོ་བགྲེས་སྐྱོན་གྱིས་ཕེབས་མ་ཐུབ་པ་དང་། གཡུང་དྲུང་རྒྱལ་ལགས་ལ་ཕྱི་སྐྱོད་ལག་འཁྱེར་དུས་ལྟར་མ་འབྱོར་ཏེ་ཕེབས་མ་ཐུབ་པ་རེད། ཡིན་ན་ཡང་ཚེ་རིང་གཡུ་སྒྲོན་ལགས་ནས་ཁོང་གི་གསུང་འཕྲིན་བརྙན་ཐག་ལ་ཕབ་ཡོད་པ་དང་། རཀ་ར་རིན་པོ་ཆེ་ནས་ཁོང་གི་གསུང་ཡིག་ཐོག་ལ་ཕབ་པ། གཡུང་དྲུང་རྒྱལ་ལགས་ནས་འཁྲུངས་གཞིས་སུ་གཅེས་ཉར་གནང་ཡོད་པའི་དགེ་ཆོས་ཀྱི་སྐུ་རྫས་དང་དཔེ་དེབ། ཕྱག་རིས་བཅས་ཆ་ཚང་འགྲེམ་སྟོན་གྱི་ཆེད་དུ་འདིར་བསྐུར་ནས་ཚོགས་འདི་འདིར་རྒྱབ་སྐྱོར་ཤུགས་ཆེན་གནང་ཡོད། ཁོང་རྣམ་པ་གསུམ་དེ་རིང་ང་ཚོ་དང་མཉམ་དུ་ཡོད་ཅི་མ་རུང་སྙམ་པའི་སེམས་ཚོར་ཆེན་པོ་ཞིག་ཡོང་གི་འདུག
ཚོགས་འདུ་འདི་ཚོགས་རྒྱུའི་ཁྱབ་བསྒྲགས་བྱས་མ་ཐག་ནས་ང་ཚོས་མི་ཀུན་གྱི་དོ་སྣང་འདྲེན་པའི་ཚོགས་འདུ་ཞིག་གྲ་སྒྲིག་བྱེད་བཞིན་ཡོད་པའི་ཚོར་བ་ཤུགས་ཆེན་པོ་སླེབས་སོང་། མི་མང་པོས་ཁ་པར་དང་ཨི་མེལ་གྱི་ལམ་ཚོགས་འདུའི་སྐོར་ལ་འདྲི་རྩད་བྱས་སོང་། འདྲི་རྩད་བྱེད་མཁན་མང་བ་ནང་བཞིན་དེ་རིང་ཚོགས་འདུ་ལ་ཉན་མཁན་ཡང་མང་པོ་སླེབས་འདུག ཁྱེད་ཚོས་གཟིགས་དང་། ཚོགས་ཁང་འདིའི་ནང་ན་རྐུབ་བཀྱགས་རིགས་གཉིས་ཡོད། རྐུབ་བཀྱགས་སེར་པོ་དྲུག་ཅུ་ཐམ་པ་ཡོད་ཅིང་། དེ་ནི་ཚོགས་ཁང་འདིའི་ནང་ལ་ཡོད་པའི་གཏན་འཇགས་ཀྱི་རྐུབ་བཀྱགས་རེད། གཞན་རྐུབ་བཀྱགས་ནག་པོའི་རིགས་ཤིག་ཡོད་པ་དེ་ཚོགས་ཁང་འདིའི་མ་རེད། དེ་རིང་ཚོགས་ཁང་འདིའི་རྐུབ་བཀྱགས་ཀྱིས་མ་འདང་ནས་རྐུབ་བཀྱགས་ནག་པོ་གྲངས་བཞི་བཅུ་སྣོན་དགོས་བྱུང་བ་རེད། ས་ཐག་རིང་པོ་འཇར་མན་དང་ཁེ་ན་ཊ་ལྟ་བུ་ནས་ཚོགས་འདུ་འདིར་ཆེད་དུ་ཡོང་མཁན་ཡང་གང་མང་ཞིག་འདུག འདི་འདྲའི་ཉན་མཁན་མང་པོ་ཞིག་ཕེབས་པ་ཡང་ང་ཚོ་ལ་རྒྱབ་སྐྱོར་ཆེན་པོ་ཞིག་རེད། ཁྱེད་ཚོ་ས་ཐག་རིང་པོ་ནས་ཚོགས་འདུ་འདིར་ཆེད་ཕེབས་གནང་དོན་ནི་དགེ་འདུན་ཆོས་འཕེལ་ཟེར་བའི་སྐྱེས་བུ་ཐུན་མོང་མ་ཡིན་པ་འདིའི་སྐོར་ལ་ཤེས་རྟོགས་གནང་ཆེད་ཡིན་པ་ནི་སྨོས་ཅི་དགོས། ངས་ཁྱེད་ཚོ་ཕེབས་པའི་དམིགས་ཡུལ་ཇི་བཞིན་འགྲུབ་པའི་ཡིད་ཆེས་བྱེད་ཀྱི་ཡོད་པ་དང་མཚུངས་སུ་ཁྱེད་ཚོ་ཚོགས་འདུའི་རིང་ལ་ཐུགས་སྤྲོ་བོ་ཡོང་བའི་རེ་བ་ཡང་བྱེད་ཀྱི་ཡོད།
མཐའ་མ་ངས་ལྷ་ས་ན་ཡོད་པའི་དགེ་འདུན་ཆོས་འཕེལ་གྱི་རིམོའི་ཚོགས་པ་ཐུགས་རྗེ་ཆེ་ཞུ་དགོས་ཡོད། ཁོང་ཚོས་དགེ་ཆོས་ལོ་བརྒྱའི་རྗེས་དྲན་ཚོགས་འདུ་ཚོགས་ཀྱི་ཡོད་ཐོས་པ་ན་ཚོགས་མི་རེ་རེས་དགེ་འདུན་ཆོས་འཕེལ་བརྗོད་གཞིར་གྱུར་རི་མོ་བཅུ་གསུམ་བྲིས་ནས་ཚོགས་འདུ་འདི་ལ་རྒྱབ་སྐྱོར་མཚོན་བྱེད་དུ་བསྐུར་འདུག དེ་དག་ལས་རི་མོ་གཅིག་ནི་ཚང་མས་གཟིགས་ས་ན་ཡོད་པ་འདི་རེད། གཞན་པ་བཅུ་གཉིས་པོ་པར་སྒྲོམ་ཆེན་པོ་གཅིག་གི་ནང་ལ་བསྒྲིགས་ནས་ཉིས་ཐོག་ན་བཤམས་ཡོད། ཚོགས་འདུའི་བར་གསེང་ལ་ཁྱེད་ཚོས་གཟིགས་ཀྱི་རེད། རི་མོ་འདི་དག་ནི་ད་རེས་ཀྱི་ཚོགས་འདུ་འདི་གཅིག་པོའི་རྒྱབ་སྐྱོར་ཙམ་མ་ཡིན་པར་ལ་རྩེ་དཔེ་མཛོད་ཁང་འདི་ལ་རྒྱབ་སྐྱོར་ཆེན་པོ་ཞིག་ཡིན་པར་ངོས་འཛིན་བྱེད་ཀྱི་ཡོད་ཅིང་། དཔེ་མཛོད་ཁང་འདིའི་ངོ་བོ་མཚོན་བྱེད་དང་རྒྱན་ཆར་གྱུར་ཡོད། ང་ཚོས་སྙིང་ཐག་པ་ནས་དགེ་འདུན་ཆོས་འཕེལ་རི་མོའི་ཚོགས་མི་ཡོངས་ལ་ཐུགས་རྗེ་ཆེ་ཞུ་གི་ཡོད།


text:
རྒྱལ་ཁབ་ཀྱི་ཉེས་དོན་གཏུག་བཤེར་གྱི་ཁྲིམས་ལུགས་མཚམས་སྦྱོར་བྱེད་པའི་མུ་འབྲེལ་འགུལ་རིས་གློག་བརྙན་ཆུང་ཆུང་འདི་ནི་༼ཁྱེད་ཀྱི་ཐོབ་ཐང་ཤེས་དགོས།༽ཟེར་བའི་ལས་གཞི་ཡི་ལས་དོན་རྣམ་གྲངས་ཤིག་ཡིན། བརྙན་ཆུང་འདི་ལ་ཁྱོན་བསྡོམས་ལེའི་ལྔའི་ནང་ནས་བཞི་པ་ གོང་གཏུག་དང་ཡང་བཤེར་སྐོར་ཡིན། དྲ་གྲོགས་རྣམ་པ་དུས་ལྟར་ཁྲིམས་གླེང་གི་དྲ་ཚིགས་ལ་ཕེབས་ནས་གློག་བརྙན་འདིར་གཟིགས་པར་སྤྲོ་བསམ་འཁོལ་བའི་ངང་ནས་དགའ་བསུ་ཞུ། བརྙན་ཐུང་འདི་ཡུ་ཏྲུབ་ནང་དུ་བལྟ་འདོད་ན་འདི་ལ་མནོན།
རྒྱ་ནག་གི་གཏུག་བཤེར་གྱི་ཁྲིམས་ལུགས་དང་འཁོར་ཡུག་སྲུང་སྐྱོབ་ཀྱི་ཁྲིམས་ལུགས་ཀྱི་སྐོར། རྒྱ་ནག་གི་གཏུག་བཤེར་སྐོར་གྱི་ཁྲིམས་ལུགས་གསུམ་དང་། འཁོར་ཡུག་སྲུང་སྐྱོབ་སྐོར་གྱི་ཁྲིམས། འཛིན་སྐྱོང་གི་སྐོར་གྱི་ཁྲིམས། ལམ་ཡིག་གི་སྐོར་གྱི་ཁྲིམས་སོགས་མདོར་ཙམ་བཤད་ཡོད། སྐད་འཕྲིན་སྟེང་ནས་གསན་རོགས་མཛོད།
འདྲི་མཁན། སྟག་ལྷ་རྒྱལ། ལན་འདེབས་མཁན། སྒྲོལ་མ་སྐྱབས། ༡ སྤྱིར་བཏང་གི་ཁྲིམས་ཀྱི་གོ་དོན་ནི་ཇི་ཞིག་ཡིན། ལན། ཁྲིམས་ཟེར་ན་གོ་བ་ལེན་སྟངས་མི་འདྲ་བས་དབང་གིས་དེར་མཚན་ཉིད་འཇོག་སྟངས་ཡང་མི་འདྲ་བ་སྣ་ཚོགས་ཡོང་གི་ཡོད། ཤར་ནུབ་གྱི་རིག་གནས་དང་གནའ་དེང་གི་ལོ་རྒྱུས་ཀྱིས་བསྐལ་བ་ལས་ཁྲིམས་ལ་མཚན་ཉིད་མི་འདྲ་བ་མང་བོ་བཞག་ཡོད་པ་དེ་ནང་གི་ཐུན་མོང་གི་ཁྱད་ཆོས་ཕྱོགས་གཅིག་ཏུ་སྡོམ་ནས་བཤད་ན། ཁྲིམས་ནི་གང་ཟག་གི་སྤྱོད་ལམ་ཚོད་འཛིན་པའི་ཚངས་ཐིགས་ཤིག་ལ་གོ་བ་དང་། ཚངས་ཐིགས་དེ་ཡང་རྒྱལ་ཁབ་ཀྱི་དབང་ཆ་ལ་བརྟེན་ནས་བཟོས་ཤིང་། རྒྱལ་ཁབ་ཀྱི་དབང་དྲག་ཀྱང་ཚངས་ཐིགས་དེའི་རྒྱབ་རྩ་རུ་བསྡད་པ་ཞིག་ཡིན་དགོས། ཁྲིམས་ཀྱི་བརྗོད་བྱ་གཙོ་བོ་ནི་སྤྱི་དམངས་ཀྱི་ཐོབ་ཐང་དང་འོས་འགན་གཙོ་བྱས་ཏེ་བཀོད་ཡོད་པ་དེ་འདྲ་ཞིག་ལ་གོ་དགོས་བར་སྙམ།
རྒྱལ་ཁབ་ཀྱི་ཉེས་དོན་གཏུག་བཤེར་གྱི་ཁྲིམས་ལུགས་མཚམས་སྦྱོར་བྱེད་པའི་མུ་འབྲེལ་འགུལ་རིས་གློག་བརྙན་ཆུང་ཆུང་འདི་ནི་༼ཁྱེད་ཀྱི་ཐོབ་ཐང་ཤེས་དགོས།༽ཟེར་བའི་ལས་གཞི་ཡི་ལས་དོན་རྣམ་གྲངས་ཤིག་ཡིན། བརྙན་ཆུང་འདི་ལ་ཁྱོན་བསྡོམས་ལེའི་ལྔའི་ནང་ནས་གསུམ་པ་ འཛིན་བཟུང་དང་ཁྲིམས་བཤེར་སྐོར་ཡིན། དྲ་གྲོགས་རྣམ་པ་དུས་ལྟར་ཁྲིམས་གླེང་གི་དྲ་ཚིགས་ལ་ཕེབས་ནས་གློག་བརྙན་འདིར་གཟིགས་པར་སྤྲོ་བསམ་འཁོལ་བའི་ངང་ནས་དགའ་བསུ་ཞུ། བརྙན་ཐུང་འདི་ཡུ་ཏྲུབ་ནང་དུ་བལྟ་འདོད་ན་འདི་ལ་མནོན།
ཨ་རིན་གྱིས་བསྒྱུར། ནམ་མཁས་མཚམས་སྦྱོར་བྱས། བརྒྱ་ལོ་སྔོན་མའི་ལོ་རབས་དགུ་བཅུའི་དཀྱིལ་དུ། བར་སྐབས་ཤིག་ལ་ཁྲིམས་བརྟེན་ཁབ་སྐྱོང་དང་ཁྲིམས་སྐྱོང་གཉིས་ཀྱི་སྐོར་ནས་བགྲོ་གླེང་འཁྲུག་ཆ་དོད་པོ་ཞིག་བྱས་མྱོང་ཡང་། འོན་ཀྱང་ཕྱིས་སུ་ཅི་ཡིན་འདི་ཡིན་མེད་པར་གྱུར། དེ་ཡང་ལོ་བཅུ་ཕྲག་ལྷག་གི་ཞི་འཇམ་བརྒྱུད། དུས་ད་ལྟ་ཡང་བསྐྱར་ཁྲིམས་བརྟེན་ཁབ་སྐྱོང་སྐོར་གྱི་སྐད་ཆ་ཚ་ཚ་འུར་འུར་གྱིས་གླེང་བྱུང་བ་དང་། ཁྲིམས་སྐྱོང་གི་དོན་སྙིང་ལའང་བསྐྱར་དུ་དོ་སྣང་བྱུང་། འོ་ན་ཁྲིམས་སྐྱོང་ཞེས་པ་ཅི་ཞིག་ཡིན་ཞེ་ན། དེ་ནི་ཁྲིམས་ཀྱིས་རྒྱལ་ཁབ་སྐྱོང་བ་ཞིག་ལས། མི་ཡི་དབང་སྒྱུར་མིན་ཞིང་དབང་སྒྱུར་བས་ཁྲིམས་ལ་བརྟེན་ནས་དབང་སྒྱུར་བྱས་པ་ཞིག་ཀྱང་ཁྱོན་ནས་མིན་པ་དེ་ཡིན། ཁྲིམས་སྐྱོང་གི་སྔོན་འགྲོའི་རིན་ཐང་ནི། ཁྲིམས་སྐྱོང་གིས་འགྲོ་མིའི་གཞི་རྩའི་ཐོབ་ཐང་དང་། ལྷག་པར་སྤྱི་དམངས་སྒེར་གྱི་རྒྱུ་ནོར་ཐོབ་ཐང་དང་རང་དབང་ཐོབ་ཐང་། ཚེ་སྲོག་ཐོབ་ཐང་ལ་བརྩི་བཀུར་བྱེད་པ་དང་ཆབས་ཅིག ཚུལ་མཐུན་གྱི་ཁྲིམས་ལུགས་འགྲོ་རིམ་ངོས་ནས་ཀྱང་ལོགས་སུ་བསྐྱུར་དུ་མེད་པའི་འགྲོ་མིའི་གཞི་རྩའི་ཐོབ་ཐང་འདི་དག་འཕྲོག་པ་དང་གནོད་འཚེ་མི་བྱ་བར་འགན་སྲུང་བྱེད་དགོས།
མཁས་དབང་ནམ་མཁའི་ནོར་བུ་ཡིས། འབྲོག་ཡུལ་དེ་དག་ཏུ་མངའ་ཐང་ཅན་གྱི་དཔོན་པོ་དང་། ཡང་ན་དགོན་སྡེ་ཁག་གིས་བཀས་བཀོད་ཀྱིས་བཞག་པའི་ཁྲིམས་གང་ཞིག་ཀྱང་མི་འདུག་པར་མ་ཟད་མི་སྡེའི་ཚོགས་པ་གང་རུང་གིས་གཏན་འབེབས་བྱས་པའི་བཅའ་ཁྲིམས་ཀྱང་མི་སྣང་ཞིང་། འོན་ཀྱང་ཡུལ་ལ་ཁྲིམས་གང་ཡང་མེད་པས་གང་བྱུང་དུ་མི་གསོད་པ་དང་། རྒྱུ་ནོར་འཕྲོག་པ་སོགས་མགོ་མཇུག་གཏན་ནས་མེད་པ་ཞིག་ཀྱང་མ་རེད།དེ་དག་གི་གནས་ལུགས་ནི་གནའ་བོའི་དུས་སུ་དར་སྲོལ་ཡོད་པའི་ལྷ་ཆོས་དང་མི་ཆོས་ཟུང་དུ་འབྲེལ་བའི་ཡུལ་ཁྲིམས་དག་རང་གཤིས་སུ་གོམས་འདྲིས་ཡུན་རིང་དུ་ཕྱིན་པའི་རྒྱུན་སྲོལ་མ་ཉམས་པ་ཞིག་ཡིན་འདུག འབྲོག་མིའི་ཡུལ་ཁྲིམས་ལ་ཞིབ་འཇུག་བྱེད་མཁན་གཙོ་བོ་ནི་འབྲོག་རུ་སོ་སོར་ཡོད་པའི་རྒན་པོ་ཞེས་བྱ་བ་འབྲོག་མི་རྒན་རིམ་བློ་ཁོག་དྲང་བ་དག་གིས་བྱེད་ཅིང་། དུས་ནི་གླང་ཟླའི་བཞི་རྒྱལ་དང་། དེར་མ་གྲུབ་པ་རྣམས་སྟག་ཟླའི་འདུ་བའི་སྐབས་སུ་ཞིབ་འཇུག་བྱེད་ཀྱི་ཡོད་འདུག
གྱོད་དཔེ་ཁག་ལ་རྟེན་ནས་ཁྲིམས་ལུགས་བཤད་པ། དེང་སྐབས་ཀྱི་གྲགས་ཆེ་བའི་ཉེས་དོན་གྱོད་གཞི་ཁག་ལ་དབྱེ་ཞིབ་བྱས་ནས། ཉེས་ཁྲིམས་དང་དེའི་གཏུག་བཤེར་བརྒྱུད་རིམ་ཁྲོད་ཀྱི་ཁྲིམས་ཁང་དང་གསར་ལམ་གྱི་འབྲེལ་བ། ཁྲིམས་བཟོ་དང་ཁྲིམས་འཛིན་རང་རྐྱ་ཐུབ་པའི་སྐོར་གྱི་གནས་ཚུལ་སོགས་མཚམས་སྦྱོར་བྱས་ཡོད། སྐད་འཕྲིན་སྟེང་ནས་གསན་རོགས་མཛོད།
རྒྱལ་ཁབ་ཀྱི་ཉེས་དོན་གཏུག་བཤེར་གྱི་ཁྲིམས་ལུགས་མཚམས་སྦྱོར་བྱེད་པའི་མུ་འབྲེལ་འགུལ་རིས་གློག་བརྙན་ཆུང་ཆུང་འདི་ནི་༼ཁྱེད་ཀྱི་ཐོབ་ཐང་ཤེས་དགོས།༽ཟེར་བའི་ལས་གཞི་ཡི་ལས་དོན་རྣམ་གྲངས་ཤིག་ཡིན། བརྙན་ཆུང་འདི་ལ་ཁྱོན་བསྡོམས་ལེའུ་ལྔ་ཡོད། ང་ཚོས་ཁྲིམས་གླེང་དྲ་ཚིགས་༼ trimleng.cn ༽བརྒྱུད་ནས་བདུན་ཕྲག་རེར་ལེའུ་གཅིག་རེ་གཏོང་གིན་ཡིན། དྲ་གྲོགས་རྣམ་པ་དུས་ལྟར་ཁྲིམས་གླེང་གི་དྲ་ཚིགས་ལ་ཕེབས་ནས་གློག་བརྙན་འདིར་གཟིགས་པར་སྤྲོ་བསམ་འཁོལ་བའི་ངང་ནས་དགའ་བསུ་ཞུ། གལ་སྲིད་བརྙན་ཐུང་འདི་ལྟ་མི་ཐུབ་ན་སྦྲེལ་ཐག་འདི་ལ་མནོན།
བཀག་ཉར་དང་འཛིན་བཟུང་གི་ཁྱད་པར། ཉེས་དོན་གཏུག་བཤེར་གྱི་ཁྲིམས་ཀྱི་ནང་གི་བཀག་ཉར་དང་འཛིན་བཟུང་དབར་གྱི་ཁྱད་པར་དང་རྣམ་པ། རྒྱ་ནག་གི་ཉེས་དོན་བརྒྱུད་རིམ་གྱི་ཁྲིམས་ཀྱི་ཁྱད་ཆོས། ཉེས་དོན་བརྒྱུད་རིམ་ཁྲོད་དུ་བཙན་ཤེད་ཀྱིས་རང་ཉིད་ནག་ཉེས་ཡིན་པའི་ངོས་ལེན་བྱེད་དུ་འཇུག་མི་ཆོག་པ་དང་། ཁྲིམས་མཐུན་མིན་པའི་དཔང་རྟགས་སུན་འབྱིན་བྱེད་དགོས་བ། རྒྱལ་ཁབ་བདེ་འཇགས་ཀྱི་ཉེས་མིང་འོག་ཉེས་འཛུགས་བྱེད་དུས་སོ་སོར་ཇི་ལྟར་སྲུང་སྐྱོབ་བྱེད་དགོས་བའི་སྐོར་མདོར་བསྡུས་ཙམ་བཤད་པ། སྐད་འཕྲིན་སྟེང་ནས་གསན་རོགས་མཛོད།
རྒྱལ་ཁབ་ཀྱི་ཉེས་དོན་གཏུག་བཤེར་གྱི་ཁྲིམས་ལུགས་མཚམས་སྦྱོར་བྱེད་པའི་མུ་འབྲེལ་འགུལ་རིས་གློག་བརྙན་ཆུང་ཆུང་འདི་ནི་༼ཁྱེད་ཀྱི་ཐོབ་ཐང་ཤེས་དགོས།༽ཟེར་བའི་ལས་གཞི་ཡི་ལས་དོན་རྣམ་གྲངས་ཤིག་ཡིན། བརྙན་ཆུང་འདི་ལ་ཁྱོན་བསྡོམས་ལེའུ་ལྔ་ཡོད། ང་ཚོས་ཁྲིམས་གླེང་དྲ་ཚིགས་༼ trimleng.cn ༽བརྒྱུད་ནས་བདུན་ཕྲག་རེར་ལེའུ་གཅིག་རེ་གཏོང་གིན་ཡིན། དྲ་གྲོགས་རྣམ་པ་དུས་ལྟར་ཁྲིམས་གླེང་གི་དྲ་ཚིགས་ལ་ཕེབས་ནས་གློག་བརྙན་འདིར་གཟིགས་པར་སྤྲོ་བསམ་འཁོལ་བའི་ངང་ནས་དགའ་བསུ་ཞུ། གལ་སྲིད་བརྙན་ཐུང་འདི་ལྟ་མི་ཐུབ་ན་སྦྲེལ་ཐག་འདི་ལ་མནོན།
ཡུན་ནན་ཞིང་ཆེན་བདེ་ཆེན་བོད་རིགས་རང་སྐྱོང་ཁུལ་བདེ་ཆེན་རྫོང་གི་ཏང་ཨུ་དང་སྲིད་གཞུང་གིས་དེ་གའི་བོད་མི་རྣམས་དུས་འཁོར་དབང་ཆེན་ཞུ་བར་སོང་བའམ་དུས་དབང་ལ་རྟེན་འབྲེལ་འདུ་འཛོམས་སོགས་བྱས་ན། བྱ་སྤྱོད་དེ་ནི་སྤྱི་ཚོགས་བདེ་འཇགས་དོ་དམ་གྱི་ཁྲིམས་ཀྱི་དོན་ཚན་༥༥་དང་། ཉེས་ཁྲིམས་ཀྱི་དོན་ཚན་༡༠༣་དང་༢༩༦་བཅས་ལ་འགལ་ཡོད་པས་དེར་བསྟུན་གྱིས་ཉེས་ཆད་གཅོད་རྒྱུ་ཡིན་ཞེས་བརྡ་སྦྱོར་ཞིག་དེ་གའི་བོད་མིའི་དུད་ཁྱིམ་རེ་རེར་འཇིགས་བསྐུལ་གྱི་སྒོ་ནས་བཏང་འདུག།
སྙིང་ཉེ་བའི་དྲ་གྲོགས་རྣམ་པར་ཞུ་རྒྱུར། རྒྱལ་ཁབ་ཀྱི་ཉེས་དོན་གཏུག་བཤེར་སྐོར་གྱི་ཁྲིམས་ལུགས་བོད་མི་བྱིངས་ལ་མཚམས་སྦྱོར་བྱེད་བདེ་བའི་ཆེད་དུ། ཁྲིམས་གླིང་དང་སྒྱུ་རྩལ་གྱི་ཡོན་ཏན་གྱིས་ཕྱུག་པའི་བོད་ཀྱི་ན་གཞོན་ཁ་ཤས་མཉམ་རུབ་བྱས་ཏེ། ཚེ་རིང་གི་གཏམ་རྒྱུད་ལས་ཁྲིམས་ལུགས་སྦྱང་བ་ཞེས་པའི་མུ་འབྲེལ་འགུལ་རིས་གློག་བརྙན་ཆུང་ཆུང་ཞིག་བཟོས་ཡོད་ཅིང་། ཁྲིམས་གླེང་དྲ་ཚིགས་བརྒྱུད་ནས་ཁྱེད་ཅག་གི་སྤྱན་ལམ་དུ་བསྟར་འབུལ་བྱེད་རྒྱུ་ཡིན།
རྒྱ་ནག་གི་ཉེས་དོན་གཏུག་བཤེར་གྱི་ཁྲིམས་ཀྱི་འགྲོ་སྟངས་དང་། བཀག་ཉར་དང་འཛིན་བཟུང་དང་ཁྲིམས་བཤེར་བཅས་ཀྱིས་བརྒྱུད་རིམ། དོ་བདག་ལ་ཡོད་པའི་ཐོབ་ཐང་། ཁྲིམས་ཁང་གོང་འོག་གི་བྱེད་ནུས་དང་རྒྱ་ནག་ཉེས་དོན་གཏུག་བཤེར་་སོགས་ཀྱི་གནད་དོན་མདོར་བསྡུས་ཤིག་བཤད་ཡོད། སྐད་འཕྲིན་སྟེང་ནས་གསན་རོགས་མཛོད།
༼རྨ་ལྷོ་བོད་རིགས་རང་སྐྱོང་ཁུལ་བོད་ཀྱི་སྐད་ཡིག་བྱ་བའི་སྲོལ་ཡིག༽་ཅེས་བྱ་བ་ནི་རྨ་ལྷོ་བོད་རིགས་རང་སྐྱོང་ཁུལ་གྱི་ཁྲིམས་བཟོ་ལས་ཁུངས་ཀྱིས་རྨ་ལྷོ་ནས་བོད་སྐད་ཡིག་གི་བེད་སྤྱོད་དར་སྤེལ་གྱི་ཐད་ལ་བཟོས་བའི་ཡུལ་ཁྲིམས་ཞིག་ཡིན། ཁྲིམས་དེ་ནི་༡༩༩༣་ལོར་སྐབས་བཅུ་བའི་རྨ་ལྷོ་རང་སྐྱོང་ཁུལ་མི་དམངས་འཐུས་མི་ཚོགས་ཆེན་སྟེང་དུ་གཏན་ལ་ཕབ་ཅིང་། ལོ་དེའི་ཟླ་༩་བ་ནང་དུ་མཚོ་སྔོན་ཞིང་ཆེན་དམངས་ཆེན་རྒྱུན་ལས་ཨུ་ཡོན་ལྷན་ཁང་གི་ཆོག་མཆན་ཐོབ་རྗེས། ༡༩༩༤་ལོ་ཟླ་༡་ནས་བཟུང་ལག་བསྟར་བྱས་བའི་ཡུལ་ཁྲིམས་ཞིག་རེད།
© 2018 — Powered by WordPress
Theme by Anders Noren — Up ↑


text:
ལི་གྲ་ཏའ་.ཕེར་དམན་ (RichardFcynam ༡༩༡༨ལོ་ཟླ་༥ཚེས་༡༡-༡༩༨༨ལོ་ཟླ་༢ཚེས་༡༥)ཨ་མི་རི་ཁའི་གྲགས་ཅན་གྱི་དངོས་ཁམས་རིག་པའི་མཁས་ཅན་ཞིག་ཡིན།༡༩༦༥ལོར་ནོར་པེལ་དངོས་ཁམས་རིག་པའི་བྱ་དགའ་ཐོབ།
ཚན་རིག་མཁས་པ།
ཇའོ་ཀྲེ་ཅ་མོ་ཕུ་ནི་ཨ་རིའི་རྡུལ་ཕྲན་དངོས་ཁམས་རིག་པ་མཁས་ཅན་དང་བར་ནང་རིག་པའི་མཁས་ཅན་ཞིག་ཡིན་ཞིང་ཁོ་ནི་ཨུ་རུ་སུ་ལ་འཁྲུངས། ཁོ་ལི་ཉི་ཁི་ལི་སློབ་ཆེན་ནས་སློབ་ཐོན་བྱས་རྗེས། ཡོ་རོབ་ཀྱི་སློབ་གྲྭ་མང་པོ་ནས་སློབ་ཁྲིད་བྱས་པ་དང་༡༩༣༤ལོར་ཨ་རིར་སྡོད་གནས་སྤར།
ཨན་ཊི་རེ·མཱར་ཁོ་ཝུ(Andrey Markov)ནི། ཕྱི་ལོ1856ལོའི་ཟླ་བ6པའི་ཚེས14ཉིན་རཱ་ཡ་བཙན(Ryazan)དུ་སྐུ་འཁྲུངས། 1922ལོའི་ཟླ་7ཚེས་20ཉིན་སཱིན་ཕེ་ཏེར་བྷུར་གྷི(St.Petersburg)རུ་དགོངས་པ་རྫོགས། 1874ལོར་སཱིན་ཕེ་ཏེར་བྷུར་གྷི་སློབ་ཆེན(St.Petersburg University)དུ་བཞུགས་ཤིངP.L.ཆལ་སྦི་ཞོལ་ཧྥུ་ཡིས་ཤུགས་རྐྱེན་ཟབ་མོ་ཐེབས།
ཨཱ་ཧྥུ་ལི་དྷི་པུན་ཧ་དྷི་ནོ་པེལ།(Alfred Bernhard Nobel, 1833.10.21-1896.12.10)ནི་སི་ཌེན་གྱི་རྫས་འགྱུར་རིག་པ་དང་བཟོ་བཀོད་པ། གསར་གཏོད་པ། དམག་དོན་བཟོ་ལས་སྒྲིག་ཆས་བཟོ་སྐྲུན་ཚོང་ལས་དང་འབར་རྫས་ཀྱི་གསར་གཏོད་པ་ཡིན། ཁོང་འཚོ་བཞུགས་སྐབསBofors(པོ་ཧྥུ་སི)ཞེས་པའི་སྤྱི་གཉེར་ཁང་དེ་ངོ་མ་ཁོང་ལ་དབང་བ་ཡིན། སྤྱི་གཉེར་ཁང་དེར་ལོ་ངོ360ཡི་ལོ་རྒྱུས་ཡོད་ཅིང་དེ་སྔོན་གཙོ་བོ་རྣོ་ལྕགས་ཐོན་སྐྱེད་བྱེད་ཀྱི་ཡོད།
གལ་ཏེ“རླབས་ཆེན་གྱི་ཚན་རིག་པ་ཨང་གཉིས་པ་དེ་སུ་ཡིན་ནམ”ཞེས་དྲིབ་ཞིག་བཏོན་ཚེ། ལན་འདེབས་ཧ་ཅང་དཀའ་བ་ཞིག་རེད། རྒྱུ་མཚན་ནི། ངས་བལྟས་པར་གཞིགས་ན། མ་མཐར་ཡང་ཚན་རིག་པ་བཅུ་ལྷག་ཙམ་རླབས་ཆེན་གྱི་ཚན་རིག་པ་ཨང་གཉིས་པར་ངོས་འཛིན་ཆོག དཔེར་ན། ཨའེ་དབྱིན་སེ་ཐན།(爱因斯坦) ལུའུ་སེ་ཧྥུ།(卢瑟福) སྤོ་འར།(玻尔)པ་སེ་སྡེ།(巴斯德) ཏཱར་ཝུན།(达尔文) ཀཱ་ལི་ལེ།(伽利略) མཱ་ཁེ་སེ་ཝེ།(麦克斯韦) ཨ་ཁེ་མི་དཱ།(阿基米得)སོགས་ཡོད་ཅིང་། དེ་དག་ཚང་མ་འདིའི་ཁོངས་སུ་ཚུད་ཐུབ།
མི་གཞན་པ་སུ་ཞིག་དང་བསྡུར་རུང་། ཅའ་ལེས་ལའོ(伽利略)ལ་ཉེ་རབས་ཚན་རིག་ཀྱི་གཞི་འཛུགས་མཁན་ཞེས་བོས་ཆོག་པའི་ཐོབ་ཐང་ལྷག་ཏུ་ལྡན་ཡོད། ཀུན་གྱིས་རྟོགས་པའི་ཁོང་དང་གནམ་བདག་ཆོས་ཚོགས་བར་ཀྱི་འགལ་བ་ནི་ཁོའི་ཚད་མ་རིག་པའི་གནད་དོན་གཙོ་བོ་ཡིན་ལ། འདིའི་རྒྱུ་མཚན་ནི་ཅའ་ལེས་ལའོ་ནི་གཤམ་གྱི་རིག་པ་ཐག་གཅོད་མཁན་ཐོག་མའི་གྲས་ཡིན་པས་ཕྱིར་ཏེ། མི་རིགས་ཀྱིས་འཇིག་རྟེན་ཇི་ལྟར་འཁོར་སྐྱོད་བྱེད་པ་རྟོགས་པའི་རེ་བ་ཡོད་པ་མ་ཟད། ང་ཚོས་ད་དུང་དངོས་ཡོད་ཀྱི་འཇིག་རྟེན་འཁོར་བ་ལ་ལྟ་ཞིབ་བྱས་པ་བརྒྱུད་དེ་མངོན་གྱུར་བྱ་ཐུབ།
ཨེན་སུ་ཐན(爱因斯坦)དང་ཉིང་རྡུལ་འཕུར་འདེལ་བར་གྱི་འབྲེལ་བ་ནི་ཀུན་ལ་གསལ་ཏེ། ཁོང་གིས་ཧྥུ་ལན་ཁུ་ལེན(富兰克林·罗斯福)ལ་བསྐུར་བ་ཞེས་བའི་གྲགས་ཅན་གྱི་འཕྲིན་ཡིག་དེར་མིང་རྟགས་བཀོད་ནས་ཨ་རིར་རང་ཉིད་ཀྱི་ཉིང་རྡུལ་དམག་འཁྲུག་ལ་བཀག་འགོག་བྱེད་པའི་བསམ་ཚུལ་ལ་སྐུལ་མ་བྱས་པ་མ་ཟད། འཁྲུག་ཆེན་རྗེས་སུ་ཁོང་ད་དུང་ ཉིང་རྡུལ་དམག་འཁྲུག་ལ་བཀག་འགོག་བྱེད་པའི་སྐོར་གྱི་བྱ་གཞག་ལ་འབད་འབུང་ཆེན་པོ་བྱས། འོན་ཀྱང་། དེ་དག་ནི་ཚན་རིག་པ་ཞིག་ཆབ་སྲིད་ཀྱི་ཀློང་དུ་དྲུད་པའི་ཁེར་རྐྱང་གི་བྱ་སྤྱོད་ཁོ་ན་མིན་པར། དོན་དངོས་ཐོག ཨེན་སུ་ཐན་གྱིས་བཤད་པའི་སྐད་ཆ་གཅིག་གིས་མཚོན་ན། ཁོང་གི་་མི་ཚེ་གང་བོ་ནི་ཆབ་སྲིད་དང་མཉམ་བྱའི་བར་ན་སོམ་ཉིའི་དྲ་བར་ཚུད་ཡོད་པ་ཞིག་ཡིན།
ཡེའེ་ས་ཁི .ཉེའུ་ཏུན(伊萨克·牛顿)ནི་མི་རྣམས་ཀྱིས་དགའ་བསུ་ཐོབ་མཁན་ཞིག་མིན་ལ། ཁོང་དང་ཡོན་ཧྲི་གཞན་དག་གི་འབྲེལ་བ་མི་སྙན་པ་ཡང་ཀུན་ལ་གསལ། སྐུ་ཚེ་སྨད་དུ་ཕལ་ཆེར་ཛ་དྲག་ཆེ་བའི་རྩོད་པའི་ཁྲོད་འཁྱོལ་བ་ཡིན། ཁོའི་དངོས་ལུགས་རིག་པའི་ལོ་རྒྱུས་སྟེང་ཤུགས་རྐྱེན་ཆེས་ཆེར་ལྡན་པ་ཁོ་ཐག་ཡིན་པའི་དེབ་སྟེ། >ཞེས་པ་པར་སྐྲུན་བྱས་བ་ནས་བཟུང་། ཉེའུ་ཏུན་牛顿ཅུང་མ་འགོར་བར་མཚན་གཉིད་གླིང་དུ་གྲགས་པའི་མི་སྣ་ཞིག་ཏུ་གྱུར། ཁོ་རང་གོང་མའི་སློབ་ཚོགས་ཀྱི་ཀྲུའུ་ཞིར་འདམ་བཞེས་བྱས་བ་མ་ཟད། ཐེངས་དང་པོར་རྗེ་སིའི་ཆོ་ལོ་གནང་བའི་ཚན་རིག་པར་གྱུར།


text:
མཚོ་སྔོན་ཉིན་རེའི་ཚགས་པར་ཐོག་གནས་ཚུལ་སྤེལ་བ་གཞིར་བཟུང་། “བཀའ་དྲིན་ཆེ། བཀའ་དྲིན་ཆེ” ཉེ་དུས། མཚོ་ལྷོ་བོད་རིགས་རང་སྐྱོང་ཀྲོའུ་མང་རྫོང་དམངས་སྲིད་ཅུས་ཀྱི་འགན་འཁུར་བ་ཐར་ཤུལ་ཤང་རྟ་མང་གྲོང་ཚོའི་བཀྲ་ཤིས་ཚེ་བརྟན་གྱི་ཁྱིམ་དུ་འབྱོར་སྐབས་བོད་རིགས་ཨ་མ་རྒན་མོ་ཞིག་གིས་དགའ་ཚོར་ཆེན་པོས་ཁོང་ཚོར་བསུ་བ་ཞུ་བཞིན་ཐུགས་རྗེ་ཆེ་ཐེངས་མང་ཞུས།
ཁྱིམ་དུ་སྐྱོད་སྐབས་ཁྱིམ་ཆས་དང་མཛེས་བཟོ་བྱེད་སྟངས་ལ་བོད་མི་རིགས་ཀྱི་ཁྱད་ཆོས་ཟབ་མོ་མངོན་ནས་ཧ་ཅང་མཛེས་སྡུག་ལྡན་པ་ཞིག་འདུག ཨ་མ་རྒན་མོས་དགའ་ཚོར་ཆེན་པོས“བརྙན་འཕྲིན་འཇོག་ས་དང་འབོལ་ཁྲི་བཅས་ཚང་མ་བཀྲ་ཤིས་ཚེ་བརྟན་སོ་སོས་བཟོས་པ་ཞིག་རེད”ཅེས་བཤད།
ཤེས་རྟོགས་བྱུང་བར་གཞིགས་ན། ཨ་མ་རྒན་མོའི་བུ་བཀྲ་ཤིས་ཚེ་བརྟན་ལོ་མང་གོང་རྟ་ནས་ལྷུངས་ཏེ་དབང་པོ་སྐྱོན་ཅན་དུ་གྱུར། དེ་རྗེས་ཕྱུགས་རིགས་འཚོས་ནས་འཚོ་བ་འཁྱོལ་ཐབས་བྱས། མ་བུ་གཉིས་པོ་དུས་ཡུན་རིང་པོ་ཁང་པ་ཐབས་ཆག་ཅིག་ཏུ་སྡོད་པ་དང་འཚོ་བ་ཧ་ཅང་ཁ་ཐང་པོ་ཡོད།
2017ལོར་མང་རྫོང་གིས་དུད་ཚང་རེར་སྒོར་ཁྲི་6.8དང་སྨི་ངོས་གྲུ་60ཡི་ཁང་མིག་3གྱི་ཚད་གཞི་གཞིར་བཟུང་། བཀྲ་ཤིས་ཚེ་བརྟན་སོགས་དཀའ་ངལ་ཡོད་པའི་དུད་ཚང་100མ་དངུལ་རང་གྲབས་བྱེད་མི་དགོས་པའི་སྡོད་ཁང་རྣམ་གྲངས་ནང་བཅུག་པ་དང་མིག་སྔར་རྣམ་གྲངས་ཧྲིལ་པོ་ལས་མཇུག་འགྲིལ་ནས་སྤྱོད་འགོ་ཚུགས་པ་རེད།
དེ་དང་ཆབས་ཅིག་མང་རྫོང་གིས་དུས་བཀག་ཐོག་ལས་ཞུགས་རྩལ་ནུས་གསོ་སྦྱོང་འཛིན་གྲྭ་བཙུགས་པ་དང་ཞིང་འབྲོག་མང་ཚོགས་སྒྲིག་འཛུགས་བྱས་ཏེ་རྩལ་ནུས་སློབ་སྦྱོང་དང་ཐོན་ལས་འཕེལ་རྒྱས་གཏོང་སྟངས་སྒྱུར་བའི་རྣམ་པར་བརྟེན་ནས་དཀའ་ངལ་ཡོད་པའི་དུད་ཚང་དབུལ་སྒྲོལ་ཕྱུག་འགྱུར་བའི་གནད་དོན་གཞི་རྩ་ནས་ཐག་གཅོད་བྱས་པ་རེད། བཀྲ་ཤིས་ཚེ་བརྟན་ཡང་དེའི་ཁྲོད་ཀྱི་གཅིག་ཡིན་པ་དང་ལས་ཞུགས་རྩལ་ནུས་གསོ་སྦྱོང་ལ་ཞུགས་རྗེས་སློབ་སྦྱོང་ལ་དགའ་བའི་ཁོང་གིས་སྡོད་ཁང་མཛེས་བཟོའི་ལག་རྩལ་མགྱོགས་མྱུར་ཤེས་པ་དང་མ་དངུལ་གྲབས་གསོག་བྱེད་མི་དགོས་པའི་སྡོད་ཁང་རྣམ་གྲངས་སྐྲུན་སྐབས་ཀྱི་རྩྭ་ཐང་སྟེང་གི“ཁྱིམ་ཚང་མཛེས་བཟོའི་ཇུས་འགོད་པར”གྱུར།
ཨ་མ་རྒན་མོས“ང་ཚོ་སྡོད་ཁང་གསར་པར་སྡོད་རྒྱུ་ཡོང་གི་རེད་བསམ་མྱོང་མེད། ཏང་དང་སྲིད་གཞུང་གི་བཀའ་དྲིན་ཇི་ལྟར་འཇལ་དགོས་སམ”ཞེས་བརྗོད་བཞིན་མིག་མཆི་མས་ཁེངས། ཤེས་རྟོགས་བྱུང་བར་གཞིགས་ན། 2013ལོ་ནས་བཟུང་མང་རྫོང་གིས་མ་དངུལ་རང་གྲབས་བྱེད་ཐབས་བྲལ་བ་དང་དཀའ་ངལ་ཡོད་པའི་དུད་ཚང་གི་ཉེན་ཡོད་སྡོད་ཁང་སྒྱུར་བཀོད་རྣམ་གྲངས་ནང་མ་ཚུད་པའི“འཚོ་བར་དཀའ་ངལ་ཧ་ཅང་ཆེན་པོ་ཡོད་པ་དང་སྡོད་ཁང་ཉེན་ཁ་ཧ་ཅང་ཆེ་བའི”དམིགས་བསལ་དཀའ་ངལ་ཡོད་པའི་མང་ཚོགས་ཀྱི་སྡོད་ཁང་གནད་དོན་ལ་དམིགས་ནས། མ་དངུལ་རང་གྲབས་བྱེད་མི་དགོས་པར་སྡོད་ཁང་སྐྲུན་དགོས་ལུགས་བཏོན་ལ། མཚོ་སྔོན་ཞིང་ཆེན་གྱི་དམིགས་བསལ་དཀའ་ངལ་ཡོད་པའི་མ་དངུལ་རང་གྲབས་བྱེད་མི་དགོས་པའི་ཉེན་ཡོད་སྡོད་ཁང་སྒྱུར་བཀོད་རྣམ་གྲངས་ལག་བསྟར་བྱས་པའི་ས་ཁུལ་ཐོག་མ་དེའང་ཡིན་པ་རེད།
བདེ་མ་རིན་ཆེན་གྱིས་མ་དངུལ་རང་གྲབས་བྱེད་མི་དགོས་པའི་སྡོད་ཁང་འཛུགས་སྐྲུན་རྣམ་གྲངས་དེ་རྫོང་དམངས་སྲིད་ཅུས་ཀྱིས་གཅིག་གྱུར་འཆར་འགོད་དང་། འཛུགས་སྐྲུན། ཞིབ་བཤེར་རྩིས་ལེན་བཅས་བྱས་པ་དང་། སྡོད་ཁང་དེ་དག་སོ་ཕག་དང་ཤིང་སོགས་ཀྱིས་གྲུབ་ཆ་གཙོ་བོ་བྱས་པ་ཞིག་ཡིན་ལ། ཧ་ཡང་ལྕགས་བསྲེས་མ་ལས་བཟོས་པའི་ཉི་གཡབ་ཀྱང་ཡོད། ལོ་ལྟར་དུད་ཚང་100རེ་བསྐྲུན་རྒྱུ་རེད་ཅེས་ངོ་སྤྲོད་བྱས།
དྲང་གཞག་དང་གཞུང་དྲང་ཡོང་ཆེད། མ་དངུལ་རང་གྲབས་བྱེད་མི་དགོས་པའི་སྡོད་ཁང་ལ་སྡོད་མཁན་གཏན་འཁེལ་བྱེད་སྐབས་ས་གནས་ས་ཐོག་ཏུ་བརྟག་དཔྱད་དང་། རྫོང་དང་། ཤང་། གྲོང་ཚོ་བཅས་རིམ་པ་གསུམ་ནས་ཞིབ་བཤེར། སྤྱི་བསྒྲགས་བྱེད་པ་བཅས་ཀྱི་ལམ་ལུགས་བརྒྱུད་མཐར་སྡོད་ཁང་ལ་སྡོད་མཁན་གཏན་འཁེལ་བྱས་པ་དང་། རྫོང་དེའི་ནོར་སྲིད་དང་། དབུལ་སྐྱོར། རོགས་སྐྱོབ་སོགས་ཕྱོགས་ཁག་གི་མ་དངུལ་སྤྱི་འདོམས་བྱས་པ་རེད། མིག་སྔའི་བར་རྣམ་གྲངས་དེར་རིམ་རྩིས་ལྟར་ན་མ་དངུལ་སྒོར་ཁྲི་3240བཏང་ནས་སྡོད་ཁང་500བསྐྲུན་པ་དང་ཕན་པ་ཐོབ་མཁན་མང་ཚོགས་2800ཟིན་ནས། རྫོང་དེའི་ཤང་གྲོང་དྲུག་གི་སྲིད་འཛིན་གྲོང་ཚོ་75ཡི་དམིགས་བསལ་དཀའ་ངལ་ཡོད་པའི་དུད་ཚང་གི་སྡོད་ཁང་སྤྱིར་ཐག་གཅོད་ཐུབ་པ་རེད། དུད་ཚང་དབུལ་པོར་མ་དངུལ་གཏོང་མི་དགོས་པར་རང་ཉིད་ལ་བདག་པའི་སྡོད་ཁང་གསར་པ་ཡོད་པས། འབྲོག་པ་མང་ཚོགས་ཀྱི་ངོས་ནས་བརྗོད་ན་དེ་ནི་དེ་སྔ་བསམ་བློའང་གཏོང་མི་ཕོད་པ་ཞིག་རེད། དབུལ་སྒྲོལ་འགག་སྒྲོལ་བྱེད་ཤུགས་ཟམ་མི་ཆད་པར་ཆེ་རུ་ཕྱིན་པ་དང་བསྟུན་ནས་དེ་སྔའི་ཡོང་མི་སྲིད་པ་རྣམས་ད་ཆ་དོན་དངོས་ལ་གྱུར་ཡོད།


text:
རྩོམ་པ་པོ།   དུས་ཚོད།   2018-01-24རྩོམ་ཁུངས།    རྔ་བའི་གསར་འགྱུར་དྲ་བ།
འབག་བྲོ་ནི་དྭགས་པོ་བའི་མཆོད་འབུལ་དང་དགའ་སྟོན་དུས་ཆེན་སྐབས་སུ་འཁྲབ་པའི་དམངས་ཁྲོད་རིག་རྩལ་ཞབས་བྲོ་ཞིག་ཡིན། དམངས་ཁྲོད་རིག་རྩལ་ཞབས་བྲོ་དེ་འདྲ་ནི་གཟི་རྩ་སྡེ་དགུ་རྫོང་གི་དྭགས་པོ་སྡེ་བ་དང་ཉེ་འཁོར་གྱི་ཝུན་རྫོང་དང་ཕིང་ཝུའུ་རྫོང་གི་དྭགས་པོ་སྡེ་བ་བཅས་ལ་དར་ཁྱབ་ཆེ།
འབག་བྲོ་ནི་སྤྱི་ལོ་སྔོན་གྱི་དུས་རབས༡༦པར་ཕལ་ཆེར་བྱུང་བ་ཡིན། བཤད་རྒྱུན་ལྟར་ན་ཐོག་མར་མི་རྣམས་ཀྱིས་དྭགས་པོ་བའི་དཔོན་པོ་རྗེས་དྲན་བྱ་ཆེད་ཡིན་ལ། གདོང་འབག་སྣ་ཚོགས་བརྐོས་ཏེ། འབག་བྲོར་བཀོལ་བཞིན་འདུག
དེང་སང་། འབག་བྲོ་ནི་མགོ་དབྱིབས་བཅུ་གཅིག་ཁོ་ནས་འཁྲབ་མོད། འོན་ཀྱང་ལོ་རྒྱུས་སུ་མགོ་དབྱིབས་ཧ་ཅང་མང་། འབག་བྲོ་ནི་རི་དྭགས་སྣ་བརྒྱ་མཚོན་པའི་ཞབས་བྲོ་ཡིན་པས་རི་དྭགས་མང་བོའི་མགོ་དབྱིབས་ལྡན་པར་འབག་བྲོ་འཁྲབ་དགོས་པ་རེད། དཔེར་ན། ཕག་མགོ་དང་བྱི་མགོ། ཁྱི་མགོ། བྱ་མགོ་སོགས་ལྟ་བུ། བཤད་རྒྱུན་ལྟར་ན། གདོང་འབག་ལེགས་སྒྱུར་དང་ཇེ་ཉུང་དུ་བཏང་བར་དམངས་ཁྲོད་གཏམ་རྒྱུད་ཅིག་ཡོད་དེ། གཏམ་རྒྱུད་དེ་ནི་ཕལ་ཆེར་ཤར་ཧན་དུས་སྐབས་སུ་བྱུང་། དབང་ཆེན་ཟེར་བའི་མི་ཞིག་ཨམ་རི་ཁོག་གི་བྲག་ཕུག་ཏུ་སྒོམ་ལ་བསྡད་ཡོད། ཉིན་ཞིག་ལོ་སྙིང་བཅུ་གཉིས་ཀྱི་སྲོག་ཆགས་ཁོའི་འགྲམ་དུ་ཐོན་ནས་མཉམ་དུ་སར་ཙོག་སྟེ། བདུད་མོ་ཞིག་གིས་ང་ཚོ་ཟ་ཉེན་ཆེ་བས། ཁྱེད་ཀྱིས་ང་ཚོའི་ཚེ་སྲོག་སྐྱོབས་ཐུབ་བམ་ཞེས་བཤད། དབང་ཆེན་གྱིས་མི་བཅུ་གཉིས་བཀོད་སྒྲིག་བྱས་ཤིང་། ལག་ལ་མདའ་བོའུ་བཅུ་གཉིས་བཞགས་ནས་བདུད་མོ་གསོད་དུ་བཅུག་ཀྱང་མཐར་བདུད་མོ་གསོད་མ་ཐུབ། དབང་ཆེན་གྱིས་དངོས་སུ་རལ་གྲི་ཞིག་གིས་བདུད་མོ་བསད་དེ། ལོ་སྙིང་བཅུ་གཉིས་སྲོག་ཉེན་ལས་ཐར། རྗེས་སུ་མི་རྣམས་ཀྱིས་འབག་བྲོ་འཁྲབ་སྐབས། རི་དྭགས་ཀྱི་མགོ་དབྱིབས་མང་བོའི་ཁྲོད་ནས་ཅུང་མཛེས་པའི་མགོ་དབྱིབས་ཁ་ཤས་བདམས་པས། གདོང་འབག་གི་གྲངས་ཚད་ཇེ་ཉུང་དུ་སོང་བ་རེད། ད་ལྟ། མི་རྣམས་ཀྱིས་ཟླ་དང་བོའི་ཚེས་བཅུ་དྲུག་ཉིན་འབག་བྲོ་འཁྲབ་སྐབས། མཇུག་མཐར་མི་གདོང་གིས་བཟོས་པའི་བདུད་མོ་ཞིག་གསོད་ཚུལ་འཁྲབ་པ་ནི། དབང་ཆེན་གྱིས་ལོ་སྙིང་བཅུ་གཉིས་ཀྱི་སྲོག་བསྐྱབས་པའི་བཤད་རྒྱུན་རྗེས་དྲན་བྱ་ཆེད་རེད།
རྩོམ་སྒྲིག་པ། ཚེ་པེ། གཡུ་འཛོམས།